МОНГОЛ УЛСЫН ИХ ХУРЛЫН

2014 ОНЫ ХАВРЫН ЭЭЛЖИТ ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 4 ДҮГЭЭР САРЫН 30-НЫ ӨДӨР (ЛХАГВА ГАРАГ)-ИЙН

НЭГДСЭН ХУРАЛДААНЫ

ТОВЪЁОГ

|  |  |  |
| --- | --- | --- |
| ***№*** | ***Хэлэлцсэн асуудал*** | ***Хэдээс хэдэд*** |
| ***1.*** | ***Хуралдааны товч тэмдэглэл:*** | 1-17 |
| ***2.*** | ***Хуралдааны дэлгэрэнгүй тэмдэглэл:*** |  |
|  | ***1.*** “Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төсөл ***/анхны хэлэлцүүлэг/.*** | 18-78 |
|  | ***2.*** “Автозамын тээврийн салбарт төрөөс баримтлах бодлого батлах тухай” Улсын Их Хурлын тогтоолын төсөл ***/хэлэлцэх эсэх/.*** | 78-79 |

Монгол Улсын Их Хурлын 2014 оны хаврын ээлжит чуулганы Эдийн засгийн байнгын хорооны 4 дүгээр сарын 30-ны өдөр /Лхагва гараг/-ийн хуралдааны гар тэмдэглэл

Эдийн засгийн байнгын хорооны дарга, Улсын Их Хурлын гишүүн Б.Гарамгайбаатар ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 18 гишүүн ирж, 94.7 хувийн ирцтэйгээр хуралдаан 10 цаг 28 минутад Төрийн ордны “А” танхимд эхлэв.

**Чөлөөтэй:** С.Одонтуяа;

***Нэг.*** ***“Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төсөл /****анхны хэлэлцүүлэг****/.***

Хэлэлцэж буй асуудалтай холбогдуулан Эдийн засгийн хөгжлийн сайд Н.Батбаяр, Уул уурхайн сайд Д.Ганхуяг, Монголбанкны Ерөнхийлөгч Н.Золжаргал, Монголбанкны Ерөнхийлөгчийн зөвлөх С.Болд, Сангийн дэд сайд С.Пүрэв, Монголын банкуудын холбооны Ерөнхий нарийн бичгийн дарга Б.Найдалаа, Санхүүгийн зохицуулах хорооны орон тооны гишүүн Б.Даажамба, Хөгжлийн бодлого, стратеги төлөвлөлтийн газрын орлогч дарга Г.Батхүрэл, Сангийн яамны Санхүүгийн зах зээл, даатгалын хэлтсийн дарга Б.Нямаа, Худалдаа, хөгжлийн банкны гүйцэтгэх захирал, Банкны холбооны дэд ерөнхийлөгч Б.Мэдрээ нар оролцов.

Улсын Их Хурлын Тамгын газрын Хяналт, үнэлгээний хэлтсийн төсвийн шинжилгээний хэсгийн зөвлөх Г.Даваажаргал, Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Н.Мөнхзэсэм, референт Д.Цэцэгмаа, Г.Баярмаа нар байлцав.

“Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төслийг анхны хэлэлцүүлэгт бэлтгэсэн талаарх ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн Д.Зоригт танилцуулав.

Ажлын хэсгийн танилцуулгатай холбогдуулан Улсын Их Хурлын гишүүн Ц.Нямдорж, С.Бямбацогт нарын тавьсан асуултад Улсын Их Хурлын гишүүн Д.Зоригт хариулж, тайлбар хийв.

**Нэг.** “Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төслийн талаарх ажлын хэсгээс гаргасан саналын томъёолол тус бүрээр санал хураав.

**Б.Гарамгайбаатар: - *1.*** Тогтоолын төслийн нэрийг “Эдийн засгийн идэвхжлийг нэмэгдүүлэх зарим арга хэмжээний тухай” гэж өөрчлөх саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн С.Дэмбэрэлийн тавьсан асуултад Улсын Их Хурлын гишүүн Д.Зоригт хариулж, тайлбар хийв.

Зөвшөөрсөн: 9

Татгалзсан: 4

Бүгд: 13

Гишүүдийн олонхын саналаар дэмжигдлээ.

***2.*** Тогтоолын төслийн 1 дэх заалтад заасан арга хэмжээнүүдийг “Нэг. Гадаад валютын урсгалыг сайжруулах, санхүү, эдийн засгийн эрсдэлээс сэргийлэх хүрээнд”, “Хоёр. Бизнес, хөрөнгө оруулалтын орчныг сайжруулах, эдийн засгийн идэвхжлийг нэмэгдүүлэх, хувийн хэвшлийг дэмжих хүрээнд”, “Гурав. Хөгжлийн бодлого, хөгжлийн зээл, санхүүжилтийн хүрээнд”, “Дөрөв. Төрийн өмчийн удирдлагын тогтолцоог шинэчлэх хүрээнд” гэсэн 4 хэсэг бүхий “Эдийн засгийн идэвхжлийг нэмэгдүүлэх арга хэмжээний чиглэл” гэсэн хавсралтаар батлах саналыг дэмжиж байгаа гишүүд гараа өргөнө үү.

Зөвшөөрсөн: 12

Татгалзсан: 1

Бүгд: 13

Гишүүдийн олонхын саналаар дэмжигдлээ.

***3.*** Тогтоолын төслийн тэмдэглэх хэсгийн “Монгол Улсын Их Хурлын” гэсний өмнө “эдийн засгийн идэвхжлийг нэмэгдүүлэх, санхүүгийн тогтвортой байдлыг хангах зорилгоор” гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн: 12

Татгалзсан: 1

Бүгд: 13

Гишүүдийн олонхын саналаар дэмжигдлээ.

***4.*** Тогтоолын төслийн 1 дэх заалтыг 2 дахь заалт болгон доор дурдсанаар өөрчлөн найруулах:

“2. Эдийн засгийн идэвхжлийг нэмэгдүүлэх арга хэмжээний чиглэлд заасан арга хэмжээг Улсын Их Хурлын 2014 оны хаврын чуулганы хуралдаанд багтаан хэрэгжүүлэхийг Монгол Улсын Засгийн газар /Н.Алтанхуяг/-т, Монголбанк /Н.Золжаргал/-нд, Санхүүгийн зохицуулах хороо /Д.Баярсайхан/-нд тус тус үүрэг болгосугай.” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 12

Татгалзсан: 1

Бүгд: 13

Гишүүдийн олонхын саналаар дэмжигдлээ.

***5.*** Тогтоолын төсөлд доор дурдсан агуулгатай 1 дэх заалт нэмэх:

“1. ”Эдийн засгийн идэвхжлийг нэмэгдүүлэх арга хэмжээний чиглэл”-ийг хавсралтаар баталсугай.” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 4

Бүгд: 13

Гишүүдийн олонхын саналаар дэмжигдлээ.

***6.*** Тогтоолын төсөлд доор дурдсан агуулгатай 3 дахь заалтыг нэмэх:

“3. Эдийн засгийн идэвхжлийг нэмэгдүүлэх арга хэмжээний чиглэлд заасан арга хэмжээг хэрэгжүүлэх чиглэлээр нарийвчилсан төлөвлөгөө боловсруулан ажиллах, холбогдох хууль, Улсын Их Хурлын бусад шийдвэрийн төслийг 2014 оны 6 дугаар сарын 1-ний дотор багтаан Улсын Их Хуралд өргөн мэдүүлэхийг Монгол Улсын Засгийн газар /Н.Алтанхуяг/-т даалгасугай.” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 12

Татгалзсан: 1

Бүгд: 13

Гишүүдийн олонхын саналаар дэмжигдлээ.

***7.*** Тогтоолын төслийн 1.1 дэх дэд заалтыг хавсралтын 1.2 дахь дэд заалт болгон доор дурдсанаар бүхэлд нь өөрчлөн найруулах:

“Төрөөс эрдэс баялгийн салбарт баримтлах бодлого баталсантай холбогдуулан Ашигт малтмалын тухай хуульд өөрчлөлт оруулах болон ашигт малтмалын хайгуулын үйл ажиллагааг сэргээхтэй холбогдох хуулийн төслийг доор дурдсан чиглэлээр боловсруулж, өргөн мэдүүлэх:

* уул уурхайн салбарын эрх зүйн орчныг тогтвортой болгох;
* төр хайгуул, олборлолтын үйл ажиллагаанд оролцохыг хязгаарлах;
* эрдэс баялгийн бодлогын зөвлөлийг байгуулах;
* ашигт малтмалын хайгуулын ажлыг сэргээх.” гэсэн саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн С.Бямбацогтын тавьсан асуултад Улсын Их Хурлын гишүүн Д.Зоригт хариулж, тайлбар хийв.

Зөвшөөрсөн: 10

Татгалзсан: 3

Бүгд: 13

Гишүүдийн олонхын саналаар дэмжигдлээ.

***8.*** Тогтоолын төслийн 1.2 дахь дэд заалтыг хавсралтын 2.1 дэх дэд заалт болгон доор дурдсанаар бүхэлд нь өөрчлөн найруулах:

“Иргэн, аж ахуйн нэгж, байгууллагын татварын ачааллыг бууруулж, тайлагнах журмыг хөнгөвчлөх, ил тод, нээлттэй болгох, зарим татварын хөнгөлөлт үзүүлэх чиглэлээр татварын багц хуульд өөрчлөлт оруулах хуулийн төслийг боловсруулж, өргөн мэдүүлэх.” гэсэн саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн С.Дэмбэрэлийн тавьсан асуултад Улсын Их Хурлын гишүүн Д.Зоригт хариулж, тайлбар хийв.

Зөвшөөрсөн: 12

Татгалзсан: 2

Бүгд: 14

Гишүүдийн олонхын саналаар дэмжигдлээ.

***9.*** Тогтоолын төслийн 1.3 дахь дэд заалтыг хавсралтын 4.1 дэх дэд заалт болгон доор дурдсанаар бүхэлд нь өөрчлөн найруулах:

“Төрийн өмчийн хороо болон төрийн өмчит аж ахуйн нэгжийн удирдлагын тогтолцоог шинэчлэх, засаглалын бие даасан байдлыг хангах, үйл ажиллагааг бизнесийн зарчимд бүрэн нийцүүлэх, Засгийн газраас төрийн өмчит компанитай зөвхөн татвар ногдуулах, ногдол ашиг хуваарилах сувгаар харилцдаг болох эрх зүйн орчинг бүрдүүлэх.” гэсэн саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн Ц.Нямдорж санал хэлж, Улсын Их Хурлын гишүүн Д.Зоригт хариулт, тайлбар хийв.

Зөвшөөрсөн: 13

Татгалзсан: 2

Бүгд: 15

Гишүүдийн олонхын саналаар дэмжигдлээ.

***10.*** Тогтоолын төслийн 1.4 дэх дэд заалтыг хавсралтын 2.5 дахь дэд заалт болгон доор дурдсанаар бүхэлд нь өөрчлөн найруулах:

“Үндэсний үйлдвэр, дотоодын аж ахуйн нэгжийн тогтвортой үйл ажиллагааг хангах зорилгоор бизнесийн үйл ажиллагааны өртөг, зардлыг нэмэгдүүлж байгаа хүчин зүйлсийн нөлөөллийг саармагжуулах, зээл, зээлийн даатгалд хамруулах болон гадаад, дотоодын үнэт цаасны зах зээлд оролцоход нь дэмжлэг үзүүлэх.” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 5

Бүгд: 16

Гишүүдийн олонхын саналаар дэмжигдлээ.

***11.*** Тогтоолын төслийн 1.5 дахь дэд заалтыг хавсралтын 1.9 дэх дэд заалт болгон доор дурдсанаар бүхэлд нь өөрчлөн найруулах:

“Хөрөнгө оруулалтын сангуудыг бий болгох, Хөрөнгө оруулалтын сангийн тухай хуулийн хэрэгжилтийг идэвхжүүлэх.” гэсэн саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн С.Дэмбэрэлийн тавьсан асуултад Улсын Их Хурлын гишүүн Д.Зоригт хариулж, тайлбар хийв.

Зөвшөөрсөн: 9

Татгалзсан: 7

Бүгд: 16

Гишүүдийн олонхын саналаар дэмжигдлээ.

***12.*** Тогтоолын төслийн 1.6 дахь дэд заалтыг хавсралтын 3.3 дахь дэд заалт болгон “өргөжүүлж” гэсний дараа “засаглалыг сайжруулах” гэж, “тухай” гэсний дараа “болон холбогдох бусад” гэж тус тус нэмэх, “нэмэгдүүлэх” гэсний дараах “Хөгжлийн банкнаас хийж байгаа” гэснийг, “тухай” гэсний дараах “хуульд” гэснийг тус тус хасах саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 5

Бүгд: 16

Гишүүдийн олонхын саналаар дэмжигдлээ.

Улсын Их Хурлын гишүүн Ц.Баярсайхан “ажлын хэсгийн оруулж ирсэн саналын томьёоллын 13-аас 18 хүртэлх дан хасагдах саналуудыг нэгтгээд нэг санал хураалгая” гэсэн горимын санал гаргав.

* Улсын Их Хурлын гишүүн Ц.Баярсайханы гаргасан горимын саналаар санал хураав.

**Б.Гарамгайбаатар: -** 13 дээр тогтоолын төслийн 1.7 дахь дэд заалтыг хасах, 14-д тогтоолын төслийн 1.8 дахь дэд заалтыг хасах, 15-д тогтоолын төслийн 1.9 дэх дэд заалтыг хасах, 16-д тогтоолын төслийн 1.10 дахь дэд заалтыг хасах, 17-д тогтоолын төслийн 1.11 дэх дэд заалтыг хасах, 18-д тогтоолын төслийн 1.12 дахь дэд заалтыг хасах гэсэн заалтуудыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 7

Бүгд: 16

Гишүүдийн олонхын саналаар дэмжигдлээ.

***19.*** Тогтоолын төслийн 1.13 дахь дэд заалтыг хавсралтын 3.1 дэх дэд заалт болгон доор дурдсанаар бүхэлд нь өөрчлөн найруулах:

“Олон улсын зах зээлд арилжаалсан Засгийн газрын үнэт цаасны хөрөнгийн зарцуулалтын ил тод байдлыг хангах, хяналтыг сайжруулах, хөгжлийн зээл, санхүүжилт, улсын өрийн зохистой удирдлагын хүрээнд Өрийн удирдлагын тухай хуулийн төсөл болон холбогдох бусад хуулийн төслийг боловсруулж, өргөн мэдүүлэх” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 5

Бүгд: 16

Гишүүдийн олонхын саналаар дэмжигдлээ.

***20.*** Тогтоолын төслийн 1.14 дэх дэд заалтыг хавсралтын 1.4 дэх дэд заалт болгон доор дурдсанаар бүхэлд нь өөрчлөн найруулах:

“Таван толгойн орд газраас олборлож байгаа бүтээгдэхүүний өрсөлдөх чадварыг сайжруулан нэмүү өртөг шингээж, экспортын нэг цонхны бодлогын хүрээнд олон улсын зах зээлд борлуулах, уг зорилгоор орд газрыг иж бүрэн хөгжүүлэхэд шаардлагатай дэд бүтцийн асуудлыг эдийн засгийн үр ашигтай, улсын төсөвт нэмэлт ачаалал үүсгэхгүй байх хувилбараар, гадаад, дотоодын хөрөнгө оруулагчдын оролцоог хангах зарчмаар цогцоор шийдвэрлэх.” гэсэн саналыг дэмжиж байгаа гишүүд гараа өргөнө үү.

Дээрх саналын томъёололтой холбогдуулан Улсын Их Хурлын гишүүн Ц.Нямдорж, С.Дэмбэрэл нарын тавьсан асуултад Улсын Их Хурлын гишүүн Д.Зоригт, Уул уурхайн сайд Д.Ганхуяг нар хариулж, тайлбар хийв.

Зөвшөөрсөн: 13

Татгалзсан: 3

Бүгд: 16

Гишүүдийн олонхын саналаар дэмжигдлээ.

***21.*** Тогтоолын төслийн 1.15 дахь дэд заалтыг хасах саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 5

Бүгд: 16

Гишүүдийн олонхын саналаар дэмжигдлээ.

***22.*** Тогтоолын төслийн 1.16 дахь дэд заалтыг хавсралтын 3.4 дэх дэд заалт болгон доор дурдсанаар бүхэлд нь өөрчлөн найруулах:

“Хөрш орнуудтай харилцан ашигтай хамтын ажиллагааг шинэ түвшинд хүргэх нөхцөлийг бүрдүүлэх зорилгоор ОХУ, БНХАУ-ыг холбосон төмөр зам, хурдны авто зам, нефть, байгалийн хий, эрчим хүчний дэд бүтцийн урсгал бий болгох санал дэвшүүлж энэ чиглэлээр яриа хэлэлцээг эхлүүлэх” гэсэн саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн Д.Ганбатын тавьсан асуултад Улсын Их Хурлын гишүүн Б.Гарамгайбаатар, Д.Зоригт нар хариулж, тайлбар хийв.

Зөвшөөрсөн: 13

Татгалзсан: 3

Бүгд: 16

Гишүүдийн олонхын саналаар дэмжигдлээ.

***23.*** Тогтоолын төслийн 1.17 дахь дэд заалтыг хавсралтын 1.7 дахь дэд заалт болгон “бууруулж” гэсний дараа “иргэний агаарын тээврийг дэмжих зэргээр аялал жуулчлалын хатуу болон зөөлөн дэд бүтцийг сайжруулах,” гэж нэмэх, “зугаалгын, төвүүдийн, зарим” гэснийг “зугаалга, бизнес төв, татваргүй худалдааны” гэж өөрчлөх “хөхиүлэн”, “хязгаарлагдмал хүрээнд” гэснийг тус тус хасах саналыг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 6

Бүгд: 16

Гишүүдийн олонхын саналаар дэмжигдлээ.

***24.*** Тогтоолын төслийн 1.18 дахь дэд заалтыг хавсралтын 1.5 дахь дэд заалт болгон доор дурдсанаар бүхэлд нь өөрчлөн найруулах:

“Экспортын бүтээгдэхүүний өрсөлдөх чадварыг сайжруулах хүрээнд төмөр замын цариг, тээврийн бусад дэд бүтцийг шийдвэрлэх” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 13

Татгалзсан: 3

Бүгд: 16

Гишүүдийн олонхын саналаар дэмжигдлээ.

***25.*** Тогтоолын төслийн 1.19 дэх дэд заалтыг хавсралтын 4.2 дахь дэд заалт болгон доор дурдсанаар бүхэлд нь өөрчлөн найруулах:

“Монгол Улсын Их Хурлын 2010 оны 72 дугаар тогтоолын хэрэгжилтийг хангах хүрээнд түлш, эрчим хүчний үнэ, тарифыг чөлөөлж, тус салбарын хөрөнгө оруулалтын орчныг сайжруулах, эрчим хүчний шинэ эх үүсвэр болон дамжуулах шугамыг төр, хувийн хэвшлийн түншлэлийн зарчмаар барьж байгуулах асуудлыг шуурхай шийдвэрлэх” гэсэн саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн Ц.Баярсайхан, С.Дэмбэрэл нарын тавьсан асуултад Улсын Их Хурлын гишүүн Д.Зоригт хариулж, тайлбар хийв.

Зөвшөөрсөн: 11

Татгалзсан: 5

Бүгд: 16

Гишүүдийн олонхын саналаар дэмжигдлээ.

***26.*** Тогтоолын төслийн 1.20 дахь дэд заалтыг хавсралтын 4.3 дахь дэд заалт болгон “хөтөлбөр” гэснийг “тэдгээрийн удирдлагыг төр, хувийн хэвшлийн түншлэлийн зарчимд шилжүүлэх хөтөлбөрийг” гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 5

Бүгд: 16

Гишүүдийн олонхын саналаар дэмжигдлээ.

***27.*** Тогтоолын төслийн 1.21 дэх дэд заалтыг хасах саналыг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 6

Бүгд: 16

Гишүүдийн олонхын саналаар дэмжигдлээ.

***28.*** Тогтоолын төслийн 1.22 дахь дэд заалтыг хавсралтын 2.6 дахь дэд заалт болгон доор дурдсанаар бүхэлд нь өөрчлөн найруулах:

“Хувийн хэвшлийн үйл ажиллагаанд дарамт учруулсан, давхацсан хяналт шалгалтыг хийхгүй байх” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 5

Бүгд: 16

Гишүүдийн олонхын саналаар дэмжигдлээ.

***29. (1)*** Тогтоолын төслийн 1.23 дахь дэд заалтыг хавсралтын 1.8 дахь дэд заалт болгон доор дурдсанаар бүхэлд нь өөрчлөн найруулах:

“Гадаадын хөрөнгө оруулагч, бизнес эрхлэгч, жуулчдад визийн дэглэмийг тааламжтай болгох” гэсэн саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн З.Зоригт, С.Бямбацогт, Д.Ганбат нар санал хэлэв.

Зөвшөөрсөн: 9

Татгалзсан: 7

Бүгд: 16

Гишүүдийн олонхын саналаар дэмжигдлээ.

***29. (2)*** Тогтоолын төслийн 1.23 дахь дэд заалтыг хавсралтын 1.8 дахь дэд заалт болгон доор дурдсанаар бүхэлд нь өөрчлөн найруулах:

Гадаадын хөрөнгө оруулагч, бизнес эхлэгч, жуулчдад визийн дэглэмийн тааламжтай болгох, гадаадын улс орнуудаас хөрөнгө босгох сонирхол бүхий аж ахуйн нэгжүүдийг төлөөлөх эрх бүхий этгээдэд гадаад улсуудад визгүй зорчих боломжийг олгон албан паспорт олгох журам бий болгох” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 6

Бүгд: 16

Гишүүдийн олонхын саналаар дэмжигдлээ.

***30.*** Тогтоолын төслийн хавсралтад доор дурдсан агуулга бүхий 1.1 дэх дэд заалт нэмэх:

“Монгол Улсын 2014 оны төсвийн тухай хуульд нэмэлт, өөрчлөлт оруулах тухай хуулийн төслийг доор дурдсан чиглэлээр боловсруулж, өргөн мэдүүлэх:

* төсвийн урсгал зардлыг бууруулж, хэмнэлтийн горимд шилжих;
* улсын төсөвт ашиглах төгрөгийн гадаад валюттай харьцах ханшийг тогтсон аргачлал, эх сурвалжид үндэслэн тооцох;
* хөрөнгө оруулалтын зардлыг бууруулахгүй байх;
* жижиг, дунд үйлдвэрийг хөгжүүлэх сан, зээлийн батлан даалтын сангийн эх үүсвэрийг нэмэгдүүлэх;
* төрийн байгууллагуудын бүтэц, чиг үүргийн давхардлыг арилгаж, тогтолцоог боловсронгуй болгох; ” гэсэн саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн С.Дэмбэрэл, Ц.Оюунбаатар, А.Тлейхан нарын тавьсан асуултад Улсын Их Хурлын гишүүн Д.Зоригт хариулж, тайлбар хийв.

Зөвшөөрсөн: 13

Татгалзсан: 3

Бүгд: 16

Гишүүдийн олонхын саналаар дэмжигдлээ.

***31.*** Тогтоолын төслийн хавсралтад доор дурдсан агуулга бүхий 1.3 дахь дэд заалт нэмэх:

“Хүчин төгөлдөр мөрдөгдөж байгаа хөрөнгө оруулалтын гэрээний хүрээнд Оюу толгой төслийн далд уурхайн бүтээн байгуулалтыг түргэтгэх, уг төслийн хэрэгжилтэд Улсын Их Хурал, Засгийн газраас бодлогын дэмжлэг үзүүлж ажиллах” гэсэн саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн Д.Ганбат, О.Содбилэг, С.Бямбацогт, С.Дэмбэрэл, Ц.Нямдорж, Х.Болорчулуун, Н.Номтойбаяр нарын тавьсан асуултад Улсын Их Хурлын гишүүн Д.Зоригт, Уул уурхайн сайд Д.Ганхуяг, Монголбанкны Ерөнхийлөгч Н.Золжаргал нар хариулж, тайлбар хийв.

Зөвшөөрсөн: 9

Татгалзсан: 7

Бүгд: 16

Гишүүдийн олонхын саналаар дэмжигдлээ.

***32.*** Тогтоолын төслийн хавсралтад доор дурдсан агуулга бүхий 1.6 дахь дэд заалт нэмэх:

“Таван толгой-Гашуун сухайт-Нарийн сухайт-Шивээхүрэнгийн төмөр зам болон тээврийн бусад дэд бүтцийг төр, хувийн хэвшлийн түншлэлийн зарчмаар барьж байгуулах” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 7

Бүгд: 17

Гишүүдийн олонхын саналаар дэмжигдлээ.

***33.*** Тогтоолын төслийн хавсралтад доор дурдсан агуулга бүхий 2.2 дахь дэд заалт нэмэх:

“Бизнесийн байгууллагын үйл ажиллагааны нээлттэй, ил тод байдлыг хангах, далд эдийн засгийг бууруулах, татварын бааз, суурийг өргөтгөх чиглэлээр Эдийн засгийн өршөөлийн тухай хуулийн төслийг боловсруулж, өргөн мэдүүлэх” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 7

Бүгд: 17

Гишүүдийн олонхын саналаар дэмжигдлээ.

***34.*** Тогтоолын төслийн хавсралтад доор дурдсан агуулга бүхий 2.3 дахь дэд заалт нэмэх:

“Өмчлөх эрхийн тухай хуулийн төслийг боловсруулж, өргөн мэдүүлэх” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 12

Татгалзсан: 5

Бүгд: 17

Гишүүдийн олонхын саналаар дэмжигдлээ.

***35.*** Тогтоолын төслийн хавсралтад доор дурдсан агуулга бүхий 2.4 дэх дэд заалт нэмэх:

“Төрийн байгууллагын хүнд суртлыг багасгах, тусгай зөвшөөрлийн тоог эрс цөөлөх чиглэлээр Аж ахуйн үйл ажиллагааны тусгай зөвшөөрлийн тухай хууль болон холбогдох бусад хуульд нэмэлт, өөрчлөлт оруулах тухай хуулийн төслийг боловсруулж, өргөн мэдүүлэх” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 12

Татгалзсан: 5

Бүгд: 17

Гишүүдийн олонхын саналаар дэмжигдлээ.

***36.*** Тогтоолын төслийн хавсралтад доор дурдсан агуулга бүхий 2.7 дахь дэд заалт нэмэх:

“Хөдлөх эд хөрөнгө болон эдийн бус хөрөнгийн барьцааны тухай хуулийн төслийг боловсруулж, өргөн мэдүүлэх гэсэн саналыг дэмжиж байгаа гишүүд гараа өргөнө үү.

Зөвшөөрсөн: 12

Татгалзсан: 5

Бүгд: 17

Гишүүдийн олонхын саналаар дэмжигдлээ.

***37.*** Тогтоолын төслийн хавсралтад доор дурдсан агуулга бүхий 3.2 дахь дэд заалт нэмэх:

“Бодлогын залгамж чанар, тогтвортой байдлыг хангах хүрээнд Хөгжлийн бодлого, төлөвлөлтийн тухай хуулийн төслийг боловсруулж, өргөн мэдүүлэх” гэсэн саналыг дэмжиж байгаа гишүүд гараа өргөнө үү.

Зөвшөөрсөн: 13

Татгалзсан: 4

Бүгд: 17

Гишүүдийн олонхын саналаар дэмжигдлээ.

***38.*** Тогтоолын төслийн хавсралтад доор дурдсан агуулгатай 4.4 дэх дэд заалт нэмэх:

“Уламжлалт бус газрын тос, нүүрс шингэрүүлэх, хийжүүлэх, эрчим хүч экспортлох төсөл, хөтөлбөрийн хэрэгжилтэд бодлогын дэмжлэг үзүүлэх” гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн: 13

Татгалзсан: 4

Бүгд: 17

Гишүүдийн олонхын саналаар дэмжигдлээ.

***39.*** Тогтоолын төслийн хавсралтад доор дурдсан агуулгатай 3.5 дахь дэд заалт нэмэх:

“Соёл, урлаг, спортын салбарт төр, хувийн хэвшлийн хамтын ажиллагааг идэвхжүүлэх, эрх зүйн орчныг сайжруулах” гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн: 13

Татгалзсан: 4

Бүгд: 17

Гишүүдийн олонхын саналаар дэмжигдлээ.

* Найруулгын нэг саналаар санал хураав.

**Б.Гарамгайбаатар: - *1.*** Тогтоолын төслийн 2 дахь заалтыг 4 дэх заалт болгох саналыг дэмжиж байгаа гишүүд гараа өргөнө үү.

Зөвшөөрсөн: 13

Татгалзсан: 4

Бүгд: 17

Гишүүдийн олонхын саналаар дэмжигдлээ.

**Хоёр.** Улсын Их Хурлын гишүүдээс гаргасан зарчмын зөрүүтэй саналын томъёоллоор санал хураав.

**Б.Гарамгайбаатар: - *1.*** Улсын Их Хурлын гишүүн Ц.Нямдорж, С.Бямбацогт, А.Тлейхан, Л.Энх-Амгалан нарын гаргасан, Тогтоолын төслийн хавсралтад “Монгол Улсын Засгийн газар, Монголбанкны хооронд 2012 оны 10 дугаар сарын 22-ны өдөр байгуулсан “Гол нэрийн бараа бүтээгдэхүүний үнийг тогтворжуулах дунд хугацааны хөтөлбөрийг хамтран хэрэгжүүлэх харилцан ойлголцлын санамж бичиг”-ийн хүрээнд хэрэгжүүлж байгаа хөтөлбөрт иж бүрэн дүн дүн шинжилгээ хийж 2014 оны 6 дугаар сарын 1-ний дотор Улсын Их Хуралд танилцуулан цаашид уг хөтөлбөрийг үргэлжлүүлэн хэрэгжүүлэх эсэхийг шийдвэрлэх” гэсэн арга хэмжээ нэмэх саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн Ч.Хүрэлбаатар, Ц.Нямдорж, С.Бямбацогт, Д.Зоригт нар санал, тайлбар хийв.

Зөвшөөрсөн: 7

Татгалзсан: 9

Бүгд: 16

Гишүүдийн олонхын саналаар дэмжигдсэнгүй.

Дээрх саналын томьёололтой холбогдуулан Улсын Их Хурлын гишүүн Ч.Хүрэлбаатар цөөнх болов.

***Хуралдаан 12* *цаг 53 минутад завсарлаж, 15*** ***цаг 07 минутаас үргэлжлэв.***

Үдээс хойшхи Эдийн засгийн байнгын хорооны хуралдаанд ирвэл зохих 19 гишүүнээс 18 гишүүн ирж, 94.7 хувийн ирцтэйгээр хуралдаан 15 цаг 07 минутад Төрийн ордны “А” танхимд эхлэв.

**Чөлөөтэй:** С.Одонтуяа;

***Нэг. “Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төсөл /****анхны хэлэлцүүлэг/* ***(үргэлжлэл).***

“Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төслийн анхны хэлэлцүүлэгтэй холбогдуулан Улсын Их Хурлын гишүүн Д.Хаянхярваа, С.Бямбацогт нар үг хэлэв.

**Хоёр.** Улсын Их Хурлын гишүүдээс гаргасан зарчмын зөрүүтэй саналын томьёоллоор үргэлжлүүлэн санал хураав.

**Б.Гарамгайбаатар: - *2.*** Улсын Их Хурлын гишүүн С.Бямбацогт, Ц.Нямдорж, А.Тлейхан, Л.Энх-Амгалан нарын гаргасан, Тогтоолын төслийн хавсралтад “Монгол Улсын нэгдсэн төсвөөс гадуур хяналтгүй зарцуулагдаж байгаа Чингис болон Самурай бонд, Хөгжлийн банкны зээлийн хөрөнгийг Төсвийн тухай хууль, Төсвийн тогтвортой байдлын тухай хуульд нийцүүлэн төсөвт тусгах” гэсэн арга хэмжээ нэмэх саналыг дэмжиж байгаа гишүүд гараа өргөнө үү.

Зөвшөөрсөн: 3

Татгалзсан: 15

Бүгд: 18

Гишүүдийн олонхын саналаар дэмжигдсэнгүй.

Дээрх саналын томъьололтой холбогдуулан Улсын Их Хурлын гишүүн С.Бямбацогт цөөнх болов.

***3.*** Улсын Их Хурлын гишүүн С.Бямбацогт, Ц.Нямдорж, А.Тлейхан, Л.Энх-Амгалан нарын гаргасан, Тогтоолын төслийн хавсралтад “Бондын өрийг 2017 оноос төлж эхлэх тул төсвийн тодотголд төлөх өрийн гуравны нэг хувийг бүрдүүлэх эх үүсвэрийг тусгаж нөөц сан бүрдүүлэх” гэсэн арга хэмжээ нэмэх саналыг дэмжиж байгаа гишүүд гараа өргөнө үү.

Зөвшөөрсөн: 2

Татгалзсан: 16

Бүгд: 18

Гишүүдийн олонхын саналаар дэмжигдсэнгүй.

***4.*** Улсын Их Хурлын гишүүн С.Бямбацогт, Ц.Нямдорж, А.Тлейхан, Л.Энх-Амгалан нарын гаргасан, Тогтоолын төслийн хавсралтад “Чингис бондын хуваарилагдаагүй болон зарцуулагдаагүй хөрөнгийн эх үүсвэрийг бодитой үйлдвэрлэлд хөрөнгө оруулах буюу үйл ажиллагаа нь жигдэрсэн экспортыг нэмэгдүүлэх, импортыг орлох үйлдвэрлэл явуулж байгаа аж ахуйн нэгжийн үйлдвэрлэлийн хүчин чадлыг нэмэгдүүлэхэд хөрөнгө, санхүүгийн дэмжлэг үзүүлэх” гэж нэмэх саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн С.Бямбацогт, С.Дэмбэрэл нарын тавьсан асуултад Эдийн засгийн хөгжлийн сайд Н.Батбаяр хариулж, тайлбар хийв.

Зөвшөөрсөн: 4

Татгалзсан: 14

Бүгд: 18

Гишүүдийн олонхын саналаар дэмжигдсэнгүй.

Дээрх саналын томьёололтой холбогдуулан Улсын Их Хурлын гишүүн С.Бямбацогт цөөнх болов.

***5.*** Улсын Их Хурлын гишүүн С.Бямбацогт, Ц.Нямдорж, А.Тлейхан, Л.Энх-Амгалан нарын гаргасан, Тогтоолын төслийн хавсралтад “Бага, дунд орлоготой иргэдэд хүн амын орлогын албан татварын хөнгөлөлт үзүүлэх” гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн: 3

Татгалзсан: 15

Бүгд: 18

Гишүүдийн олонхын саналаар дэмжигдсэнгүй.

***6.*** Улсын Их Хурлын гишүүн С.Бямбацогт, Ц.Нямдорж, А.Тлейхан, Л.Энх-Амгалан нарын гаргасан, Тогтоолын төслийн хавсралтад “Цалин, тэтгэвэр, тэтгэмж, хөдөлмөрийн хөлсний доод хэмжээг нэмэгдүүлэх эрх зүйн орчныг яаралтай бүрдүүлэх” гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн: 4

Татгалзсан: 14

Бүгд: 18

Гишүүдийн олонхын саналаар дэмжигдсэнгүй.

***7.*** Улсын Их Хурлын гишүүн Ц.Оюунбаатарын гаргасан, Тогтоолын төслийн хавсралтын 1.1 дэх арга хэмжээнд “төсвийн хөрөнгийн урсгал зардлыг 20 хувиар бууруулах” гэсэн арга хэмжээ нэмэх саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн Ц.Оюунбаатар тайлбар хийв.

Зөвшөөрсөн: 4

Татгалзсан: 14

Бүгд: 18

Гишүүдийн олонхын саналаар дэмжигдсэнгүй.

Дээрх саналын томьёололтой холбогдуулан Улсын Их Хурлын гишүүн Ц.Оюунбаатар цөөнх болов.

***8.*** Улсын Их Хурлын гишүүн Ц.Оюунбаатарын гаргасан, Тогтоолын төслийн хавсралтад “Төрийн байгууллага, албан тушаалтан баяр, ойн арга хэмжээ, дайллага, хүлээн авалт, бэлэг дурсгалд төсвийн хөрөнгөөс гаргахыг хориглоно” гэсэн арга хэмжээ нэмэх саналыг дэмжиж байгаа гишүүд гараа өргөнө үү.

Зөвшөөрсөн: 5

Татгалзсан: 13

Бүгд: 18

Гишүүдийн олонхын саналаар дэмжигдсэнгүй.

***9.*** Улсын Их Хурлын гишүүн Ц.Оюунбаатарын гаргасан, Тогтоолын төслийн хавсралтад “Төсвийн хөрөнгөөр хэвлэл, мэдээлэлд сурталчилгаа хийх, хаалтын гэрээ хийхийг хориглоно” гэсэн арга хэмжээ нэмэх саналыг дэмжиж байгаа гишүүд гараа өргөнө үү.

Зөвшөөрсөн: 7

Татгалзсан: 11

Бүгд: 18

Гишүүдийн олонхын саналаар дэмжигдсэнгүй.

***10.*** Улсын Их Хурлын гишүүн Ц.Оюунбаатарын гаргасан, Тогтоолын төслийн хавсралтад “Татвар төлөгчид, төрийн бус байгууллагаас төсвийн хөрөнгийн зарцуулалтаар хяналт тавих, шалгалт хийх”, “Төсвийн зарцуулалтыг хамт олондоо мэдээлэх, хэвлэлд тайлангаа мэдээлж байх” гэсэн арга хэмжээ нэмэх саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн Ц.Оюунбаатар тайлбар хийв.

Зөвшөөрсөн: 5

Татгалзсан: 13

Бүгд: 18

Гишүүдийн олонхын саналаар дэмжигдсэнгүй.

**-** Улсын Их Хурлын гишүүн Ц.Оюунбаатарын “Гадаадын банкны салбарыг хязгаарлагдмал нөхцөлтэйгөөр гэрээ байгуулж оруулж ирэх, зээлийн хүүг олон улсын түвшинд хүртэл бууруулах, хөрөнгө, санхүүжилтийн таатай нөхцөл бүрдүүлэх гэж нэмэх” гэсэн зарчмын зөрүүтэй саналын томьёоллоо татаж авч байгаагаа мэдэгдэв.

***11.*** Улсын Их Хурлын гишүүн С.Дэмбэрэлийн гаргасан, Тогтоолын төслийн хавсралтад “Төр, хувийн хэвшлийн түншлэл, концессын гэрээний эрх зүйн зохицуулалтыг төр ба хувийн хэвшлийн эрх үүргийн тэнцвэр, санхүүжилт, төлбөр, тооцооны хариуцлагыг нэмэгдүүлэх чиглэлээр боловсронгуй болгох хуулийн төсөл боловсруулж, өргөн мэдүүлэх” гэсэн арга хэмжээ нэмэх саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн С.Дэмбэрэл тайлбар хийв.

Зөвшөөрсөн: 3

Татгалзсан: 15

Бүгд: 18

Гишүүдийн олонхын саналаар дэмжигдсэнгүй.

***12.*** Улсын Их Хурлын гишүүн С.Дэмбэрэлийн гаргасан, Тогтоолын төслийн хавсралтад “Ядуурлын олон хүчин зүйлээс хамааралт байдал архаг шинж чанартай болж байгаад дүгнэлт хийж, Өрхийн амьжиргааг дэмжих үндэсний хөтөлбөрт тэтгэвэр, тэтгэмж, халамжийн тогтолцоонд олон улсын туршлагын дагуу нөхцөлт мөнгөн шилжүүлгийн зарчим, арга хэрэгслийг нэвтрүүлэх чиглэлээр нэмэлт, өөрчлөлт оруулах” гэсэн арга хэмжээ нэмэх саналыг дэмжиж байгаа гишүүд гараа өргөнө үү.

Дээрх саналын томьёололтой холбогдуулан Улсын Их Хурлын гишүүн С.Дэмбэрэл тайлбар хийв.

Зөвшөөрсөн: 8

Татгалзсан: 10

Бүгд: 18

Гишүүдийн олонхын саналаар дэмжигдсэнгүй.

***13.*** Улсын Их Хурлын гишүүн С.Дэмбэрэлийн гаргасан, Тогтоолын төслийн хавсралтад “Цалингийн болон тэтгэврийн зээлийн нөхцөлүүдийг хүртээмжтэй санхүүжилтийн зарчмаар зөөлрүүлэх, иргэдийн амьжиргааны түвшинд сөргөөр нөлөөлөхгүй байх чиглэлээр Засгийн газар, Монголбанк хамтран ажиллах арилжааны банкуудын нийгмийн хариуцлагыг нэмэгдүүлэх” гэсэн арга хэмжээ нэмэх саналыг дэмжиж байгаа гишүүд гараа өргөнө үү.

Зөвшөөрсөн: 6

Татгалзсан: 12

Бүгд: 18

Гишүүдийн олонхын саналаар дэмжигдсэнгүй.

“Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төслийг анхны хэлэлцүүлэгт бэлтгэсэн талаар Эдийн засгийн байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Д.Зоригт танилцуулахаар тогтов.

Уг асуудлыг 16 цаг 00 минутад хэлэлцэж дуусав.

***Хоёр. “Автозамын тээврийн салбарт төрөөс баримтлах бодлого батлах тухай” Улсын Их Хурлын тогтоолын төсөл /****хэлэлцэх эсэх****/.***

Хэлэлцэж буй асуудалтай холбогдуулан Зам, тээврийн сайд А.Гансүх, Зам, тээврийн дэд сайд Х.Ержан, Зам, тээврийн сайдын орон тооны бус зөвлөх А.Мөнхболд, Зам, тээврийн яамны Төрийн захиргааны газрын Хуулийн хэлтсийн мэргэжилтэн Л.Гансүх, мөн яамны Автотээврийн бодлогын хэрэгжилтийг зохицуулах газрын Авто тээврийн хэрэгжилтийг  зохицуулах хэлтсийн дарга Ц.Нэргүйбаатар, Авто тээврийн бодлогын хэрэгжилтийг зохицуулах газрын Техник технологи, мэрэгшлийн хэлтсийн дарга Н.Баттулга нар оролцов.

Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Н.Мөнхзэсэм, референт Д.Цэцэгмаа, Г.Баярмаа нар байлцав.

Улсын Их Хурал дахь МАХН, МҮАН хамтарсан “Шударга Ёс” эвслийн бүлгийн дэд дарга З.Баянсэлэнгэ уг асуудлаар завсарлага авч байгаагаа мэдэгдэв.

Уг асуудлыг 16 цаг 05 минутад хэлэлцэж дуусав.

***Гурав. “Эрдэнэс-Таван толгой” ХК-ийн үйл ажиллагааг Үндэсний аудитын газартай хамтран шалгах ажлын хэсгийн хэсэг байгуулах тухай.***

Уг асуудлыг түр хойшлуулахаар тогтов.

***Хуралдаан 15 цаг 07 минутад завсарлав.***

Тэмдэглэлтэй танилцсан:

ЭДИЙН ЗАСГИЙН БАЙНГЫН

ХОРООНЫ ДАРГА Б.ГАРАМГАЙБААТАР

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД

МОНГОЛ УЛСЫН ИХ ХУРЛЫН

2014 ОНЫ ХАВРЫН ЭЭЛЖИТ ЧУУЛГАНЫ

ЭДИЙН ЗАСГИЙН БАЙНГЫН ХОРООНЫ 4 ДҮГЭЭР САРЫН 30-НЫ ӨДӨР /ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 10 цаг 28 минутад эхлэв.*

**Б.Гарамгайбаатар: -** Эдийн засгийн байнгын хорооны хуралдаан хэлэлцэх асуудлууд хэлэлцэгдэхэд бэлэн болж байна. Ирцийн байдалд одоогийн байдлаар 19 гишүүнээс 12 гишүүн ирсэн байна. Хуралдаан нээснийг мэдэгдье.

Өнөөдрийн хэлэлцэх асуудлыг танилцуулъя. Нэгдүгээрт нь, “Эдийн засгийг эрчимжүүлэх зарим хэмжээний тухай” Улсын Их Хурлын тогтоолын төсөл. Анхны хэлэлцүүлэг. Хоёрдугаарт нь, “Авто замын тээврийн салбарт төрөөс баримтлах бодлого батлах тухай” Улсын Их Хурлын тогтоолын төсөл. Хэлэлцэх эсэх. Гуравдугаарт нь, “Эрдэнэс-Таван толгой” ХК-ийн үйл ажиллагааг Үндэсний аудитын газартай хамтран шалгах ажлын хэсгийн хэсэг байгуулах тухай гэсэн ийм гурван асуудал байгаа. Өөр асуудалтай гишүүд байна уу? Хэлэлцэх асуудалтай холбогдуулаад саналтай гишүүд байна уу? Алга байна.

За хэлэлцэх асуудалдаа оръё.

***Нэг.*** ***“Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төсөл /****анхны хэлэлцүүлэг****/***

За хэлэлцэх асуудлын эхэнд “Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төсөл байгаа. Тогтоолын төслийг анхны хэлэлцүүлэгт бэлтгэсэн талаар ажлын хэсгийн ахлагч, Улсын Их Хурлын гишүүн Д.Зоригт танилцуулна.

**Д.Зоригт: -** За баярлалаа. Эрхэм гишүүдийн өглөөний амрыг эрье.

Монгол Улсын Засгийн газраас 2014 оны 4 дүгээр сарын 18-ны өдөр өргөн мэдүүлсэн “Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төслийг Байнгын хорооны хуралдааны хэлэлцүүлэгт бэлтгэх үүрэг бүхий ажлын хэсгийг Эдийн засгийн байнгын хорооны 2014 оны 4 дүгээр сарын 25-ны өдрийн 05 дугаар тогтоолоор Улсын Их Хурлын гишүүн Д.Зоригтоор ахлуулан, гишүүн Г.Батхүү, М.Батчимэг, Б.Гарамгайбаатар, С.Дэмбэрэл, С.Одонтуяа, Д.Хаянхярваа, Ч.Хүрэлбаатар, Л.Энх-Амгалан, Монголбанкны Ерөнхийлөгч Н.Золжаргал, Санхүүгийн зохицуулах хорооны дарга Д.Баярсайхан нарын бүрэлдэхүүнтэй байгуулсан.

Ажлын хэсэг 2014 оны 4 дүгээр сарын 25, 26, 27, 29-ны өдрүүдэд ажиллан дээрх тогтоолын төслийг Улсын Их Хурлаар хэлэлцүүлэх явцад гишүүд Монгол Ардын намын бүлэг, Ардчилсан намын бүлэг, төр, төрийн бус байгууллага болон хувийн хэвшлийн аж ахуйн нэгжүүдээс ирүүлсэн нийт давхардсан тоогоор 170 гаруй саналыг нэг бүрчлэн ярилцаж Засгийн газраас өргөн мэдүүлсэн Улсын Их Хурлын тогтоолын төслийг дараах 4 чиглэлээр өөрчлөн боловсрууллаа. Үүнд:

Нэг. Гадаад валютын урсгалыг сайжруулах, санхүү, эдийн засгийн эрсдлээс сэргийлэх.

Хоёр. Бизнес, хөрөнгө оруулалтын орчныг сайжруулах, эдийн засгийн идэвхжлийг нэмэгдүүлэх, хувийн хэвшлийг дэмжих.

Гурав. Хөгжлийн бодлого, хөгжлийн зээл, санхүүжилтийн тогтолцоог сайжруулах.

Дөрөв. Төрийн өмчийн удирдлагын тогтолцоог шинэчлэх.

Эдгээр үндсэн чиглэлийн хүрээнд туссан 25 арга хэмжээг Засгийн газар, Монголбанк, Санхүүгийн зохицуулах хороо, холбогдох бусад байгууллагууд хувийн хэвшилтэй хамтран хэрэгжүүлснээр ойрын болон дунд хугацаанд Монгол Улсын санхүүгийн болон макро эдийн засгийн тогтвортой байдал хадгалагдах, эдийн засгийн тогтвортой өсөлтийг хангах боломж нөхцөл бүрдэнэ гэж үзэж байна.

Тогтоолын төсөлд тусгагдаад байгаа арга хэмжээг тоймлон авч үзвэл макро эдийн засгийн болон санхүүгийн тогтвортой байдлыг хангах, санхүү, эдийн засгийн болзошгүй эрсдлээс сэргийлэх зорилгоор улсын төсвийг бодитой, зардлыг илүү хэмнэлттэй, үр ашигтай болгоход чиглүүлнэ. Үүний тулд төсвийн орлогыг төгрөгийн гадаад валюттай харьцах ханшийн өөрчлөлт, эдийн засгийн нөхцөл байдал, хандлага, гадаад орчинд гарсан өөрчлөлттэй уялдуулах ба төсвийн урсгал зардлыг бууруулж хэмнэлтийн горимд шилжүүлэх, төрийн байгууллагуудын бүтэц, чиг үүргийн давхардлыг арилгах, тэдгээрийн тогтолцоог боловсронгуй болгох, хөрөнгө оруулалтын зардлыг аль болох бууруулахгүй байх, жижиг дунд үйлдвэрийг дэмжих санхүүжилтийг нэмэгдүүлэх, татварын хуулиудад өөрчлөлт оруулахтай уялдуулах чиглэлээр Монгол Улсын 2014 оны төсвийн тухай хуульд тодотгол хийхээр тусгалаа.

“Ашигт малтмалын тухай” хуулийн өөрчлөлт, Улсын Их Хуралд хэлэлцүүлгийн шатанд байгаа “Газрын тосны тухай” хуулийн шинэчилсэн найруулгын төсөл, “Гол, ойн сан бүхий газарт ашигт малтмал хайх, ашиглахыг хориглох тухай хуулийг дагаж мөрдөх журмын тухай” хуульд нэмэлт, өөрчлөлт оруулах тухай хуулийн төслийг яаралтай хэлэлцэж баталснаар уул уурхайн чиглэлээр хийх хөрөнгө оруулалтын төсөл арга хэмжээний хэрэгжилт идэвхжинэ гэж үзэж байна.

Эдийн засагт нөлөө бүхий том төслүүдийн хэрэгжилтийг сайжруулах, түүнд учирч буй гацаа, саадыг арилгах, Оюу Толгой төслийн хоёр дахь шатны бүтээн байгуулалтын ажлыг түргэтгэх, үйлдвэрлэж байгаа хэмжээтэй нь уялдуулан экспортыг нэмэгдүүлэх, Таван толгойн нүүрсний худалдан авагчдын тогтоог нэмэгдүүлэх, хөрөнгө оруулалт, бүтээн байгуулалтын ажлыг гадаад дотоодын хөрөнгө оруулагчидтай хамтран шийдвэрлэх, ашигт малтмалын хайгуулын үйл ажиллагааг сэргээх, жижиг дунд хэмжээний гадаадын шууд хөрөнгө оруулалтыг нэмэгдэх нөхцөлийг бүрдүүлэх, аялал жуулчлалын үйлчилгээний орлогыг нэмэгдүүлэх, хөрөнгө оруулалтын сангуудыг бий болгох, Хөрөнгө оруулалтын сангийн тухай хуулийн хэрэгжилтийг сайжруулах зэрэг арга хэмжээг төсөлд тусгалаа.

Дэлхийн болон бүс нутгийн эдийн засгийн нөхцөл байдал, хөгжиж буй орнуудын эрсдэл, дотоодын эдийн засагт гарсан хөрөнгө оруулалтын тодорхой бус байдал, хууль эрх зүйн тогтворгүй орчин зэрэг нь Монгол Улсын урсгал тэнцлийн алдагдлыг санхүүжүүлж байсан гадаадын шууд хөрөнгө оруулалтыг 2014 онд 2.4 тэрбум ам.доллароор буурахад нөлөөлж улмаар төлбөрийн тэнцлийг 1.9 тэрбум ам.долларын алдагдалтай болоход шууд нөлөөлсөн юм.

Тогтоолын эхний хэсэгт заасан арга хэмжээг хэрэгжүүлснээр Монгол Улсад орж ирэх гадаад валютын урсгал дорвитой сайжирна гэж үзэж байна. Мөн Таван толгой, Гашуун Сухайт, Нарийн Сухайт, Шивээхүрэнгийн төмөр замын царигийн асуудлыг Улсын Их Хурлаар ойрын хугацаанд шийдвэрлүүлж тус төмөр замыг барьж байгуулснаар нүүрсний тээвэрлэлтийн өртөг зардал 2-оос 3 дахин буурч, экспортын бүтээгдэхүүний өрсөлдөх чадвар нэмэгдэх боломжтой бөгөөд энэ нь мөн гадаад валютын урсгалд эерэгээр нөлөөлөх юм.

Бизнесийн орчныг сайжруулах, бизнес эрхлэгч, хөрөнгө оруулагчдын үйл ажиллагааг дэмжих, хувийн хэвшилд учирч байгаа хүндрэл ачааллыг бууруулах зорилгоор татварын таатай орчныг бүрдүүлэх, үндэсний үйлдвэр, дотоодын аж ахуйн нэгжийн тогтвортой үйл ажиллагааг зээлийн, зээлийн даатгалын, тусгай сангийн эх үүсвэрийн болон хөрөнгийн зах зээл дэх оролцооны арга хэрэгслүүдээр дэмжих бөгөөд төрөөс хийх хяналт, шалгалтын тоог цөөрүүлж, давхардлыг арилган үйл ажиллагаа явуулах тусгай зөвшөөрлийг хөнгөвчилнө.

Үүний зэрэгцээ хувийн хэвшлийн нээлттэй, ил тод байдлыг хангах, далд эдийн засгийг бууруулах, татварын бааз суурийг өргөтгөх, өмчлөх эрхийг хамгаалах нөхцөлийг бий болгох. Санхүүгийн зах зээлд шинэ бүтээгдэхүүн хөгжүүлэх агуулга бүхий хууль, эрх зүйн орчныг бүрдүүлэхээр төсөлд тусгаад байна. Ингэснээр эдийн засгийн бодит секторын идэвхжлийг дэмжиж ажлын байрыг хамгаалахын сацуу хэвийн хэвшил, гадаадын хөрөнгө оруулагчдын итгэлийг сэргээх ач холбогдолтой гэж үзэж байна.

Монгол Улсын хөгжлийн бодлогыг тогтвортой байлгах, эдийн засгийн хөгжилд өндөр ач холбогдол бүхий үр ашигтай томоохон төслүүдийн бүтээн байгуулалтын ажлыг эрчимтэй болгох, өргөжүүлэх, төлөвлөлт санхүүгийн тогтолцоог боловсронгуй болгох, хөгжлийн зээл, санхүүжилт, хөрөнгө оруулалт, улсын өрийн удирдлагыг сайжруулах, илүү зохистой болгох зорилгоор Хөгжлийн бодлогын төлөвлөлтийн тухай, Өрийн удирдлагын тухай хуулийг шинээр боловсруулахын зэрэгцээ Хөгжлийн банкны тухай хуульд нэмэлт, өөрчлөлт оруулах талаар төсөлд тусгах санал оруулж байна.

Төрийн өмчийн удирдлагын тогтолцоог шинэчлэх буюу бүтцийн өөрчлөлт хийхтэй холбоотойгоор төрийн өмчийн тогтолцооны засаглал, удирдлага, бие даасан үйл ажиллагааг бизнесийн зарчимд бүрэн нийцүүлэх, төрийн өмчийн хувьчлалын хөтөлбөрийг батлуулан хэрэгжүүлэх, Засгийн газар, төрийн өмчит компанитай зөвхөн татвар ногдуулах, ногдол ашиг хуваарилах сувгаар харилцдаг болох эрх зүйн орчинг бүрдүүлэхээр төлөвлөлөө.

Дээр дурдсан цогц арга хэмжээг хэрэгжүүлснээр эдийн засаг дахь гадаад валютын урсгалыг эрс нэмэгдүүлэх, төлбөрийн тэнцлийг сайжруулах, санхүүгийн болон эдийн засгийн тогтворгүй байдлын эрсдлийг бууруулах, болзошгүй хямралаас урьдчилан сэргийлэх, макро тогтвортой байдлыг хадгалах, ажлын байрыг хамгаалах, эдийн засгийн тэнцвэртэй өсөлтөд эерэгээр нөлөөлөх, улсын зээлжих зэрэглэл сайжрах нөхцөлийг бүрдүүлэх зэрэг богино болон дунд хугацааны үр дүн хүлээгдэж байна.

Анхаарал тавьсанд баярлалаа.

**Б.Гарамгайбаатар: -** За ажлын хэсгийн ахлагч Д.Зоригт гишүүнд баярлалаа. Тэгээд уг асуудлыг хэлэлцүүлж байгаа Засгийн газрын ажлын хэсгийн бүрэлдэхүүнийг танилцуулъя. Н.Золжаргал Монголбанкны Ерөнхийлөгч, С.Болд Монголбанкны Ерөнхийлөгчийн зөвлөх, С.Пүрэв Сангийн дэд сайд, Б.Найдалаа Монголын банкуудын холбооны ерөнхий нарийн бичгийн дарга, Б.Даажамба Санхүүгийн зохицуулах хорооны орон тооны гишүүн. Г.Батхүрэл Эдийн засгийн хөгжлийн яамны хөгжлийн бодлого, стратеги, төлөвлөлтийн газрын орлогч дарга. Б.Нямаа Сангийн яамны Санхүүгийн зах зээлд даатгалын хэлтсийн дарга. Г.Даваажаргал Улсын Их Хурлын Тамгын газрын Хяналт, үнэлгээний хэлтсийн Төсвийн шинжилгээний хэсгийн зөвлөх. Д.Мэдрээ Худалдаа хөгжлийн банкны гүйцэтгэх захирал, Банкны холбооны дэд ерөнхийлөгч. Эдгээр хүмүүс оролцож байна.

За Монгол Улсын Их Хурлын дэгийн тухай хуулийн 21.11-д заасны дагуу төсөл санаачлагчаас болон ажлын хэсгээс асуух асуулттай гишүүд байна уу? Ц.Нямдорж гишүүн, С.Бямбацогт гишүүн. Өөр асуулт асуух гишүүд байхгүй учраас тасаллаа. За Ц.Нямдорж гишүүн.

**Ц.Нямдорж: -** Би чуулган дээр асууж л байсан юм л даа. Энэ тогтоол хойноосоо ямар мөнгө дагуулах вэ гэж. Энэ зардлын тооцоо байна уу, үгүй юу? Мөнгөгүй бол энэ чинь тэгээд нэг цаас гаргаад л ажил дуусна шүү дээ.

Д.Зоригт гишүүнээс энэ зардлын асуудал Байнгын хороо, ажлын хэсгийн түвшинд яригдсан уу, үгүй юу? Хэрвээ яригдсан бол энэ хөтөлбөрийг хэрэгжүүлэхэд хир дайны мөнгө хэрэгтэй болоод байгаа юм бэ? Энэ мөнгөө хаанаас олох гээд байгаа юм бэ? Бүтцийн өөрчлөлт хийж зардал хэмнэх замаар хэдийг олох юм? Энэ эдийн засгийн нөөц бололцоогоо шавхаад нэмж хичнээн төгрөг энд зарах юм? Энэ хөтөлбөрийг дагуулж төсөвт тодотгол хийх үү, үгүй юу? Ийм асуулт байна.

**Б.Гарамгайбаатар: -** За Д.Зоригт гишүүн хариулъя.

**Д.Зоригт: -** Ц.Нямдорж гишүүний асуултад хариулъя. Энэ тогтоолтой холбогдуулж бид төсвийн бодлогын хүрээнд одоо ямар өөрчлөлт орох вэ. Өөрөөр хэлбэл төсвийн хуульдаа 2014 оны Монгол Улсын төсвийн хуульд нэмэлт, өөрчлөлт оруулах нь зүйтэй, тодотгол хийх нь зүйтэй гэж үзсэн. За ямар чиглэлээр төсөвт тодотгол хийх асуудлыг бид бас ярьж тодорхой чигийг Засгийн газарт өгч байгаа. Тухайлбал, бид урсгал зардлыг бууруулна. Тодорхой хэмжээнд хэмнэлтийн горимд шилжүүлэх шаардлага байгаа.

Улсын төсвийн тооцоололд ашиглагдаж байгаа төгрөгийн гадаад валюттай харьцах ханшийг тогтсон аргачлал, эх сурвалжид үндэслэн бид бас дахин тооцох шаардлага байна.

За хөрөнгө оруулалтын зардал аль болохоор бууруулахгүй байя. Яагаад гэвэл нөгөө аж ахуйн нэгжийн ажлын фронт, аж ахуйн нэгжүүдээ одоо барилга, бүтээн байгуулалтын салбарт ажилтай байх зорилго бас их чухал байгаа. Жижиг, дунд үйлдвэрлэлийн бизнесийг дэмжиж байгаа эх үүсвэрүүдээ нэмэгдүүлье. Төрийн байгууллагын бүтэц, чиг үүргийн зарим давхардлыг арилгах, тогтолцоог илүү боловсронгуй болгох чиглэлээр Төсвийн тухай хуульд өөрчлөлт оруулахаар ингэж зааж байгаа.

Энэ дээр Засгийн газар ажиллаад ямар зардлаа хэмнэх вэ, орлого маань хир бодитой бүрдэх вэ, эх үүсвэрийн тооцоонууд бол энэ төсвийн тодотголтой хамт өргөн баригдаж тооцогдох ёстой.

Түүнээс гадна хөгжлийн санхүүжилтийн асуудал их чухал байгаа. Тогтоолын хавсралтын 3.1-д заасан хөгжлийн бодлого, хөгжлийн зээл, санхүүжилтийн хүрээнд бид ажлын хэсэг дээр ярилцаж байгаад ер нь энэ чиглэлээр багц хуулийн шинэчлэл, өөрчлөлт хийх ийм шаардлага байна гэж үзсэн.

**Ц.Нямдорж: -** Бүр сунжирсан юм боллоо. Хэдэн төгрөг хэрэгтэй гэж тооцоод байгаа юм бэ? Тэр тооцоогоо гаргасан уу л гэж би асуугаад байна шүү дээ.

**Д.Зоригт: -** Тэр тооцоо гараагүй. Энэ бол төсвийн тодотголоор орж ирнэ.

**Б.Гарамгайбаатар: -** С.Бямбацогт гишүүн асуултаа асууя.

**С.Бямбацогт: -** За баярлалаа. Ер нь яах вэ Засгийн газраас хэрвээ Улсын Их Хурлын батлах гэж байгаа, Улсын Их Хуралд оруулж байгаа эдийн засгийг эрчимжүүлэх энэ арга хэмжээг батлаад өгчих юм бол ерөөсөө 100 хоногийн дотор Монгол Улсын эдийн засаг өсөлттэй болно. Ер нь бол бүх юм сайхан болох байх гэсэн тийм л юм хэлээд байгаа л даа. Эзэн нь 100 гэсэн хөтөлбөр хэрэгжүүлнэ гэж одоо яриад байгаа. Энэ маань манай ажлын хэсгийнхэн ажиллаад ер нь хир зэрэг үндэстэй байна. Хэр зэрэг сайн тооцоо, судалгаан дээр үндэслэсэн, хир зэрэг бодитой төлөвлөгөө орж ирсэн бэ? Үүнийг юу гэж дүгнэж байна вэ гэж нэгдүгээр асуулт асуумаар байна.

Хоёрдугаарт нь, ерөнхийдөө бас төсвийн орлого өнгөрсөн жил ч нэлээд их хэмжээгээр тасарсан. Энэ онд ч эхний улирлаа таслаад явж байгаа. Тийм болохоор бид нар энэ төсвийнхөө зардал дээр анхаарах ёстой байгаад байгаа. Төсвийн зардлыг бууруулах, ялангуяа тэр урсгал зардлыг бууруулах чиглэлээр яг юу хийх ёстой вэ? Монгол Ардын намын бүлгийн дүгнэлтэд байж байгаа шүү дээ. Төсвийн тэлсэн бодлогыг зогсоож, төрийн байгууллагуудын үр ашиг муутай бүтэц, орон тоог 30 хувиар цомхотгон, чиг үүргийн хувьд давхацсан яамдыг 10 хүртэл цөөлж, тэвчиж болох урсгал зардлыг бууруулан улсын төсөвт тодотгол хийе гэж. Энэ саналыг авсан уу? Энэ дээр ямар арга хэмжээ авахаар ажлын хэсэг маань ажиллав гэсэн хоёр дахь асуулт байна.

Гуравдугаарт нь, ер нь эдийн засгийн хямрал, хүндэрчихсэн. Бодитой бид нар туулаад явж байна. Үүнд хамгийн ихээр бага орлоготой иргэд, ажилгүй иргэд, тэтгэврийнхэн, хувийн хэвшлийнхэн өртөж байна. Олон компаниуд, аж ахуйн нэгжүүд үйл ажиллагаагаа зогсоож байна. Хүмүүсийн бараа, бүтээгдэхүүн худалдаж авдаг мөнгүүд тэр хэмжээгээр буурч байна. 100 төгрөгөөр бараа худалдаж авдаг байсан мөнгө өнөөдөр 30 төгрөг нь алга болчихоод 70 төгрөгийн үнэ цэнэтэй болчихоод байна шүү дээ өнөөдөр.

Тэгэхээр энэ иргэдийн хямрал, хүндрэлийг давахад энэ иргэдээ хамгаалсан ямар бодлого явуулах гэж байна вэ? Монгол Ардын намын бүлгийн санал дотор байж байгаа. Цалин, тэтгэвэр, тэтгэмжийн хэмжээг хөдөлмөрийн хөлсний доод хэмжээг нэмэгдүүлэх эрх зүйн орчинг яаралтай бүрдүүлье. Ажилгүй болж байгаа иргэдээ хамгаалах бодлогыг хэрэгжүүлье. Хувийн хэвшлээ дэмжих тодорхой арга хэмжээнүүдийг авъя гэж бид санал тавьсан байгаа. Энэ талаар тодорхой ямар зорилтууд нь бидний саналаас тусгагдав. Энэ дээр та бас нэг хариулж өгөхгүй юу?

**Б.Гарамгайбаатар: -** Д.Зоригт гишүүн хариулъя.

**Д.Зоригт: -** За С.Бямбацогт гишүүний асуултад хариулъя. Урсгал зардлыг бууруулах нь зүйтэй гэж үзэж байгаа. Тэгээд бид төсвийн тогтоолын хавсралтын 1.1-д заасан төсвийн тодотголоор төсвийн урсгал зардлыг бууруулж хэмнэлтийн горимд шилжих гэсэн ийм заалтыг оруулж байна.

Энэ бүтэц, төрийн байгууллагуудын бүтэц, чиг үүргийн давхардлыг арилгах, тогтолцоог боловсронгуй болгохтой холбогдуулж бас улсын төсөвт тодотгол хийхдээ тодорхой саналаа оруулж ирэх ёстой гэсэн чигийг тогтоолд тусгасан.

Хоёрдугаар асуудал бол энэ тогтоолын хоёрдугаар хавсралтын хоёрдугаар бүлэг бол нэлэнхүйдээ бүтнээрээ бизнес хөрөнгө оруулалтын орчинг сайжруулах, хувийн хэвшлийг дэмжих рүү чиглэгдсэн байгаа. Энэ хүрээнд бид татварын багц хуульдаа өөрчлөлт оруулах шаардлагатай байна. Хүнд суртлыг багасгаж, тусгай зөвшөөрлийн тоог эрс цөөлөх. За мөн үндэснийхээ үйлдвэр, дотоодын аж ахуйн нэгжүүдийн үйл ажиллагааны өртөг зардлыг нэмэгдүүлж байгаа хүчин зүйлсийн нөлөөллийг саармагжуулах, зээлийн даатгалд хамруулах, гадаад дотоодын үнэт цаасны зах зээлд оролцоход нь дэмжлэг үзүүлэх, хувийн хэвшлийн үйл ажиллагаанд дарамт учруулсан, давхацсан хяналт шалгалтыг хийхгүй байх. За мөн хөдлөх эд хөрөнгө, эдийн бус хөрөнгийн барьцааны шинэ хууль эрх зүйн орчинтой байхад чиглэсэн хэд хэдэн цогц арга хэмжээг тусгасан байгаа.

За иргэдээ хамгаалах чиглэлээр бид нар бас татварын багц хуульд өөрчлөлт бас оруулна. Иргэдийн татварын ачааллыг, хувийн хэвшлийн аж ахуйн нэгжид ногдож байгаа татварын ачааллыг бас тодорхой хэмжээгээр хөнгөвчлөх нь зүйтэй гэж ингэж үзэж байгаа.

Тэр нийгмийн хамгааллын, цалин, тэтгэвэр, халамжтай холбогдсон бодлого бол 2014 оны улсын төсөвт нийт 200.0 тэрбум төгрөгийн эх үүсвэрээр цалин, тэтгэвэр, халамжийн хэмжээг ингэж нэмэгдүүлж байгаа. Засгийн газар, Улсын Их Хурлаас баталсан Засгийн газрын мөрийн хөтөлбөрт жил бүр үнэ, инфляцийн өсөлттэй уялдуулан энэ арга хэмжээг авч байх шаардлагатай. Тэгэхээр энэ ажил жил болгон хийгдээд явна. 2014 оны төсөвт тусгалаа олсон. Цаашдаа 2015, 2016 оны төсөвт ч тусгалаа олно.

Энэ хүрээнд бас 2014 оны төсөв дээр бас тодотгол хийхдээ ярилцах боломж байгаа. Судалгаа, шинжилгээний үндсэн дээр боломж бол байгаа байх.

**Б.Гарамгайбаатар: -** За асуулт асууж дууслаа. Дэгийн тухай хуулийн 21.11, 21.12-т заасны дагуу ажлын хэсгээс болон нам, эвслүүдийн бүлгийн гишүүдээс ирүүлсэн саналаар санал хураалт явуулъя.

За “Эдийн засгийг эрчимжүүлэх зарим арга хэмжээний тухай” Улсын Их Хурлын тогтоолын төслийн талаарх ажлын хэсгийн саналын томъёолол.

Нэг. Тогтоолын төслийн нэрийг “Эдийн засгийн идэвхжлийг нэмэгдүүлэх зарим арга хэмжээний тухай” гэж өөрчлөх. Дэмжиж байгаа гишүүд гараа өргөнө үү.

13-аас 9.

**С.Дэмбэрэл: -** Асуух асуулт байна. Эдийн засгийн идэвхжлийг нэмэгдүүлэх, санхүүгийн тогтвортой байдлыг хангах гэж байсан л даа. Уг нь. Тэгэхээр энэ тогтоолд одоо санхүүгийн тогтвортой байдлыг хангах хэрэггүй. Санхүүгийн байдал тогтвортой байна гэж үзээд тэрийг нь хасаж байгаа гэж ойлгож болох уу?

**Б.Гарамгайбаатар: -** За Д.Зоригт гишүүн хариулъя.

**Д.Зоригт: -** За яг тогтоолын төслийг та харвал тогтоолын төслийн гарчиг бол Эдийн засгийн идэвхжлийг нэмэгдүүлэх зарим арга хэмжээний тухай. Тогтоолын үндэслэл бол эдийн засгийн идэвхжлийг нэмэгдүүлэх, санхүүгийн тогтвортой байдлыг хангах зорилгоор Монгол Улсын Их Хурлаас тогтоох нь гээд ингэж зааж байгаа. Тэгэхээр энэ санаа тусч байгаа. Энэ тогтоолд хэрэгжүүлэх арга хэмжээний нэг хэсэг нь бол санхүүгийн тогтвортой байдлыг хангахад чиглэгдэж байгаа.

**Б.Гарамгайбаатар: -** Санал хураалт сая явагдсан. Дэмжигдсэн.

Хоёрдугаарт нь, Тогтоолын төслийн 1 дэх заалтад заасан арга хэмжээнүүдийг “Нэг. Гадаад валютын урсгалыг сайжруулах, санхүү, эдийн засгийн эрсдэлээс сэргийлэх хүрээнд”, “Хоёр. Бизнес, хөрөнгө оруулалтын орчныг сайжруулах, эдийн засгийн идэвхжлийг нэмэгдүүлэх, хувийн хэвшлийг дэмжих хүрээнд”, “Гурав. Хөгжлийн бодлого, хөгжлийн зээл, санхүүжилтийн хүрээнд”, “Дөрөв. Төрийн өмчийн удирдлагын тогтолцоог шинэчлэх хүрээнд” гэсэн 4 хэсэг бүхий “Эдийн засгийн идэвхжлийг нэмэгдүүлэх арга хэмжээний чиглэл” гэсэн хавсралтаар батлах. Дэмжиж байгаа гишүүд гараа өргөнө үү.

13-аас 12. За дэмжигдлээ.

Гурав. Тогтоолын төслийн тэмдэглэх хэсгийн “Монгол Улсын Их Хурлын” гэсний өмнө “эдийн засгийн идэвхжлийг нэмэгдүүлэх, санхүүгийн тогтвортой байдлыг хангах зорилгоор” гэж нэмэх. Дэмжиж байгаа гишүүд гараа өргөнө үү.

13-аас 12.

Дөрөв. Тогтоолын төслийн 1 дэх заалтыг 2 дахь заалт болгон доор дурдсанаар өөрчлөн найруулах:

“2.Эдийн засгийн идэвхжлийг нэмэгдүүлэх арга хэмжээний чиглэлд заасан арга хэмжээг Улсын Их Хурлын 2014 оны хаврын чуулганы хуралдаанд багтаан хэрэгжүүлэхийг Монгол Улсын Засгийн газар /Н.Алтанхуяг/-т, Монголбанк /Н.Золжаргал/-нд, Санхүүгийн зохицуулах хороо /Д.Баярсайхан/-нд тус тус үүрэг болгосугай.” Дэмжиж байгаа гишүүд гараа өргөнө үү.

13-аас 12.

Тав. Тогтоолын төсөлд доор дурдсан агуулгатай 1 дэх заалт нэмэх:

“1.”Эдийн засгийн идэвхжлийг нэмэгдүүлэх арга хэмжээний чиглэл”-ийг хавсралтаар баталсугай.” Дэмжиж байгаа гишүүд гараа өргөнө үү.

13-аас 9.

**Д.Ганхуяг: -** Б.Гарамгайбаатар гишүүн ээ. Уучлаарай. Та нөгөө эдийн засгийг эрчимжүүлэх гэж уншаад байна.

**Б.Гарамгайбаатар: -** Идэвхжлийг гэж байна.

**Д.Ганхуяг: -** Аан. За за. Уучлаарай.

**Б.Гарамгайбаатар: -** Зургаа. Тогтоолын төсөлд доор дурдсан агуулгатай 3 дахь заалтыг нэмэх:

“3.Эдийн засгийн идэвхжлийг нэмэгдүүлэх арга хэмжээний чиглэлд заасан арга хэмжээг хэрэгжүүлэх чиглэлээр нарийвчилсан төлөвлөгөө боловсруулан ажиллах, холбогдох хууль, Улсын Их Хурлын бусад шийдвэрийн төслийг 2014 оны 6 дугаар сарын 1-ний дотор багтаан Улсын Их Хуралд өргөн мэдүүлэхийг Монгол Улсын Засгийн газар /Н.Алтанхуяг/-т даалгасугай.” Дэмжиж байгаа гишүүд гараа өргөөрэй.

13-аас 12. С.Дэмбэрэл гишүүн дэмжиж байгаа биз дээ. Тоолохгүй бол болохгүй байна. Гар өргүүлж байгаа учраас.

Долоо. Тогтоолын төслийн 1.1 дэх дэд заалтыг хавсралтын 1.2 дахь дэд заалт болгон доор дурдсанаар бүхэлд нь өөрчлөн найруулах:

“Төрөөс эрдэс баялгийн салбарт баримтлах бодлого баталсантай холбогдуулан Ашигт малтмалын тухай хуульд өөрчлөлт оруулах болон ашигт малтмалын хайгуулын үйл ажиллагааг сэргээхтэй холбогдох хуулийн төслийг доор дурдсан чиглэлээр боловсруулж, өргөн мэдүүлэх:

* уул уурхайн салбарын эрх зүйн орчныг тогтвортой болгох;
* төр хайгуул, олборлолтын үйл ажиллагаанд оролцохыг хязгаарлах;
* эрдэс баялгийн бодлогын зөвлөлийг байгуулах;
* ашигт малтмалын хайгуулын ажлыг сэргээх.”

Дэмжиж байгаа гишүүд гараа өргөнө үү. За С.Бямбацогт гишүүн асууя гэж байна.

**С.Бямбацогт: -** За Ашигт малтмалын хуульд өөрчлөлт оруулъя. Ашигт малтмалын хайгуулын үйл ажиллагааг сэргээе гээд энэ хүрээндээ тийм ээ төрийн тусгай хамгаалалттай газар нутагт үйл ажиллагаа, олборлолт явуулах, хайгуул хийхийг хориглох. За дархан цаазтай газар нутагт хайгуул хийхгүй гээд бид нар эрдэс баялгийн салбарт төрөөс баримтлах бодлогын бичиг баримт батлахдаа оруулсан шүү дээ. Тийм ээ. Яг тэр хүрээндээ гэж ойлгож болж байгаа биз дээ үүнийг.

**Б.Гарамгайбаатар: -** Д.Зоригт гишүүн хариулъя.

**Д.Зоригт: -** Энэ асуудлыг бид ажлын хэсэг дээр авч ярилцсан. Яг тэр замаар л явна л даа. Тийм. Батлагдсан хууль, хориглосон газруудад хайгуулын ажил явахгүй. Засгийн газраас зөвшөөрсөн, солбицлоор тогтоосон ийм нээлттэй талбайнуудад л хайгуул ажил, ашиглалтын ажил явахаар зохицуулалт орох байх.

**Б.Гарамгайбаатар: -** За санал хураалтаа явуулъя. Долоог. Саяны уншиж өнгөрсөн. Дэмжиж байгаа гишүүд гараа өргөнө үү.

13-аас 10. За дэмжигдлээ.

Найм. Тогтоолын төслийн 1.2 дахь дэд заалтыг хавсралтын 2.1 дэх дэд заалт болгон доор дурдсанаар бүхэлд нь өөрчлөн найруулах:

“Иргэн, аж ахуйн нэгж, байгууллагын татварын ачааллыг бууруулж, тайлагнах журмыг хөнгөвчлөх, ил тод, нээлттэй болгох, зарим татварын хөнгөлөлт үзүүлэх чиглэлээр татварын багц хуульд өөрчлөлт оруулах хуулийн төслийг боловсруулж, өргөн мэдүүлэх.” Дэмжиж байгаа гишүүд гараа өргөнө үү.

За С.Дэмбэрэл гишүүн.

**С.Дэмбэрэл: -** За энэ багц хуульд өөрчлөлт оруулах асуудал, татварын шинэчлэл хийх хоёр асуудал зарчмын өөр. Монгол Улсын Их Хурал Монгол Улсад татварын шинэчлэл хийх гэж байгаа юм бол тэрийгээ энд бич. Улсын Их Хурлын даргын захирамж гарах гэж байна. Өөрөө Улсын Их Хурлын дарга хэлсэн. Олон хүмүүс санал тавьчихаад байгаа. Монгол Улсад зүгээр татварын багц хуулийн өөрчлөлтийн асуудал гэж. Реформын асуудал хэрэгтэй байгаа юм. Шинэчлэл. Цаг нь болсон. Тэгэхээр энэ томъёоллоо эндээ оруулаад өгвөл ядахдаа энэ чинь өөрөө зөв мессеж болно шүү дээ. Түүнээс биш нэг татварын багц хууль гэж. Хаана байгаа юм татварын багц хууль чинь. Хоёр хуулийг татварын багц хууль гэхгүй шүү дээ.

Тийм учраас бүхэлд нь татварын шинэчлэл хийх асуудлыг татварын шинэчлэл гэсэн томъёоллоор нэмээд оруулчихвал энэ чинь өөрөө хэрэгтэй зөв мессеж болно. Ингээд яагаад оруулчихаж болохгүй байгаа юм бэ?

**Б.Гарамгайбаатар: -** За Д.Зоригт гишүүн хариулъя.

**Д.Зоригт: -** За ажлын хэсэг дээр С.Дэмбэрэл гишүүн өөрөө ажлын хэсгийн гишүүн байгаа. Ажлын хэсэг дээр бид нэлээн ярьсан. Тэгэхээр бид энэ дээр аж ахуйн нэгжийн орлогын албан татварын тухай хуультай холбогдуулж татварыг нэг шатлалд шилжүүлэх. Жижиг, дунд хэмжээний аж ахуйн нэгжүүдийн орлогын албан татварын тодорхой хэсгийг буцаан олгох, жижиг дунд хэмжээний аж ахуйн нэгжүүд жилд нэг удаа тайлан баланс гаргадаг болох. Нэмэгдсэн өртгийн албан татварыг нийт ард иргэдийн худалдан авагчдын хяналтад аваачих. Тодорхой зарим хэсгийг эцсийн ард иргэдэд нь буцаан оны эцэст буцаан олгох. Нэмэгдсэн өртгийн албан татварын босгыг тодорхой хэмжээгээр нэмэгдүүлэх. Энэ чиглэлийн хүрээнд татварын багц хуульд өөрчлөлт оруулах шаардлагатай гэж үзсэн.

Татварын багц гэдэг бол хоёр хууль байдаггүй. Гурван хууль байдаггүй. Энд бол арав гаруй нэр төрлийн хууль, хориод нэр төрлийн хууль байна. Яах вэ энэ шинэчлэлийн, татварын шинэчлэлийн хөтөлбөр дээр бол Сангийн яам ажиллаж байгаа. Одоогоор энэ үзэл баримтлал яг бас цэгцрээгүй, жигдрээгүй. Улс төрийн бүрэн ойлголцол аваагүй байгаа. 2007 онд татварын шинэчлэл хийгдэж дөрвөн арвын татварын тогтолцоонд шилжсэн байгаа. Тэгэхээр одоо үүнийг өөрчлөх цаг нь болсон юм уу, болоогүй юм уу. Энэ талаар парламент дээр зөвшилцөлд хараахан хүрээгүй байгаа. Ер нь бол энэ зарим хүндрэлтэй үед зарим татварыг хөнгөвчлөх, хугацааг нь хойшлуулах боломж байгаа. Энэ хүрээндээ Засгийн газар саналаа оруулж ир, Их Хурал дээр яръя гэсэн санаа.

**Б.Гарамгайбаатар: -** За наймаар санал хураалт явуулъя. Дэмжиж байгаа гишүүд гараа өргөнө үү.

14-өөс 12. За дэмжигдлээ.

Ес. Тогтоолын төслийн 1.3 дахь дэд заалтыг хавсралтын 4.1 дэх дэд заалт болгон доор дурдсанаар бүхэлд нь өөрчлөн найруулах:

“Төрийн өмчит аж ахуйн нэгжийн удирдлагын тогтолцоог шинэчлэх, засаглалын бие даасан байдлыг хангах, үйл ажиллагааг бизнесийн зарчимд бүрэн нийцүүлэх, Засгийн газраас төрийн өмчит компанитай зөвхөн татвар ногдуулах, ногдол ашиг хуваарилах сувгаар харилцдаг болох эрх зүйн орчинг бүрдүүлэх.” Дэмжиж байгаа гишүүд гараа өргөнө үү.

За Ц.Нямдорж гишүүн.

**Ц.Нямдорж: -** Үгүй энэ төрийн өмчийн компаниуд ч яах вэ. Энэ томъёоллоороо явдаг л юм байгаа биз. Энэ Төрийн өмчийн хороогоо яах гэж байгаа юм бэ? Байвал Ерөнхий сайдын дэргэд зайлшгүй байлгах ёстой. Байхгүй бол цаг нь болсон бол эрх мэдлийг нь хуваарилж Сангийн яаманд өгөх ёстой. Ийм газар шүү дээ. Өмчөө бараг хувьчлаад дуусчихсан.

Та нар 2012 онд засаг байгуулахдаа энэ ийм нийтлэг шинжтэй агентлагийг Мал аж ахуйн яаманд аваачаад өгчихсөн шүү дээ. Энэ танайхны фракцуудын далд наймаа л ийм утгагүй юм руу явуулсан шүү дээ. Одоо энэ Төрийн өмчийн хорооныхоо асуудлыг шийдвэрлэнэ гэдэг юм энэ заалт дотроо хийгээд өгөөч.

Тэгээд энэ Ардчилсан намын фракцынхан энэ төрөөр арилжаа хийдгээ больчихооч. Ер нь ямар эрүүл ухаантай хүн Төрийн өмчийн хороог аваачиж мал аж ахуйн яаманд өгдөг байна. Энэ чинь байж болшгүй асуудал шүү дээ. Тийм учраас энэ төрийн өмчийн асуудлыг хариуцсан газраа одоо хэвийн байдалд оруулна гэсэн нэг үг энэ дотор хийгээд өг. Үнэхээр хямралаас гарах тухай ярьж байгаа юм бол. Утгагүй юм болж байгаа шүү дээ. Эсвэл үүнийгээ татан буулга. Тэгээд тэр Сангийн яаманд төрийн өмчийн бүртгэл тооцооных нь ажлыг шилжүүлээд энэ юмаа татан буулга. Үеийн үед энэ Төрийн өмчийн хороог тойрсон баахан балиар юмнууд яригдаж байдаг. Одоо үүнийг зогсоох хэрэгтэй шүү дээ.

За томъёоллоо биччих ээ. Төрийн өмчийн хорооны тогтолцоо, зохион байгуулалтыг боловсронгуй болгох гэдэг томъёоллоор санал хураалгачих. Энэ арай дэндэж байна шүү дээ.

**Б.Гарамгайбаатар: -** За Д.Зоригт гишүүн тайлбар өгье.

**Д.Зоригт: -** Би тайлбар хэлбэл илүү ойлгомжтой болох байх. Төрийн өмчийн хороотой холбоотой, төрийн өмчит болон төрийн өмчийн оролцоотой аж ахуйн нэгжүүдийн зохицуулж байгаа эрх зүйн орчинг бол бүтнээр нь шинэчилнэ гэж бид ингэж тооцож байгаа. Төрийн болон орон нутгийн өмчийн тухай хууль 2006 оны хавар, 1996 оны хаврын чуулганаар батлагдсан. Үүнээс хойш энэ харилцаа, энэ тогтолцоо бол одоогийн шаардлагыг хангаж чадахгүй болсон. Төрийн өмчийн хорооны одоогийн статус, үйл ажиллагаа, явуулж байгаа цар хүрээ, түүний үр дүн бол өнөөгийн шаардлагыг хангаж чадахгүй байгаа гэдэгтэй олон гишүүд санал нэг байгаа.

Тийм учраас би Төрийн болон орон нутгийн өмчийн тухай хуулийг өөрчилнө. Энэ байгууллагын статус, чиг үүргийг өөрчилнө. Хаана харьяалагдах нь өөрчлөгдөнө.

За тэгээд гол нь энэ хорооны өмчийн удирдлага доор байдаг 100 орчим төрийн өмчит аж ахуйн нэгжүүд, төрийн өмчийн оролцоотой аж ахуйн нэгжүүдийг хувьчлахыг нь хувьчлаад, зарим удирдлагыг нь хувийн хэвшилд, төр хувийн хэвшлийн түншлэлийн хүрээнд шилжүүлэх ийм шаардлага байгаа. Энэ хүрээнд түлш, эрчим хүчний салбарын үнийг бид чөлөөлөхгүй бол. Энэ хөтөлбөр, суурь нь бол тэнд байгаа. Улсын Их Хурлаас А.Тлейхан гишүүнээр ахлуулсан ажлын хэсэг ажилласан. 2010 онд шийдвэрээ гаргасан. Би бас тэр ажлын хэсэгт ажиллаж байсан. Энэ шийдвэр хэрэгжихгүй байгаагаас одоо яг бизнесийн зарчимдаа шингэх асуудал сул байгаа. Тэгэхээр энэ өөрчлөлт бүрэн хийгдэх учраас одоо би энэ томъёоллоор нь санал хураалт явуулах нь зүйтэй гэж бодож байна.

**Б.Гарамгайбаатар: -** За есөөр санал хураалт явуулъя.

**Ц.Нямдорж: -** Наана чинь нэг юм өгчихлөө. Саналаа хэлчих үү? Одоо оруулж байгаа өгүүлбэрийн чинь өмнө Төрийн өмчийн хороо болон гэдэг үг нэмээд тэгээд цаашаа явчихъя гэсэн санал оруулж байна.

**Б.Гарамгайбаатар: -** За энэ хажуугийн саналуудыг яг тухайн заалтуудыг уншиж байхад давхар бас оруулах эсэх дээр нь санал хураалт явуулъя. Тэгэх үү? Болж байна уу тэгж. Эсвэл дараа нь хураалгах юм уу? Дараа нь хураалгахаар чинь нөгөөдөх нь батлагдчихвал бас яах вэ. Холбогдолтойгоор нь хураалгаад явсан нь дээр байх.

За Ц.Нямдорж гишүүний оруулж байгаа хажуугийн саналын томъёоллыг уншъя. Төрийн өмчийн хороо болон төрийн өмчит аж ахуйн нэгжийг 9 дүгээрт оруулах гэж байгаа юм уу? Гэсэн үг нэмэх гэж байгаа юм шиг байна. Төрийн өмчийн хороо гэдэг үгийг оруулах гээд байгаа юм байна. Төрийн өмчит аж ахуйн нэгжийн удирдлагын тогтолцоог шинэчлэх, засаглалын бие даасан байдлыг хангах, үйл ажиллагааг бизнесийн зарчимд бүрэн нийцүүлэх, Засгийн газраас төрийн өмчит компанитай зөвхөн татвар ногдуулах, ногдол ашиг хуваарилах сувгаар харилцдаг болох эрх зүйн орчныг бүрдүүлэх гэсэн энэ заалтад Төрийн өмчийн хороо болон гэж нэмэх гэж байгаа юм байна. Үүнийг ингэж оруулъя гэж байна.

Тэгэхээр Төрийн өмчийн гэдгийн, өмчит аж ахуйн нэгж гэдгийн өмнө Төрийн өмчийн хороо гэж оруулъя гэсэн байна. Болно. За тэгвэл дахиад уншъя. Төрийн өмчийн хороо болон төрийн өмчит аж ахуйн нэгжийн удирдлагын тогтолцоог шинэчлэх, засаглалын бие даасан байдлыг хангах, үйл ажиллагааг бизнесийн зарчимд бүрэн нийцүүлэх, Засгийн газраас төрийн өмчит компанитай зөвхөн татвар ногдуулах, ногдол ашиг хуваарилах сувгаар харилцдаг болох эрх зүйн орчныг бүрдүүлэх гэсэн ийм томъёолол болж байгаа юм байна. Дэмжиж байгаа гишүүд гараа өргөнө үү.

15-аас 13.

За арав. Тогтоолын төслийн 1.4 дэх дэд заалтыг хавсралтын 2.5 дахь дэд заалт болгон доор дурдсанаар бүхэлд нь өөрчлөн найруулах:

“Үндэсний үйлдвэр, дотоодын аж ахуйн нэгжийн тогтвортой үйл ажиллагааг хангах зорилгоор бизнесийн үйл ажиллагааны өртөг, зардлыг нэмэгдүүлж байгаа хүчин зүйлсийн нөлөөллийг саармагжуулах, зээл, зээлийн даатгалд хамруулах болон гадаад, дотоодын үнэт цаасны зах зээлд оролцоход нь дэмжлэг үзүүлэх.” Дэмжиж байгаа гишүүд гараа өргөнө үү.

16-аас 11. За дэмжигдлээ.

Арван нэг. Тогтоолын төслийн 1.5 дахь дэд заалтыг хавсралтын 1.9 дэх дэд заалт болгон доор дурдсанаар бүхэлд нь өөрчлөн найруулах:

“Хөрөнгө оруулалтын сангуудыг бий болгох, Хөрөнгө оруулалтын сангийн тухай хуулийн хэрэгжилтийг идэвхжүүлэх.” Дэмжиж байгаа гишүүд гараа өргөнө үү.

За С.Дэмбэрэл гишүүн.

**С.Дэмбэрэл: -** Хөрөнгө оруулалтын сангуудыг бий болгох энэ тэр гээд хуульд байгаа юмыг битгий ингэж хүүхэд шиг давтаад бай л даа. Энэ чинь инээдэмтэй өгүүлбэр байна шүү дээ. Өөр нэг олигтойхон юм бодож олж чадахгүй байна уу?

**Б.Гарамгайбаатар: -** Та чинь ажлын хэсгийн гишүүн шүү дээ.

**С.Дэмбэрэл: -** Ажлын хэсэг дээр чинь өчигдөр хараа биз дээ. Би 40 санал боловсруулаад. Тэгсэн чинь бүгдийг нь аргалаа биз дээ. Болсон болсон. Тусгагдсан гэж аргалаа биз дээ.

**Б.Гарамгайбаатар: -** За Д.Зоригт гишүүн тайлбараа өгчих.

**Д.Зоригт: -** Энэ дээр Хөрөнгө оруулалтын сангийн тухай хууль бол батлагдсан. 1 сарын 1-нээс үйлчилж эхэлсэн. Энэ хуулийг үйлчлэхэд их олон дүрэм журмууд батлагдах ёстой. Хөрөнгө оруулалтын институциуд, мэргэжлийн компаниуд байгуулагдах ёстой. Энэ ажлын бас бидний хүссэнээр хурдан эрчтэй явж чадахгүй байгаа. Тийм учраас бид үүнийг идэвхжүүлэх гэдэг үүргийг Засгийн газар, Санхүүгийн зохицуулах хороонд өгч байгаа. Энэ дотроо ялангуяа тэр кастодиан[**custodian-**харилцагч этгээдтэй байгуулсан гэрээний үндсэн, түүний үнэт цаас, мөнгөн хөрөнгийг бүртгэх, хөрөнгийн үйлчилгээ үзүүлэх, үнэт цаастай холбоотой төлбөр тооцоог гүйцэтгэх зэрэг үйл ажиллагааг гүйцэтгэх] банкны үйлчилгээ байхгүй Монголд. Ийм кастодиан үйлчилгээ байхгүй болохоор энэ мэргэжлийн байгууллагуудын, энэ хууль хэрэгжихэд боломжгүй болчихож байгаа юм.

Ер нь үүнийг идэвхжүүл гэсэн л ийм үүргийг Санхүүгийн зохицуулах хороонд өгөх нь зүйтэй. Тийм учраас ийм заалт орсон.

**Б.Гарамгайбаатар: -** За арван нэгээр санал хураалт явуулъя. Дэмжиж байгаа гишүүд гараа өргөнө үү.

16-аас 9.

Арван хоёр. Тогтоолын төслийн 1.6 дахь дэд заалтыг хавсралтын 3.3 дахь дэд заалт болгон “өргөжүүлж” гэсний дараа “засаглалыг сайжруулах” гэж, “тухай” гэсний дараа “болон холбогдох бусад” гэж тус тус нэмэх, “нэмэгдүүлэх” гэсний дараахь “Хөгжлийн банкнаас хийж байгаа” гэснийг, “тухай” гэсний дараах “хуульд” гэснийг тус тус хасах. Дэмжиж байгаа гишүүд гараа өргөнө үү.

16-аас 11.

За Ц.Баярсайхан.

**Ц.Баярсайхан: -** Нэг ийм горимын маягийн санал. 13, 14, 15, 16, 17, 18 байна шүү дээ. Тэгээд 21 байна. 27 байгаа юм. Энэ заалтуудаа бусад заалтуудаа хураачихаар зэрэг найруулга нь наана цаана орсон байна шүү дээ. Сүүлд нь нэг хураачих юм бол амархан шүү дээ.

**Б.Гарамгайбаатар: -** 13-аас 18 хүртэл нэг уншаад гар өргөчихвөл болж байгаа биз дээ. Зөвхөн дандаа хасах байгаа шүү дээ. За 13 дээр ийм тогтоолын төслийн 1.7 дахь дэд заалтыг хасах, 14 дээр тогтоолын төслийн 1.8 дахь дэд заалтыг хасах, 15-д тогтоолын төслийн 1.9 дэх дэд заалтыг хасах, 16-д тогтоолын төслийн 1.10 дахь дэд заалтыг хасах, 17-д тогтоолын төслийн 1.11 дэх дэд заалтыг хасах, 18-д тогтоолын төслийн 1.12 дахь дэд заалтыг хасах гэсэн ийм заалтууд байгаа.

Тэгээд энэ үндсэн өргөн барьсан тогтоолын төслөөс эдгээр заалтууд хасагдаж байгаа юм. Тийм учраас ингээд нэгтгээд уншчихъя. Тэгээд дэмжиж байгаа гишүүд гараа өргөнө үү.

16-аас 9.

Арван ес. Тогтоолын төслийн 1.13 дахь дэд заалтыг хавсралтын 3.1 дэх дэд заалт болгон доор дурдсанаар бүхэлд нь өөрчлөн найруулах:

“Олон улсын зах зээлд арилжаалсан Засгийн газрын үнэт цаасны хөрөнгийн зарцуулалтын ил тод байдлыг хангах, хяналтыг сайжруулах, хөгжлийн зээл, санхүүжилт, улсын өрийн зохистой удирдлагын хүрээнд Өрийн удирдлагын тухай хуулийн төсөл болон холбогдох бусад хуулийн төслийг боловсруулж, өргөн мэдүүлэх”. Дэмжиж байгаа гишүүд гараа өргөнө үү.

16-аас 11.

Хорь. Тогтоолын төслийн 1.14 дэх дэд заалтыг хавсралтын 1.4 дэх дэд заалт болгон доор дурдсанаар бүхэлд нь өөрчлөн найруулах:

“Таван толгойн орд газраас олборлож байгаа бүтээгдэхүүний өрсөлдөх чадварыг сайжруулан нэмүү өртөг шингээж, экспортын нэг цонхны бодлогын хүрээнд олон улсын зах зээлд борлуулах, уг зорилгоор орд газрыг иж бүрэн хөгжүүлэхэд шаардлагатай дэд бүтцийн асуудлыг эдийн засгийн үр ашигтай, улсын төсөвт нэмэлт ачаалал үүсгэхгүй байх хувилбараар, гадаад, дотоодын хөрөнгө оруулагчдын оролцоог хангах зарчмаар цогцоор шийдвэрлэх.” Дэмжиж байгаа гишүүд гараа өргөнө үү.

За Ц.Нямдорж гишүүн.

**Ц.Нямдорж: -** Энэ түрүүчийн Их Хурлаас Таван толгойн талаар Улсын Их Хурлын тогтоол гараад Таван толгойг эдийн засгийн эргэлтэд оруулах санал боловсруулах ажлын хэсгийг Засгийн газраас Н.Алтанхуягаар толгойлуулж байгуулаад. Тэр хүрээнд энэ гаднын орнуудын том компаниудтай удаан хугацааны яриа хэлэлцээр болоод ингээд явж л байсан юм л даа. Тэр хүрээнд хийгдсэн нэг ажил бол энэ Чалкотой байгуулсан гэрээ.

Тэгээд одоо энэ засаг гарч ирснээс хойшхи энэ чиглэлийн яриа хэлэлцээрүүд бүр байхгүй боллоо. Энэ нүүрсний үнэ унаад байгаа чинь тохиолдлын зүйл биш. Өмнө нь энэ чиглэлээр хийгдэж байсан зогсоод үүнийг дагасан хариу үйлдэл дагуулсан ийм үзэгдэл наадах чинь. Зүгээр ч нэг зүйл биш. Тийм учраас энэ Таван толгойн чиглэлд энэ урьд нь явуулж байсан энэ гэрээ хэлэлцээрүүдээ идэвхжүүлэх юм уу, үгүй юу?

Бас нэг Баруун Цанхад ч гэнэ үү, хаана ч гэнэ вэ нэг жижигхэн юмнууд оруулаад. Тэр нь мөнгөгүй болоод одоо дахиад энэ нь зогсох ийм тал руугаа явж байх шиг байна л даа. Энэ асуудлаа Засгийн газар ярихгүй юм уу? Ерөөсөө ярихгүй байна. Энэ чинь зүгээр нэг эдийн засаг, мөнгө төгрөгийн харилцааны асуудал биш. Цаад талд нь геополитикийн асуудал, том гүрнүүдтэй харилцах харилцааны асуудал гэх мэтийн олон зүйл байсан юм л даа. Олон зүйл байсан.

Тэгээд энэ шинэ Засаг гарч ирчихээд энэ Чалкотой хийсэн гэрээ рүү бүтэн жил дайраад. Тэгээд нарийндаа бол цаад талдаа сэтгэлийн хөрөлт бий болгосон нь бас үнэн шүү дээ. Энэ Монголын нэг хоёр гурван том орд чинь тав арван цаасны юм л бид нар дотооддоо яриад. Үүнийг дагасан геополитикийн том том юмнууд байгаа шүү дээ. Том улсуудтай харилцах харилцааны асуудал. Хоёр хөрштэй харилцах харилцааны асуудал байгаа шүү дээ. Тийм учраас энэ Таван толгойтой холбоотой хэсэг дээрээ Д.Зоригт гишүүн, ажлын хэсгийнхэн юу гэж үзэж байгаа юм? Энэ ер нь цаашдаа юм энэ Таван толгой.

Ингээд нэг хоёрын хооронд юм оруулаад. Нүүрсээ үнэгүй болгоод. Цаад талын шахалтад орж зах зээлээ алдаад ингээд яваад байх юм уу, эсвэл гайгүй дэлхийн хэмжээний юм хийчих юм уу? Энэ чинь л зогсчихсон байгаа шүү дээ.

Тэгэхээр миний тодорхой санал бол энэ ажлын хэсгийн нөхдүүд зөвөөр ойлгох байх гэж найдаж байна. Засгийн газрынхан ч ялгаагүй өөдөөс хараад сууж байна. Энэ Таван толгойг ашиглах асуудлаараа дахиж энэ урьд нь явагдаж байсан үйл ажиллагаагаа идэвхжүүлэх хэрэгтэй. Ингэхгүйгээр юм явахгүй. Явахгүй.

Тэгээд үүнтэй холбоотой нэг заалтыг энэ өгүүлбэр дотроо нэмээд оруулаад өгөөч. Нэмээд оруулаад өгөөч. Бүр оролцооны хувь хүртэл тохиролцоод тэр дээрээ гацсан гацалт үүсчихсэн байсан юм шүү дээ. 35, 25 гэх мэтээр. Асар их ажил болсон. Бүтэн жил гадныхныг ирүүлж, баахан гэрээ хэлэлцээр, баахан уулзалт, баахан бичиг цаасны ажил явуулж байгаад л тэгээд нэг өдөр тас гээд л байхгүй болсон. Үүнийгээ бодооч.

**Б.Гарамгайбаатар: -** За ажлын хэсгээс хариулт өгье.

**Д.Зоригт: -** Ц.Нямдорж гишүүний асуултад хариулъя. Ажлын хэсэг дээр үүнийг олон талаас нь ярьсан. Ц.Нямдорж гишүүний ярьж байгаатай би санал нэг байгаа. Ажлын хэсэг санал нэгдэж байгаа.

Таван толгойн орд газрын талаар Улсын Их Хурлаас гарсан шийдвэрүүдэд заасан гадаадын, дотоодын хөрөнгө оруулагчдын оролцоог хангах талаар заалтууд хэрэгжээгүй. Одоо дан ганцаараа төрийн өмчит компани, Эрдэнэ Эм Жи Эл компани үйл ажиллагаа явуулж байгаа. Үйл ажиллагаа нь маш хүндрэлтэй байгаа. Санхүү, эдийн засгийн байдал нь тун хүнд байгаа. Тийм учраас бид энэ компанийн, энэ орд газрын хөгжлийн концепцийг огт өөрөөр харж урд гарсан шийдвэрүүдтэйгээ нийцүүлж, тэр дэд бүтэц, олборлолт, тээвэрлэлт, борлуулалтын шатанд энэ бизнес байх ёстой. Гадаад дотоодын хөрөнгө оруулагч нар хамтрах ёстой.

Энэ компанийн лиценз, энэ Эрдэнэс Эм Жи Эл компанийн хувьцаа эзэмшил бол төр дээрээ л байг. Төр дээрээ байг. Тэр доор нь явж байгаа бизнес, худалдаа, борлуулалт. Энэ дээр бол дундын одоо тийм компани байгуулаад, цэвэр бизнесийн компани байгуулаад ажиллуулах нь эдийн засгийн үр ашиг талаасаа ч, улсын төсөвт нэмэлт ачаалал үүсэхгүй байх талаасаа ч, засаглалын талаасаа ч гэсэн их зөв.

Бид Эрдэс баялгийн талаар төрөөс баримтлах бодлогыг баталж өгсөн. Яг ийм зарчмаар цаашаа яв гэж баталж өгсөн. Тэгэхээр одоо бид энэ Таван толгой, бусад ордоо энэ зарчим руу шилжүүлэх шаардлагатай. Тэгэхийн тулд энэ заалтыг оруулж ирж байгаа.

**Б.Гарамгайбаатар: -** С.Дэмбэрэл гишүүн асуултаа асууя. За нэмж тайлбар өгөх юм уу? С.Дэмбэрэл гишүүн ээ. Түр азнаж байя. Д.Ганхуяг сайд нэмж тайлбар өгөх гэж байгаа юм байна.

**Д.Ганхуяг: -** Манай Засгийн газар ямар шийдвэр гаргасан юм бэ гэхээр нэгэнт нүүрсний үнэ унасан байсан учраас төмөр замаа тавъя. Цахилгаан станцаа баръя гэсэн ийм шийдвэрийг гаргасан юм. Тэгээд цахилгаан станц барих шийдвэр гараад, төслийн нэгж байгуулагдаад, бондын санхүүжилтээс 50.0 сая долларыг эхний санхүүжилтээр өгөөд ингээд явж байгаа гэж ингэж хэлэх байна.

Ер нь Таван толгойтой холбоотой Улсын Их Хурлын 39, 40 дүгээр тогтоол, бүр 40 дүгээр тогтоол ярих юм бол ч бүр сонин л юм болох байх. Оюу Толгойтой цуг хөдөл гэсэн. Тэгээд хагас нь хуваагдаад хөдлөөд ингээд явсан байгаа.

39 дүгээр тогтоол дээр бол хуваахгүй гэсэн ийм зүйл байгаа. За тэр компаниудтай энэ утгаараа хэлэлцээр үргэлжилж байна гэж ойлгох ёстой. Баруун Цанхийг нөгөө Зүүн Цанхийнх нь нүүрс зээл дээр өгөөд мөнгө орж ирэхгүй байгаа учраас Баруун Цахиа ашиглаж эхэлсэн юм. Баруун Цанхи дээр үндэсний жижигхэн компани ажиллаж байгаа. Тэгэхдээ маш бага зардлаар олборлож байгаа юм.

Чалко компанитай, Шинхуа компанитай хоёулантай нь хамтарч ажиллаж байгаа. Шинхуа компани бол жинхэнэ нүүрс, төмөр зам, эрчим хүчээр мэрэгшсэн компани юм билээ. Чалко компанийн тухайд бол бид бүхэн мэдэж байгаа.

Чалко компанитай байгуулсан гэрээний талаар улс төрчид ерөөсөө Чалко компанитай уулзалт хийж байсан асуудал байхгүй. Олон улсын жишгээр компанийн удирдлагууд нүүрсний үнэ унасан энэ үед харилцан хамтарч ажиллаж ашиг, алдагдлаа хуваадаг тийм зарчим байдаг. Тэрүүгээрээ л ярилцсан юм байгаа.

Тэгээд одоо энэ Таван толгой дээр сая хэллээ. За төмөр зам дээр нь хэдэн доллар. За цахилгаан станц нь баригдах боллоо. Одоо нөгөө царигийнхаа асуудал. Таван толгой–Гашуун Сухайтын төмөр замынхаа асуудлыг та ч ярьдаг. Бид ч бас уулзаж ярьж байгаад үүнийг шийдэх юм бол Таван толгой компани маань бол жинхэнэ үнэ цэнэ нь нэмэгдэнэ гэж үзэж байгаа. Тэгээд сая Эрдэс баялгийн салбарт баримтлах бодлогыг Улсын Их Хурал маань баталж өгөхдөө үүнийг төрийг хувийн хэвшилд суурилуулж өг. Нөгөө талаас тэр Улсын Их Хурлын тогтоолуудыг хэрэгжүүл гэсэн. Тийм учраас энэ төмөр замын цариг нь, төмөр замынх нь асуудлыг шийдсэн тохиолдолд хэлэлцээрээ үргэлжлүүлээд Улсын Их Хуралдаа танилцуулаа явахад бэлэн болж байгаа гэж: ингэж хэлмээр байна.

**Б.Гарамгайбаатар: -** С.Дэмбэрэл гишүүн асуултаа.

**С.Дэмбэрэл: -** За Эрдэс баялгийн хөгжлийн талаарх төрийн бодлогод нэг өгүүлбэр байгаа. Тэр нь бол ерөнхий гэрээлэгч гэсэн үг. Таван толгой компанийг ер нь цаашдаа энэ ашиглах төрийн бодлогод өөрчлөлт оруулах зарчмын ач холбогдолтой тийм заалт орсон. Тийм учраас энд ингээд заасан юмыг та нар баталбал зүгээр Засгийн газрын хийдэг, хийх гэж байгаа тэр зүйлүүдийг л ээлжит давталтаар батална гэсэн үг. Тэгээд тэр дотроо бүр тэнд ажиллаж байгаа компаниудыг хүчээр нэг цонх гэгчид оруулах гэсэн ийм төрийн бодлого хэрэгжинэ гэсэн. Ингэснээрээ баталсан Эрдэс баялгийн салбарт баримтлах төрийн бодлогоосоо ухарна гэсэн үг.

Уг нь бол Таван толгой хувьцаат компанийн нүүрсний олборлолт, боловсруулалт, тээвэр, ложистик, дэд бүтцийн хөгжлийн талаарх төрийнхөө бодлогыг хувийн компаниуд хөрөнгө оруулагчидтай хэлж ярьж, чиглүүлж байдаг ерөнхий гэрээлэгчийн үүрэгтэйгээр ажиллуулах гэсэн заалт орсон бол өчигдөр хэлээд нэмэргүй байсан л даа. Тэгээд бодвол одоо ажлын хэсгийн ахлагч тайлбарлах байх л даа. Бид ярьсан гэж. Бид тэгж их яриагүй. Жишээлбэл, миний маш олон саналууд бол би энэний эсрэг нэг ч гар өргөхгүй байгааг харж байгаа байх та нар. Бид сайн яриагүй. Юмаа сайн ярьж байж, аливаа асуудлаар, тэр тусмаа эдийн засгийн асуудлаар юм уншиж байж, юм ойлгож байж, сайн мэтгэлцэж байж асуудлыг шийддэг юм. Тэрнээс биш хэн нэгэн хүний мэдлэгийн хязгаараар хэмжигддэг эд биш. Тэр тусмаа хамтын оюун санааны түрэмгийллээр асуудлыг шийддэггүй юм.

Тийм учраас зүгээр консорциум, дотоод гадаадын хөрөнгө оруулагчдын консорциум хэлбэрээр ажиллуулаад. Таван толгойнхоо бодлогыг төрийнхөө тэр хар хайрцгийн бодлогыг, геополитикийнхоо бодлогыг, эдийн засгийнхаа бодлогыг, дэд бүтцийнхээ бодлогыг тэр ерөнхий гэрээлэгч нь хариуцаад нөгөөдүүлтэйгээ хамтраад ажиллах ийм зохион байгуулалтын хэлбэрт яагаад орж болохгүй байгаа юм бэ гээд ийм томъёоллыг нь өчигдөр хэлж өгсөн. Харамсалтай нь хүлээж аваагүй. Ийм л байдалтай байгаа шүү. Тийм учраас одоо яг асуугаад байх юм алга. Яагаад гэвэл би хариултыг нь бэлэхнээ мэдэж байна.

**Б.Гарамгайбаатар: -** За хориор санал хураалт явуулъя. Дэмжиж байгаа гишүүд гараа өргөнө үү. Сая Д.Зоригт гишүүн тайлбарласан шүү дээ. Яг л С.Дэмбэрэл гишүүний ярьж байгаа болгон энэ дотор суучихсан байж байгаа шүү дээ.

За Д.Зоригт гишүүн тайлбарлаад өгчих.

**Д.Зоригт: -** Эрдэс баялгийн салбарт төрөөс баримтлах бодлогод заасан зарчимд нийцүүлж байгаа юм. Тийм учраас энд заасан хэлбэр бол С.Дэмбэрэл гишүүний яриад байгаа тэр төр, ард түмэн лицензийг нь эзэмшиж байгаа Эрдэнэс Эм Жи Эл компани бол ерөнхий гэрээлэгчийн зарчмаар ажиллана. Эрдэнэс Таван толгой компани. Тэр зарчмаар л явах зарчмыг энд суулгаж байгаа. Доорх тэр бизнес, олборлох, тээвэрлэх, баяжуулах, борлуулах үйл ажиллагаа бол олон талын хамтарсан ийм чиглэл рүү явна. Тэгэхээр бид нар нэг юмыг л хоёр талаас нь яриад байх шиг байна. Ойлголт бол нэг байна.

**Б.Гарамгайбаатар: -** За Ц.Нямдорж гишүүн.

**Ц.Нямдорж: -** Тэр Улсын Их Хурлын тогтоол чинь 39 байхаа. Тэрийгээ хэрэгжүүлэх арга хэмжээг идэвхжүүлэх гэдэг байдлаар үүнийгээ хиймээр байна л даа. Энэ чинь зүгээр нэг дотооддоо Таван толгой компанийг хөдөлгөөд зах зээл дээр борлуулалт сайжруулна барина гэсэн л юм байна шүү дээ. Тэр 39 дүгээр тогтоол чинь бол ер нь ерөнхий том санаа нь бол энэ Таван толгойн орд газарт транснациональный юм байгуулах ийм л зорилготой эд байсан шүү дээ.Тэрийгээ л энэ засаг хийхгүй байгаа шүү дээ.

Их Хурал одоо энэ тогтоол нь хүчинтэй байгаад байхад үүнийгээ нэг дурдаад өгчихмөөр байх юм. Тэгээд Засгийн газар ажилламаар байх юм. Одоо энэ чинь дэлхийн эхний 10-д ордог орд гэж ярьдаг биз дээ. Энэ нүүрсний хэмжээ дамжаагаараа. Энд чинь нэг жижигхэн хоёр гурван улсын, хувийн маягийн компаниуд ажиллаад явахгүй л дээ. Энэ чинь зөвхөн нэг мөнгөний асуудлаас гадна энэ геополитик, улс хоорондын харилцааны асуудал цаана нь байгаа юм л даа. Энэ юм чинь хамтарсан хэлбэрээр томоохон хэмжээний Оюу Толгой маягийн орд газар үйл ажиллагаа явуулаад эхлэх юм бол наад нүүрсний чинь үнэ нэмэгдээд эхэлнэ л дээ.

Д.Зоригт гишүүн минь энэгүйгээр явахгүй ээ. Н.Батбаяр сайд үүнийгээ та нар эрх биш гадарлаж байгаа юм байгаа биз дээ. Энэ зүгээр аргаар наад Таван толгой чинь огт явахгүй.

Тэгэхээр би зүгээр 39 дүгээр тогтоолын хэрэгжилтийг сайжруулах гэдэг утгаар нь нэг үгийг энэ дотроо нэмж өгөөд. Д.Зоригт гишүүн. Тэгээд үүний цаана тэр урьд нь хийгдэж байсан яриа хэлэлцээрээ сэргээж хамтарч ажиллах ажил байна гэдгээ ойлголцоод ингээд явчихмаар байна, нэгдүгээрт.

Хоёрдугаарт, дахиад төмөр зам гээд яриад эхэллээ. Хоёр долоо хоногийн өмнө төмөр замын талаар Засгийн газар шийдвэрээ гаргасан. Одоо Их Хуралд үүнийгээ оруулна гэж чуулган Ч.Сайханбилэг хэлсэн. Өнөөдөр хүртэл ширээн дээр юм байхгүй байна. Бас ямар гал түймэр Засгийн газар дээр гарчихваа Н.Батбаяр сайд аа. Тэнд вагон онхолдов уу, яав? Нэг л юм боллоо доо. Нэг л юм Засгийн газар дээр болох дээр болохоор ингээд юм байхгүй болчихдог юм даа. Хурдан өргөн мэдүүлээд санаа амраагаад өгөөч. Ямар ядаргаатай юм бэ. Хулихдуулсаар байгаад бүр залхаж гүйцэж байна шүү дээ.

**Б.Гарамгайбаатар: -** Д.Зоригт гишүүн эхлээд тайлбар өгчих үү?

**Д.Зоригт: -** Улсын Их Хурлаас Таван толгойтой одоо урд гарсан шийдвэрүүдийн тогтоолуудын хэрэгжилтийг хангах. За С.Дэмбэрэл гишүүний ярьж байгаа эрдэс баялгийн бодлогын бичиг баримтад заасан ерөнхий гэрээлэгчийг санааг бас энд оруулаад ингээд дараагийн хэлэлцүүлэгт аваад тусгаад явъя.

**Б.Гарамгайбаатар: -** Тэгээд 20-иороо санал хураалтаа явуулдгаараа явуулчихна шүү дээ. Дараа нь тэр юмаа. За 20-иор санал хураалт явуулъя. Тэгээд дэмжиж байгаа гишүүд гараа өргөнө үү.

Тэгвэл 39-ийг шууд ингэж болохгүй юм уу? 39 дүгээр тогтоолын хэрэгжилт болон Таван толгой гээд заалгаад явчихаж болохгүй юу? Аан. За Д.Зоригт гишүүн.

**Д.Зоригт: -** Таван толгойн ордын талаар Улсын Их Хурлаас гарсан шийдвэрүүд. За тэрнийх нь өмнө талд нь төрөөс Эрдэс баялгийн салбарт баримтлах бодлогод нийцүүлэн гээд ингээд оруулчихъя. Урд нь тэгэх үү? Тэгээд уншчихъя. Зарчимд нийлүүлэх гээд.

**Б.Гарамгайбаатар: -** Тэгээд яаж томъёоллоо унших вэ? Тэрүүгээр чинь санал хураалт явуулна шүү дээ.

**Д.Зоригт: -** Би сая уншчихлаа л даа.

**Б.Гарамгайбаатар: -** За тэгвэл ингэе. Д.Зоригт гишүүний саяны хэлсэн тодотголыг аваад найруулах асуудлыг та нарт яачихъя. Тийм ээ. Тэгээд энэ хориороо санал хураалтаа явуулчихъя. За дэмжиж байгаа гишүүд гараа өргөнө үү.

16-аас 13. За дэмжигдлээ.

Хорин нэг. Тогтоолын төслийн 1.15 дахь дэд заалтыг хасах. Дэмжиж байгаа гишүүд гараа өргөнө үү.

16-аас 11.

Хорин хоёр. Тогтоолын төслийн 1.16 дахь дэд заалтыг хавсралтын 3.4 дэх дэд заалт болгон доор дурдсанаар бүхэлд нь өөрчлөн найруулах:

“Хөрш орнуудтай харилцан ашигтай хамтын ажиллагааг шинэ түвшинд хүргэх нөхцөлийг бүрдүүлэх зорилгоор ОХУ, БНХАУ-ыг холбосон төмөр зам, хурдны авто зам, нефть, байгалийн хий, эрчим хүчний дэд бүтцийн урсгал бий болгох санал дэвшүүлж энэ чиглэлээр яриа хэлэлцээг эхлүүлэх”. Дэмжиж байгаа гишүүд гараа өргөнө үү.

За Д.Ганбат гишүүн.

**Д.Ганбат: -** Ажлын хэсэг нь ажиллаад ингэсэн л юм байна. Тийм ээ. Нэлээн зөв зүйтэй ч юм байх шиг байна. Уг нь би чуулган дээр ярьж л байсан л даа. Энэ Эдийн засгийн байнгын хорооны хурал зөвлөгөөн дээр. Одоо энэ чинь 30-иад юм болсон байна. Тийм ээ. Миний ойлгож байгаагаар энэ ийм юм биш үү. Засгийн газар маань ингээд баахан явж явж байгаад одоо бас юм нь болохгүй болсон юм уу, яасан. Тэгээд Улсын Их Хурал руу одоо энэ эдийн засгаа түлхэж байх шиг байна л даа. Энэ Улсын Их Хурал маань одоо Эдийн засгийн байнгын хороо өнөөдөр ярьж байна. Эдийн засгийг эрчимжүүлэх арга хэмжээний тухай гэж.

Тэгэхээр энэ дээр авууштай ч юм байна. Бүтэхгүй ч юм байна. Энэ гучин хэдэн юм чинь тийм ээ амьдрал дээр хэрэгжээд ингээд болох уу? Өмнө нь одоо Засгийн газар маань 2 жил бас явсаар байгаад ийм байдалд орчихож. Би хэлээд байгаа шүү дээ. Товч бөгөөд тодорхой тийм заалт гаргаж өгөөчээ. Жишээлбэл, одоо төрөөс эдийн засагт оролцохгүй байя. Тэрнийхээ дагуу Засгийн газар нь дотроо ажиллах ёстой. Тэгэхгүй бол бид нар Байнгын хороо нэг ажлын хэсэг байгуулаад, Улсын Их Хурал байгуулаад баахан юм хийж хаячихаад эцэст нь эдийн засаг хариуцахгүй байсных нь хариуцлагыг Улсын Их Хурал үүрэх болж байна уу? Нэг тиймэрхүү л юм болчихоод байгаа юм.

Тодорхой тодорхой шийдвэрийг гаргаж өгөөчээ. Энэ чинь баахан олон юм байна. Миний бодлоор бол одоо Оюу Толгойн хувь байдаг юм уу, Эрдэнэтийн хувь байдаг юм уу. Тэрийг одоо өнөөдөр явахгүй байгаа утга учир нь юу юм. Тэрийг одоо ард түмэндээ шилжүүлье. Компаниудад шилжүүлье. Тиймэрхүү заалтуудыг энэ дээр гаргаж өгмөөр байх юм.

Нөгөө талаар яг энэ үед эдийн засаг ингээд хэцүү болоод ингэх үед тэр халамжийн тогтолцоогоо бүгдийг нь болъё. Хэтэрхий их халамж, хэрэггүй хүмүүст халамж өгч байгаа. Яг халамж хэрэгтэй тэр 3-аас 4-н хүүхэдтэй, өрх толгойлсон эмэгтэйчүүд. Тийм хүмүүстээ одоо тусламж өгөхгүй бол тэр хүүхдүүд маань одоо энэ үед бас хэцүү болно. Гэх мэтчилэнгийн ийм заалтууд хийх ёстой.

За өнөөдөр доллар 1805 болчихлоо. Манайх бол гаднаас гадагшаа нүүрсээ, түүхий эдээ, эрдэс баялгаа экспортлодог орон. Импортын 80.0 хувийн хамааралтай. Тэгээд дэд бүтцээ яах юм? Тодорхой юмнуудаа хэлээд яриад гаргаад өгөх хэрэгтэй байна шүү дээ. Тэгэхгүй баахан баахан жижигхэн деталь юм нь дээр ярьчихсан. Ийм байх юм. Энэ юмаа хэрэгжүүлж чадахгүй бол хэрвээ валютын ханш удахгүй тэгээд 2000 болбол яах юм? Хэнтэй ямар хариуцлага тооцох юм? Энэ төр засгийг яах юм? Орон тооныхоо цомхотголыг хий. Бүсээ чангал. Тийм ээ. Яамаа цөөл. Төрийн албан хаагчдынхаа тоог цөөл. Гэх мэтчилэнгийн тийм л юм яримаар байх юм. Тэгсэн чинь одоо баахан ингээд л нэг хэрэгтэй ч юм уу, хэрэггүй ч юм уу гучин хэдэн заалт. Тэгээд энэ биелэхгүй бол хэд хоногийн дараа бас юугаа ярих юм. Мөрөөдлийн жагсаалт ч юм уу. Нэг иймэрхүү юмаа боливол яасан юм бэ.

**Б.Гарамгайбаатар: -** Уг нь бол энэ бол Эдийн засгийн байнгын хороон дээрээ ярихаасаа өмнө ажлын хэсэг гараад Улсын Их Хурлыг бүрдүүлж байгаа 76 гишүүний харьяалалд багтдаг бүлгүүд дээрээ нэг бүрчлэн ярилцаад, бүлгүүдийн саналуудыг ажлын хэсэг дээр нэгтгэгдээд одоо бүх тал талаас нь ярьж байж энэ асуудлуудыг оруулж ирэх. Тэгээд ажлын хэсгийн ахлагч бас нэмж бас тайлбар өгнө биз.

**З.Зоригт: -** Д.Ганбат гишүүний асуултад хариулъя. Таны ярьсан. Бид аль болохоор л хумиж, цөөлж, том баримжаатай асуудлуудаа төсвийн бодлогын хүрээнд, мөнгөний бодлогын хүрээнд, хөгжлийн бодлогын хүрээнд ингээд базаж ингэж томъёолж орж ирсэн. Анхааралтай уншвал таны саяны асуултад гарч байгаа асуултуудын хариултууд бол энд байгаа.

Улсын Их Хурал бол хууль, тогтоолоороо өөрчилж чадах. Засгийн газар дангаараа шийдэх эрх мэдэл нь хүрэхгүй ийм асуудлуудыг л энд оруулж байгаа юм л даа. Төсвийн тодотгол. Энэ бараг 10-аад хууль бид нар шинээр батлах буюу нэмэлт, өөрчлөлт оруулах ийм шаардлага байгаа. Ингэж байж одоогийн энэ хүндрэлийг даван гарна. Ингэж байж бид ирээдүйд учирч болзошгүй эрсдэлийг буруулна гэж тооцож байна л даа.

**Б.Гарамгайбаатар: -** За 22-оор санал хураалтаа явуулъя. Дэмжиж байгаа гишүүд гараа өргөнө үү.

16-аас 13. За дэмжигдлээ.

Хорин гурав. Тогтоолын төслийн 1.17 дахь дэд заалтыг хавсралтын 1.7 дахь дэд заалт болгон “бууруулж” гэсний дараа “иргэний агаарын тээврийг дэмжих зэргээр аялал жуулчлалын хатуу болон зөөлөн дэд бүтцийг сайжруулах,” гэж нэмэх, “зугаалгын, төвүүдийн, зарим” гэснийг “зугаалга, бизнес төв, татваргүй худалдааны” гэж өөрчлөх “хөхиүлэн”, “хязгаарлагдмал хүрээнд” гэснийг тус тус хасах. Дэмжиж байгаа гишүүд гараа өргөнө үү.

16-аас 10. За дэмжигдлээ.

Хорин дөрөв. Тогтоолын төслийн 1.18 дахь дэд заалтыг хавсралтын 1.5 дахь дэд заалт болгон доор дурдсанаар бүхэлд нь өөрчлөн найруулах:

“Экспортын бүтээгдэхүүний өрсөлдөх чадварыг сайжруулах хүрээнд төмөр замын цариг, тээврийн бусад дэд бүтцийг шийдвэрлэх”. Дэмжиж байгаа гишүүд гараа өргөнө үү.

16-аас 13.

За хорин тав. Тогтоолын төслийн 1.19 дэх дэд заалтыг хавсралтын 4.2 дахь дэд заалт болгон доор дурдсанаар бүхэлд нь өөрчлөн найруулах:

“Монгол Улсын Их Хурлын 2010 оны 72 дугаар тогтоолын хэрэгжилтийг хангах хүрээнд түлш, эрчим хүчний үнэ тарифыг чөлөөлж, тус салбарын хөрөнгө оруулалтын орчныг сайжруулах, эрчим хүчний шинэ эх үүсвэр болон дамжуулах шугамыг төр, хувийн хэвшлийн түншлэлийн зарчмаар барьж байгуулах асуудлыг шуурхай шийдвэрлэх”. Дэмжиж байгаа гишүүд гараа өргөнө үү.

За Ц.Баярсайхан сайд.

**Ц.Баярсайхан: -** Энэ 72 дугаар тогтоолыг А.Тлейхан гишүүнтэй хамт бид нар бас өргөн барьж батлуулсан юм л даа. Ерөнхий үнэ чөлөөлөх зарчим бол энэ тогтоолд байгаа шүү дээ. Гагцхүү хэрэгжүүлэхгүй байгаа байхгүй юу. Дээр нь би нар одоо энэ төрөөс үнийг нь хатуу тогтоогоод байгаа. Тэр нь тухайн салбараа их хүндрэлд оруулж байгаа юм бол усны үнэ байгаа. Тэгээд нийтийн аж ахуйн бүх салбарууд бол өртэй. Өрөө төлж чаддаггүй. Жишээлбэл, Улаанбаатар хотын Ус сувгийн удирдах газар чинь одоо алдагдал нь 90.0 тэрбум хүрсэн гээд л ийм яриа хөөрөөтэй л явж байдаг.

Нийтдээ нийтийн аж ахуйн салбар бол 120.0-иод тэрбум төгрөгийн өртэй. Тэгээд энэ өрийг төлнө гэхэд их хүндрэлтэй. Дээр нь иргэдэд үйлчилгээ хүргэхэд хүндрэлтэй байхгүй юу. Тэгэхээр ер нь эрчим хүчээ оруулна биз. Дээр нь бол энэ нийтийн аж ахуйн салбарын зарим барьж байгаа үнийг заавал засаг тогтоохгүйгээр, эсвэл орон нутагт шилжүүлдэг юм уу, чөлөөлөх нэг иймийг оруулчихвал зүгээр юм болов уу гэж бодож байна.

**Б.Гарамгайбаатар: -** Д.Зоригт гишүүн хариулах уу?

**Д.Зоригт: -** Улсын Их Хурлаас энэ тогтоолыг баталж өгөхийн бол үүний дагуу Засгийн газар энэ тогтоолыг хэрэгжүүлэх тийм нарийвчилсан төлөвлөгөө гарч ажиллах юм. Үүндээ энэ Ц.Баярсайхан гишүүний гаргасан нийтийн аж ахуйн салбар, тэр дотроо усны үнийг чөлөөлөх талаар, зах зээлийн зарчимд нийцүүлэх талаар холбогдох хуульд нь нэмэлт, өөрчлөлт оруулах саналаа Засгийн газраас оруулж ирэх боломжтой. Бид тэр талаар протоколоор чиг өгөх нь зүйтэй байх.

**Б.Гарамгайбаатар: -** С.Дэмбэрэл гишүүн асуултаа асууя.

**С.Дэмбэрэл: -** Би бас нэг юм хэлсэн л дээ. Эрчим хүчний үнийг чөлөөлөх талаар Монгол Улс одоо мөнх ярьсан. Ямар ч үед чөлөөлж байгаагүй. Яагаад гэхээр Эрчим хүчний зохицуулах хорооны статус нь хараат бус биш байгаа. Өөрөөр хэлбэл өнөөдөр Ерөнхий сайдад салбарын сайдын нөлөөн доор байгаа. Их Хурлаас ямар ч ажлын хэсэг гаргаад, тогтоол гаргаад нэмэргүй. Эрчим хүчний зохицуулах хорооныхоо бие даасан хараат бус байдлыг хуулиар баталгаажуулсан хуулийн өөрчлөлт хийхгүй бол энэ асуудал чинь явахгүй учраас үүнийг уг нь хийчихвэл зүгээр юм байгаа юм даа.

**Б.Гарамгайбаатар: -** За саналаа хэлж байна. За хорин тавыг дэмжиж байгаа гишүүд. Дэмжсэн шүү дээ. Санал хураалт явагдсан. Тийм ээ. За хорин таваар санал хураалт явуулъя. Дэмжиж байгаа гишүүд гараа өргөнө үү.

16-аас 11. За дэмжигдлээ.

Хорин зургаа. Тогтоолын төслийн 1.20 дахь дэд заалтыг хавсралтын 4.3 дахь дэд заалт болгон “хөтөлбөр” гэснийг “тэдгээрийн удирдлагыг төр, хувийн хэвшлийн түншлэлийн зарчимд шилжүүлэх хөтөлбөрийг” гэж өөрчлөх. Дэмжиж байгаа гишүүд гараа өргөнө үү.

16-аас 11. За дэмжигдлээ.

Хорин долоо. Тогтоолын төслийн 1.21 дэх дэд заалтыг хасах. Дэмжиж байгаа гишүүд гараа өргөнө үү.

16-аас 10.

Хорин найм. Тогтоолын төслийн 1.22 дахь дэд заалтыг хавсралтын 2.6 дахь дэд заалт болгон доор дурдсанаар бүхэлд нь өөрчлөн найруулах:

“Хувийн хэвшлийн үйл ажиллагаанд дарамт учруулсан, давхацсан хяналт шалгалтыг хийхгүй байх”. Дэмжиж байгаа гишүүд гараа өргөнө үү.

16-аас 11.

Хорин ес. Тогтоолын төслийн 1.23 дахь дэд заалтыг хавсралтын 1.8 дахь дэд заалт болгон доор дурдсанаар бүхэлд нь өөрчлөн найруулах:

“Гадаадын хөрөнгө оруулагч, бизнес эрхлэгч, жуулчдад визийн дэглэмийг тааламжтай болгох”. За эхлээд санал хураалгачихъя. За дэмжиж байгаа гишүүд гараа өргөнө үү.

16-аас 9.

За нэг ийм хажуугийн саналыг бас гишүүдэд танилцуулъя. Бас нэмэх эсэх асуудлыг шийдэх юм. С.Бямбацогт, Ц.Нямдорж, Л.Энх-Амгалан. А.Тлейхан гишүүн нараас.

Эдийн засгийг эрчимжүүлэх тогтоолын төслийн 1.8-д гадаадын хөрөнгө оруулагч, бизнес эрхлэгч, жуулчдад визийн дэглэмийг тааламжтай болгох гэдэг заалт дээр нэмж гадаадаас хөрөнгө босгох сонирхол бүхий аж ахуйн нэгжүүдийг төлөөлөх эрх бүхий этгээдүүдэд гадаад улсуудад визгүй зорчих боломжийг олгон албан паспорт гаргаж өгөх журам тогтоох юм. За Д.Зоригт гишүүн тайлбарлая.

**Д.Зоригт: -** За үүнийг бол энэ тогтоолын төсөлд тусгах боломжгүй байх. Ер нь бол зөв зүйтэй санал. Тийм учраас бид нар Засгийн газарт одоо Эдийн засгийн байнгын хорооноос төлөвлөгөөнд нь оруулах чиг өгөхдөө энэ асуудлыг бичээд Засгийн газарт хүргүүлье. Тэгэх үү?

**С.Бямбацогт: -** Би саналаа хэлчихье. Гадны компаниудад Монголд хөрөнгө оруулахад нь ерөөсөө хөлөө хугалчих гээд л дэвсээд гүйгээд байдаг. Тийм үү. Бүх бололцоог Их Хурлын тогтоолд оруулж болдог.

За Монгол иргэд маань гаднаас Монгол Улс руу хөрөнгө татах гээд, бизнесээ өргөжүүлэх гээд явах гээд тэгэхээр тэд нарын хөл гарыг нь тушаад байдаг. Болохгүй гээд байдаг. Бас ийм байж болохгүй байх л даа. Үнэхээр Монгол Улсад хөрөнгө хэрэгтэй юм бол гадныхан ч оруулж ирэхийг нь дэмжье. Гадагшаа гараад гаднаас хөрөнгө татаж оруулж ирэх гэж байгаа монголынхоо иргэдийг ч дэмжье гэдэг агуулгаар л оруулж байгаа юм л даа. Уг нь бас болохгүй зүйл биш л байх.

**Б.Гарамгайбаатар: -** За хажуугийн саналаар. За Д.Ганбат гишүүн.

**Д.Ганбат: -** За энэ хөрөнгө оруулалт ярьчихлаа л даа. Тийм ээ. Бид нар хөрөнгө оруулалтын хууль баталсан. Тэгээд бас л нэг сайн болохгүй байгаа. Тийм ээ. Хөрөнгийн бирж ч олигтой ажиллахгүй байгаа. Тэгэхээр би тэр Оюу Толгойн гэрээг харж байсан байхгүй юу. Ерөнхий сайдаас асуулга тавьж байхдаа. Тэр Оюу Толгойн гэрээн дотор Оюу Толгой бол манай дэлхийд 5-д орох уурхай. Манайд бол одоо хамгийн нэг номерын уурхай болчихоод байгаа. Тэд нар бол тэр гэрээнээсээ эхлээд байж байгаа байдал нь бол аль болох мөнгөө гадагш нь байршуулах. Тэгэхээр манай хөрөнгө оруулалт, одоо манай байгаа энэ банкинд итгэхгүй байх шиг байна. Манайд банк одоо хэзээ ч дампуурч байгаагүй. Ямар нэгэн байдлаар төр оролцоод аваад үлддэг. Ямар нэгэн байдлаар төр оролцоод аваад үлддэг. Тэгээд энэ байдлаасаа болдог юм уу, яадаг юм Оюу Толгойн хөрөнгө оруулалт орж ирж байгаа мөнгө болгоноо Хятад юм уу, өшөө нэг газар банкинд байршуулах сонирхолтой.

Би алтны хуулийг батлуулж байхад ч гэсэн тийм байсан. Нөгөө 2.5 хувийн алтаа Оюу Толгой биелүүлж байгаа юу, үгүй юу? Тухайн үеийн гаргасан хууль бол бүх аж ахуйн нэгжүүд биелүүлэх үүрэгтэй. Гэхдээ Оюу Толгойд бол сонголт байсан. Үүний дараагийн асуулт нь Оюу Толгой дээр байна л даа. Тийм учраас би асууж байгаа шүү.

Өшөө нэмээд гүйцээдэхье. Тэгээд ерөөсөө мэдээж хэрэг төрийн өмчийн оролцоотой банкуудыг оруулж болохгүй. Төрийн өмчийн оролцоотой том аж ахуйн нэгжүүд орж ирэхдээ мэдээж хэрэг манайд хуультай, дүрэмтэй. Тэрүүгээр явж байгаа байх. Хувийн өмчтэй, хувийн хөрөнгө оруулалттай тийм банк гаднын санхүүгийн байгууллагуудыг бид дэмжих ёстой юм шиг байгаа юм. Монгол Улсад оруулж ирж. Тэгснээрээ нөгөө гадаадын хөрөнгө оруулалттай том аж ахуйн нэгжүүд маань тэндээ мөнгөө байршуулдаг, Монголдоо тэр нь гүйлгээ хийгддэг. Ийм байх нь зөв юм шиг байгаа юм. Тэгэхгүй бол энэ хуулийн юм хумыг хараад байхад тэд нар зугтаагаад байгаа. Бид нарт итгэхгүй байх шиг байна. Энэ дээр та бүхэн нэг хариулаач. Энэ дээр тийм байх шиг байна.

**Б.Гарамгайбаатар: -** 29 дүгээр заалт дээр энэ асуудал яригдаагүй байна. Тийм учраас тэр тухайн тухайн заалт дээрээ гишүүд бас тодорхой саналуудаа хэлнэ биз дээ гэж ингэж бодож байна.

Тэгээд 29 дээр ийм нэмэлт, үүнийгээ татаж авах уу, эсвэл санал хураалгах гээд байна уу? За 29 дээр хажуугийн саналаар санал хураалт явуулъя.

Эдийн засгийг эрчимжүүлэх тогтоолын төслийн 1.8-д гадаадын хөрөнгө оруулагч, бизнес эхлэгч, жуулчдад визийн дэглэмийн тааламжтай болгох гэдэг заалт дээр нэмж гадаадаас хөрөнгө босгох сонирхол бүхий аж ахуйн нэгжүүдийг төлөөлөх эрх бүхий этгээдүүдэд гадаад улсуудаар визгүй зорчих боломжийг олгож албан паспорт гаргаж өгөх журмыг тогтоох. Дэмжиж байгаа гишүүд гараа өргөнө үү.

16-аас 10. За тэгвэл энэ 29 дээрээ нэмж орж ирж байгаа заалт шүү.

За гуч. Тогтоолын төслийн хавсралтад доор дурдсан агуулга бүхий 1.1 дэх дэд заалт нэмэх:

“Монгол Улсын 2014 оны төсвийн тухай хуульд нэмэлт, өөрчлөлт оруулах тухай хуулийн төслийг доор дурдсан чиглэлээр боловсруулж, өргөн мэдүүлэх:

* төсвийн урсгал зардлыг бууруулж, хэмнэлтийн горимд шилжих;
* улсын төсөвт ашиглах төгрөгийн гадаад валюттай харьцах ханшийг тогтсон аргачлал, эх сурвалжид үндэслэн тооцох;
* хөрөнгө оруулалтын зардлыг бууруулахгүй байх;
* жижиг, дунд үйлдвэрийг хөгжүүлэх сан, зээлийн батлан даалтын сангийн эх үүсвэрийг нэмэгдүүлэх;
* төрийн байгууллагуудын бүтэц, чиг үүргийн давхардлыг арилгаж, тогтолцоог боловсронгуй болгох; ”.

За ийм заалтууд энэ 30-д орсон байгаа. Үүнийг дэмжиж байгаа гишүүд. За С.Дэмбэрэл гишүүн.

**С.Дэмбэрэл: -** Ганцхан юм лавлая. Тогтсон аргачлал, эх сурвалж гэж юу юм бэ? Яг юу юм? Хэн хариулах юм?

**Б.Гарамгайбаатар: -** За ажлын хэсгээс хариулна.

**Д.Зоригт: -** Улсын Их Хурлаас 2013 оны 11 сарын 14-ний өдөр 62 тоот тогтоол гаргаж төрөөс Мөнгөний бодлогын талаар 2014 онд баримтлах чиглэлийг баталсан. За энэ тогтоолд одоо энэ утга санаа орсон байгаа юм. Энэ эх үүсвэр, аргачлалыг гаргасан байх ёстой. Ийм гаргасан тогтсон аргачлалд үндэслэж энэ валютын тооцооллыг улсын төсөвт тооцож байх талаар Засгийн газар Монголбанкинд чиг өгсөн. Яг тэр үгээрээ, тэр агуулгаараа үүнд орж байгаа юм.

**Б.Гарамгайбаатар: -** За Ц.Оюунбаатар гишүүн асуултаа асууя.

**Ц.Оюунбаатар: -** За энэ Шударга Ёс эвслийн ажлын хэсгийн нэлээд саналууд өчигдөр уг нь оруулж ирсэн байх ёстой л доо. Манайхан хүн орж ирж яриагүй байх шиг байх юм.

**Б.Гарамгайбаатар: -** Орсон шүү дээ.

**Ц.Оюунбаатар: -** Энэ дээр би тодорхой санал хэлэх гэж байна. Төрийн байгууллагын энэ хүлээн авалт зохион байгуулдаг, ой, баяр, арга хэмжээнүүдэд гаргаж байгаа мөнгө, төсвөөс гаргаж байгаа мөнгүүдийг шууд хориглосон заалтыг энд тусгаж өгөх ёстой.

**Б.Гарамгайбаатар: -** Ц.Оюунбаатар гишүүн ээ. Та одоо бол хажуугийн санал бол оруулж ирж болно. Яг тухайн заалт дээр.

**Ц.Оюунбаатар: -** За би ямар ч байсан саналаа хэлье. Тэгээд энэ дээр Ерөнхийлөгчийн тэр өргөн бариад буцчихсан шилэн дансны хуулиас бас авахаар санаанууд байгаа байхгүй юу. Яг одоо энэ заалт дээр энэ төсвийн хөрөнгийн зарцуулалтыг олон нийтэд ил байлгах, энэ зориулалт бусаар бэлэг сэлт, элдэв юм зардгийг өнөөдөр энэ тогтоолоор л хязгаарлаж өгөхгүй бол энэ төсвийн ийм цоорхой байж байгаа нөхцөлд бид хичнээн сайхан тогтоол юм гаргаад нэмэр байхгүй. Үүнийг анхаараач. Одоо хэвлэл мэдээлэлд төр асар их мөнгө зардаг. Төрийн байгууллагын агентлаг, дарга, яамны сайд нар өөрсдийгөө сурталчилдаг. Эднийг бүгдийг нь хааж өгөх хэрэгтэй шүү дээ. Тэр хэвлэлтийн, хаалтын гэрээ гээд ингээд төсвийн мөнгөөр. Энэ чинь хувь хүний мөнгө байхгүй юу. Нийгмийн эрх ашгийн төлөө цуглуулж байгаа татвар төлөгчдийн мөнгөнд бид үнэхээр одоо өөр хандах хэрэгтэй. Тэр гадна бонд, бусад асуудлаа өөрөөр ханддаг юм байгаа биз.

Энэ асуудал дээр иргэний нийгэм, тэгээд татварын үйл ажиллагаанд хяналт тавьдаг төрийн бус байгууллагуудын хяналтын механизмуудыг нь сайжруулж өгөх хэрэгтэй. Худалдаа аж үйлдвэрийн танхим ч байна, Ажил олгогч эздийн холбоо ч байна, Татвар төлөгчдийн эрхийг хамгаалах нийгэмлэгүүдийг. Энэ иргэний нийгмийг энэ дээр идэвхжүүлж хяналтыг нь сайжруулж өгөх юм бол төсвийн мөнгийг үр ашиггүй зарцуулалт хаагдах байхгүй юу. Ийм асуудлуудыг тусгаж өгөөчээ гэж би одоо энэ нэг татварын зовлонг, хураахын зовлонг эдэлж байсныхаа хувьд энэ татвар төлөгч 80 мянган аж ахуйн нэгж, 600 мянган хүнээ давхардсан тоогоор хүндэтгэх үүднээс ийм асуудлуудыг энэ өдрийн тогтоолд зайлшгүй тусгах шаардлагатай юм байна. Хэрэв шаардлагатай бол энэ хяналт шалгалтын шинэ бүлэг, заалтыг энэ дээр нэмж оруулж өгөх шаардлагатай гэж ийм нэг санал байна. Үүнийг анхаарч үзэхийг хүсэж байна.

**Б.Гарамгайбаатар: -** Өчигдөр бол ажлын хэсэг эцсийн найруулга, зарчмын зөрүүтэй саналуудаа нэгтгэж ажиллахад Шударга Ёс эвслийн бүлгээс төлөөлөл гэж өөрийгөө албан ёсоор танилцуулж Доёд гуай бол ирсэн. Доёд гуай бол Шударга Ёс эвслээс өгч байгаа энэ ажлын хэсгийн, энэ тогтоолын төсөлд оруулах саналууд маань энэ байна гэдгийг бүгдийг нь тайлбарлаад ажлын хэсэг дээр энэ тухай нэгтгэгдэж ярилцаад энэ зарчмаар ингээд явах нь зөв гэж ингэж эцсийн шийд гаргасан юм. Тэгээд та яг наад асуудлаараа санал хураалгахаар бол хажуугийн саналаа бичгээр өгөөд тэгээд яг одоо энэ санал хураалт дээр зэрэгцүүлж хураалгах ийм боломж бол байгаа. Томъёоллоо бичээд.

За А.Тлейхан гишүүн.

**А.Тлейхан: -** За баярлалаа. Энэ бол маш чухал санал байна л даа. Дэмжих ёстой. Тэгэхдээ тодруулах зүйл байна. Энэ төсвийн зардлыг, урсгал зардлыг бууруулж хэмнэлтийн горимд шилжинэ гээд байна л даа. Энэ бол маш зүйтэй зүйл. Өнөөдөр манай төсвийн орлогын бүрдэлт ямар байгаа юм бэ? Хэвийн хувийн байдлаар тасрахаар байгаа юм. Мэдээж тэр орлогодоо зохицсон зарлагаа гаргах ёстой байж таарах байх. Тэгэхээр энэ заалт дээр тодорхой тоо зааж болоогүй юм уу? Ядаж тэр төсвийн орлогын тасалдлыг хангах хэмжээндээ хэмнэлт гарга гэдэг тоо зааж болоогүй юм уу? Уг нь 10-аас 30 хувь гэж тоо явж л байсан. Тэр маань яагаад ингээд байхгүй болоод. Нэг ерөнхий юм болоод явчихваа. Энэ чиглэл байхгүй болохоор тооцоо хийх боломжгүй болно шүү дээ. Тийм биз дээ. Их Хурлаас тодорхой чиглэл өгөхгүй болохоор энэ Засгийн газар ямар тооцоо хийх юм. Тодорхой чиглэл зааж, тодорхой тоо зааж тэр хязгаар дотроо багтааж хий гэсэн ийм санаа оруулж болоогүй юм уу гэсэн асуулт байна л даа.

**Б.Гарамгайбаатар: -** Д.Зоригт гишүүн хариулах уу? Энэ төсвийн урсгал зардлыг бууруулах, хэмнэлтийн горимд шилжих дээр тодорхой тоо зааж болоогүй юу гэж асууж байна.

**Д.Зоригт: -** Бид ажлын хэсэг дээр олон талаас нь ярьсан. Тодорхой бага, доод хязгаар, дээд хязгаар. Тэр 10-аас 30-ын хооронд ч гэдэг хувилбарыг ярьсан. Зүгээр эндээс тодорхой тооцоо үндэслэлгүйгээр тэдэн хувиар бууруул, тэдэн хувиар өсгө гэж заах нь зохимж муутай байна. Энэ үндэслэлийг Засгийн газар, Сангийн яам нарийн тооцоод төсвийн тодотголтойгоо Их Хуралд танилцуулна. Тэр хүрээндээ бид нар зүйл, статъя бүрээр нь яриад шийдэх асуудал байгаа.

**Б.Гарамгайбаатар: -** За тодруулъя. Өнөөдөр төсвийн орлогын хэмжээ ямар хэмжээнд байгаа юм бэ? Хэдэн хувьтай тасарч байгаа юм? Миний ойлгож байгаагаар 30 орчим байх болов уу гэсэн санаа байна. Тэр хэмжээндээ мэдээж тэрнээс багагүй хэмжээгээр буулгаж таарна шүү дээ. Тэгэхээр ажлын хэсэг дээр нэг баримжаа, тооцоо яригдсан байж таараа шүү дээ. Та нэг хувь хэмжээ хэлээч. Төсвийн орлогын тасалдалтай холбогдуулж. Ядаж протокол дээр тэмдэглэж энэ хүмүүст ажил хийхэд тодорхой чиглэл болно шүү дээ. Бид нар төдий хэмжээний хэмнэлтийн горимд орох нь байна гэсэн тодорхой чиглэл өгөхгүй болохоор. Бөөрөнхий юм бол бөөрөнхий юм орж ирнэ шүү дээ.

**Д.Зоригт: -** Ажлын хэсэг дээр яригдсан. Одоогийн байдлаар төсвийн орлогын тасалдал 20.0 орчим хувьтай байна. Оны эцэст хүлээгдэж байгаа прогноз 500.0 орчим тэрбум байх болов уу гэж Сангийн яам урьдчилан тооцоолж байна. Бид энэ хэмжээний зардлыг гаргах ёстой. Гэхдээ бид нар орлого талаа бол нэлээн нягтлан үзэх ёстой. Ингээд уялдана.

**Б.Гарамгайбаатар: -** За 30-аар санал хураалт явуулъя. Энэ заалтыг дэмжиж байгаа гишүүд гараа өргөнө үү?

16-аас 13. За дэмжигдлээ.

За гучин нэг. Тогтоолын төслийн хавсралтад доор дурдсан агуулга бүхий 1.3 дахь дэд заалт нэмэх:

“Оюу толгой төслийн хэрэгжилтийг байгуулсан хөрөнгө оруулалтын гэрээний хүрээнд түргэтгэх”. Дэмжиж байгаа гишүүд гараа өргөнө үү.

За О.Содбилэг гишүүн, Д.Ганбат гишүүн. За Д.Ганбат гишүүн.

**Д.Ганбат: -** Манай энэ Д.Зоригт гишүүн бол их сайн ажиллаад байгаа юм. Энэ ажлын хэсэг дээрээ, энэ цаасан дээрээ. Гэхдээ энэ юу байна л даа. Ингээд нэг ийм ерөнхий юм байна. Оюу Толгой төслийн хэрэгжилтийг байгуулсан хөрөнгө оруулалтын гэрээний хүрээнд түргэх гээд. Энэ яаж түргэтгэх юм. Тийм ээ. Ингээд ерөнхий юмаар явахгүй. Ганц хүн ажиллаад нэмэргүй шүү дээ. Бүхэл бүтэн Засгийн газар 2 жил ажиллаад нэг их үр дүн үзүүлсэн ч үгүй. Өмнө нь ч гэсэн бас Засгийн газар 4 жил ажилласан байх. Тэгээд эхнээсээ одоо тиймэрхүү гэрээ хийсэн. Нэгэнт гэрээ хийсэн бол биелүүлэх ёстой.

Тэгээд би түрүүн хэллээ шүү дээ. Хамгийн гол нь ингээд хөрөнгө оруулалт ороод ирэхэд чинь энэ банкны систем чинь болж байгаа юм уу, үгүй юм уу? Яг итгэл үзүүлэх хэмжээнд байгаа юм уу? Гадаадын хөрөнгө оруулалтууд нь яг мөнгөө байршуулаад тийм ээ. Тэр суурь суурь хэдэн юмнуудыг яримаар байгаа байхгүй юу. Бид нар одоо Улсын Их Хурал, Эдийн засгийн байнгын хороо, энэ Эдийн засгийн байнгын хорооны гишүүд ингээд тойроод суучихсан байж байна. Тэгэхэд арай шальдар булдар ийм юм яриад байх шиг санагдах юм. Үнэхээр тэр эдийн засгийг эрчимжүүлж чадах, үнэхээр одоо эдийн засгийг арай өөр маягтай харах. Өнөөдөр манай 2 төгрөгийн нэг нь бараг төрийн мэдэлд байгаа шүү дээ. 50 хувь нь улсын мэдлийн тийм мөнгө явж байгаа. Тэгэхээр энэ чинь одоо яг бидний байгуулах гээд байгаа тэр нийгэм мөн үү, биш үү. Буцаад социализм, коммунизм руугаа яваад байгаа юм биш үү. Үүнийг яаж багасгах вэ? Тэр гаднын орж ирж байгаа хөрөнгө мөнгө нь яаж байрших. Тэр хүмүүс нь байршуулсан мөнгөндөө итгэлтэй байж чадах уу? Ийм юмыг ярих ёстой.

Тэр Оюу Толгойн хөрөнгө оруулалтын гэрээн дотор аль болохоор мөнгөө гадна байршуулах, аль болохоор алтаа гадагш нь гаргах ийм юмнууд л явж байгаа байхгүй юу. Тэр орчныг бид нар албаар дарамтаар биш. Тийм ээ. Авлигатай байгаа бол тэр авлигаа яаж янзлах вэ. Тэр саад болох хүмүүсийг одоо яаж хариуцлага тооцох вэ? Ажил хийхгүй байгаа хүмүүс. Ийм маягаар ярихгүй. Иймэрхүү. Тэгээд бид өнгөцхөн маягаар ингэж яваад бас л цаг хугацаа алдсан. Ахиад нэг жилийн дараа өө болохгүй байна. Тийм ээ. Ахиад бас нэг иймэрхүү юм яриад сууж байх юм биш үү. Ийм л юмыг би хэлээд байгаа шүү дээ.

Тэгээд жаахан буурьтай суурьтай. Тийм ээ. Арай жаахан гүнзгий юманд хандмаар байх юм.

**Б.Гарамгайбаатар: -** Д.Зоригт гишүүн хариулт өгье.

**Д.Зоригт: -** Тогтоолын төсөлд бол манай эдийн засагт нөлөө үзүүлэх хамгийн чухал гурав дөрвөн төслийг бид онцгойлон зааж Их Хуралд байр сууриа илэрхийлж байгаа. Энэ бол Оюу Толгой төсөл. Энэ бол Таван толгойн орд газар. Энэ бол төмөр зам. Энэ бол эрчим хүчний шинэ эх үүсвэрүүд. Ийм дөрвөн юм бол бүр нэр зааж ач холбогдол өгч оруулж байна.

Оюу Толгойн төсөл сүүлийн 2 жил олон талаас маргаантай, дуулиантай, эргэлзээ төрүүлэхүйц байдал яригдсаар байгаад энэ гадаад дотоодын хөрөнгө оруулагч нар чинь үнэхээр эргэлзсэн байдалд орсон байгаа ийм үе. Ийм учраас Монгол Улсад Монголын төрийн эрх дээд байгууллага нь энэ төслийн асуудлаар байр сууриа илэрхийлж энэ хөрөнгө оруулагчдад, гадаад дотоод орчинд нэгдсэн байр сууриа илэрхийлэх цаг болсон.

Тийм учраас энэ төслийн хэрэгжилтийг хэрэгжүүлнэ. Хэрэгжүүлэх хэрэгжүүлэхдээ байгуулагдсан хөрөнгө оруулалтынхаа гэрээ, хуулийнхаа хүрээнд бид хэрэгжүүлнэ гэдгээ илэрхийлэх нь зүйтэй гэж үзсэн. Тийм учраас ийм заалт орж байгаа. Энэ бол олон хүний эргэлзээг тайлах байх гэж бодож байгаа.

**Б.Гарамгайбаатар: -** О.Содбилэг гишүүн. За тодруулъя гэж байна.

**Д.Ганбат: -** Би ингэж хэлээд байна шүү дээ. Үнэхээр тийм найдвартай банкны систем, сүлжээ байна уу? Одоо хувийн хөрөнгө оруулалттай тийм гадна дотнын банкийг дэмжих юм байна уу? Энд чинь одоо тийм заалт орсон юм уу? Хараад байхад тийм юм алга байна. Ороогүй байж бид одоо юу ярих юм бэ? Тийм. Хуулиараа нээлттэй. Тэр нь харагдахгүй л байна шүү дээ. Эрчимжүүлэх гэж байгаа бол тэрийгээ эрчимжүүлэл дээ. Тэгэхгүй бол ингээд тулга тойрсон юм яриад байх юм.

**Б.Гарамгайбаатар: -** За О.Содбилэг гишүүн асуултаа асууя.

**О.Содбилэг: -** За баярлалаа. Оюу Толгой төслийн хэрэгжилтийг байгуулсан хөрөнгө оруулалтын гэрээний хүрээнд түргэтгэх гэсэн байна. Үүнийг бас Д.Ганбат гишүүн асуулаа. Тодорхой томъёоллыг нь ойлгосонгүй. Түргэтгэнэ гэж юу гэсэн үг юм бэ? Шинэчлэлийн Засгийн газар гарч ирэхдээ энэ хөрөнгө оруулалтын гэрээг сайжруулна гэж амласан. Одоо хэд хэдэн зүйл нь болохгүй, бүтэхгүй байгаа. Үүнийг зогсоох хэрэгтэй гээд Ерөнхийлөгч хүртэл ярьж байсан. Засгийн газрын гишүүд одоо Д.Ганхуяг сайд, Ерөнхий сайд нар ч гэсэн удаа дараа хэлж байсан. Хөрөнгө оруулалтын гэрээ буруу хийгдсэн. Буруу хийгдсэн. Муу алдаатай байсан. Үүнийг засаж залруулах хэрэгтэй. Сайжруулна гэж зөндөө амласан. Тэгээд одоо хүртэл яг юу хийгдсэн тэр талаараа одоо нийтэд ч тэр, бидэнд ч тэр тодорхой юм байхгүй байхад яагаад энэ одоо байгаа гэрээгээрээ түргэтгэнэ гээд оруулсан байгааг бас асуумаар байна.

**Б.Гарамгайбаатар: -** О.Содбилэг гишүүн ээ. Энэ тогтоолын төсөл бол бүр заалт бүрээрээ Монгол Ардын намын бүлэг дээр яригдсан байгаа. Энэ чинь бол өөрөө бол суусан байж магад. Яасан эсэхийг би мэдэхгүй байна. Гэхдээ заалт бүрээрээ яриад ажлын хэсэг дээрээ эргэж бүх намын төлөөллүүд, бүлгийн төлөөллүүд ирж ярилцаад энэ заалт орж ирж байгаа юм.

Хоёрдугаарт, яг үнэндээ бид энэ чинь Оюу Толгойтой анх байгуулсан гэрээгээ л ном ёсоор нь хэрэгжүүлнэ гэсэн заалт шүү дээ. Түүнээс өөр юм байхгүй.

**О.Содбилэг: -** Тэгвэл тэр чинь одоо Улсын Их Хурлын тогтоол байгаа шүү дээ. Дахиж тогтоол гаргах юм уу?

**Б.Гарамгайбаатар: -** Д.Зоригт гишүүн нэмээд хариулчих.

**Д.Зоригт: -** За энэ төслийн хэрэгжилтийн явцын талаар Д.Ганхуяг сайд мэдээлэл өгнө биз. Бид ажлын хэсэг дээр олон талаас нь ярьж байгаад Их Хурал энэ асуудлаар байр сууриа илэрхийлэх нь зүйтэй юмаа гэж үзэж энэ заалтыг оруулж байгаа.

**Д.Ганбат: -** Хөөш. Миний банкны талаар асуугаад байгаа юманд хариулт өгөх хүн байгаа юм уу? Б.Гарамгайбаатар дарга аа. Би асуусан шүү дээ.

**Д.Зоригт: -** Ажлын хэсэг дээр энэ Монголын банкны секторыг либеральчлах, нээх, шударга өрсөлдөөнийг бий болгох, ялангуяа бизнес эрхлэгчдийн зээлийн хүү, зээлийн нөхцөлийг таатай болгох чиглэлээр олон удаа яригдсан. Энэ гадаадын банкны сэдвээр нийгэмд, эдийн засагчдын дунд, экспертүүдийн дунд олон талын мэтгэлцээн энэ өнгөрсөн хоногуудад явлаа. Энэ бол их сайн.

Манай улсад одоо мөрдөгдөж байгаа Банкны тухай хуулиар, Банкны тухай хуулийн 22 дугаар заалтаар гадаадын банкны салбар, нэгж байгуулах нь нээлттэй байгаа. Монголбанкны Ерөнхийлөгч тушаалаараа журам батлаад, гадаадын банкны салбар байгуулагдвал зөвшөөрөл олгох журмыг бас баталсан. Түүндээ шалгуур, нөхцөл, болзлыг тодорхой заасан. Ийм байгаа. Тэгэхээр хууль, эрх зүйн хувьд бол нээлттэй байна.

**Д.Ганбат: -** Монголын аж ахуйн нэгжүүд энэ 20 жилийн хугацаанд бараг өнөөдөр хамгийн бага нь 18.0 хувийн хүүтэй зээлтэй байна шүү дээ. Иргэд. Иргэд бол даже 20, 30 хувийн хүүтэй зээлтэй байна. Үүнээсээ хэзээ салах юм бэ? Байнга ийм байгаад байх юм уу? Тийм ээ. Одоо үүнийг шийдэхгүйгээр одоо эрчимжүүлэх энэ тэр гээд энэ есөн жорын юм яриад яах юм?

**Д.Зоригт: -** Энэ асуудлаар Монголбанкны Ерөнхийлөгчийн байр суурийг сонсох нь зүйтэй байх.

**Б.Гарамгайбаатар: -** Монголбанкны Ерөнхийлөгч байна уу? Алга байна. Орж ирэхээр нь. Уг нь байгаа юм. Д.Ганхуяг сайд нэмж тодотгож өгье.

**Д.Ганхуяг: -** Тэр Оюу Толгойн гэрээтэй холбоотой асуулаа. Энэ удаагийн Улсын Их Хурал, Засгийн газрын үйл ажиллагааны хөтөлбөрийг баталж өгөхдөө Оюу Толгойн гэрээнд харилцан ашигтай харилцан ярьж өөрчлөлт оруулаа гэсэн ийм үүргийг Засгийн газарт өгсөн. Засгийн газар салбарын сайдад нь энэ гэрээнд өөрчлөлт оруулахаар ярилцаж байсан хэлэлцээрийг үргэлжлүүл гэсэн үүргийг өгсөн. Энэнийх нь дагуу албан ёсоор хандсан. Хариу нь бол наад гэрээгээ хар. Наад гэрээг чинь өөрчлөлт оруулах боломжийг хаагаад гарын үсэг зурсан гэсэн хариултыг өгсөн байгаа. Бодит үнэн нь энэ.

Хийсэн ажлууд байгаа. Тэр зардал нэлээн их хэмжээгээр хэтэрснийг мэдэж байгаа байх. Тэгээд яагаад дуугүй суугаад байсан юм. Тэрийг нь ч бас ойлгодоггүй юм.

За нөгөө талаас гол нөөцийн бас буруу шийдвэр гаргаснаас Монголын төрд хохиролтойгоор буруу шийдвэр гаргаснаас царцсан ийм байдалтай байсан. Тэрийг зассан. Ингэснээр ямар ч байсан Монголын талд орох орлого 1.4 тэрбум доллараар нэмэгдэж байгаа болов уу гэж ингэж бодож байна. Ер нь бол ийм л байгаа шүү дээ.

За тэр гэрээнд өөрчлөлт оруулах ёстой гэдэг дээр бас Улсын Их Хурлаас гарсан шийдвэрийг Засгийн газар гэрээг байгуулахдаа бас биелүүлсэн. Эсвэл биелүүлэх боломжгүй байгаа эргээгээд мэдэгдсэн бол бас зүгээр л байсан юм л даа. За нэг зөвлөх компани авч байгаа гээд сонирхлын зөрчилтэй компани авдаг нь яадаг юм. Нөгөө талаас бид наад манай роялтитэй харьцуулахад менежментийн шийдвэрийн хувь чинь өндөр байна гэж байхад өөрсдөө өөрчилнө гээд тэрийгээ өөрчлөлгүй эргээд мэдэгдэхгүй байсан нь яаж байгаа юм ч гэдэг юм уу. Гэхдээ одоо бол бид энэ дээр ямар бодлогыг баримталж байна вэ гэхээр энэ төслийг хэрэгжүүлэх, санхүүжүүлэх, бүтээн байгуулалтаа өргөжүүлэх бүх үүрэг нь компанид нь байгаа. Тэр компани нь ажлаа хийх ёстой гэсэн ийм байр суурьтай байгаа. Тэгээд нэмэлт санхүүжилтийнхээ асуудлыг ч гэсэн өөрсдөө шийдэх л ийм эрхтэй. Засгийн газар тууштай дэмжиж байгаа гэж ингэж хэлэх байна.

**Б.Гарамгайбаатар: -** С.Бямбацогт гишүүн асуултаа асууя.

**С.Бямбацогт: -** Тэгэхээр энэ асуудал дээр дахиад л бас тийм бөөрөнхий, энэ асуудал цаашаа явахгүйгээр гэх шийдвэр гарах гэж байна л даа Их Хурлаас. Сая О.Содбилэг гишүүн аягүй зөв асуулаа. Одоо Оюу Толгойн төслийн хэрэгжилтийг байгуулсан хөрөнгө оруулалтын гэрээний хүрээнд түргэтгэх гэдэг чинь одоо байгаа нөхцөл чинь өөрчлөгдөхгүй юм биш үү. Ингээд л гацсан хэвээрээ байх юм биш үү гэж асуулаа л даа. Хариулт бас хангалттай биш байна.

Монгол Ардын намын бүлэг тодорхой саналууд тавьсан. ТЭЦ-V, төмөр зам, Оюу Толгой, Таван толгойн бүтээн байгуулалтын ажлыг эрчимжүүлье гэдгийг байнга шаардаж байгаа. Өнөөдөр гаднын хөрөнгө оруулалт болсон гаднын хөрөнгө оруулагчдад итгэхээ больсон нэг шалтгаан бол Оюу Толгой дээр тодорхой бус нөхцөл байдал үүссэнээс болсон. Тодорхой бус нөхцөл байдал үүссэн асуудлыг шийдэх гээд Засгийн газраас уг нь мөрийн хөтөлбөртөө үүрэг өгснийг сая Д.Ганхуяг сайд хэлж байна л даа. Үүний дагуу ажилласан. Урд нь жаахан муу байсан гээд байдаг. Муу байсан юм бол тэр хөрөнгө оруулалтын гэрээгээ бид өөрчлөх ёстой шүү дээ. Ямар ямар асуудлыг яаж шийдэх ёстой юм. Ямар нэгэн байдлаар урагшаа алхмаар байна. Алхмаар байна. Гэтэл бид нар Д.Ганхуяг сайд би урагшаа алхах гээд оролдоод байна. Урд нь муу байсан гэж яриад суугаад байдаг. Их Хурлаас Засгийн газрынхаа мөрийн хөтөлбөрийг баталж өгөхдөө ч ингээд хэлсэн. Одоо тогтоолоор үүрэг өгөхдөө ч гэсэн одоо байгаа хөрөнгө оруулалтын гэрээний түвшинд яваад байна гэж хэлээд байна. Энэ дээр ямар гарцууд байх юм. Татвараа яаж нэмэгдүүлэх юм. Одоо тэр 34.0 хувиа яах юм гэдэг юм уу. Олон олон бас шийдлүүд байж болно шүү дээ.

Тэгээд энэ дээр бид нар заавал тэр хөрөнгө оруулалт байгуулсан хөрөнгө оруулалтын гэрээний түвшинд л юмаа явуул гээд байдаг чинь энэ хэвээрээ, царцсан хэвээрээ байгаад байна гэсэн үг биш юм уу? Энэ өөр гарцууд гаргаж хөрөнгө оруулалтын гэрээндээ сайжруулах, муу зүйл байдаг бол сайн болгох, хөрөнгө оруулагчдаас тийм эргэлзээ төрсөн юм байдаг юм бол тэр эргэлзээг нь алга болгох тийм үйлдлүүдийг бид хийж болохгүй юу? Үүнийг тэгэхээр өөрчилж болохгүй энэ яагаад ийм баригдсан болчихов гэж асуух гээд байна л даа.

**Б.Гарамгайбаатар: -** За Д.Зоригт гишүүн хариулъя.

**Д.Зоригт: -** За ажлын хэсэг дээр нэлээн ярьсан. Эрчим хүчний шинэ эх үүсвэрүүд, төмөр зам, Оюу Толгойн, Таван толгойн бүтээн байгуулалтын асуудлуудын тогтоолд маш тодорхой ингээд орж байгаа.

За Оюу Толгойн төслийн хувьд бол Монгол Улсын Засгийн газар байгуулсан гэрээгээ дагаж мөрдөх үү? Үнэн ч байх уу л гэдэг асуудлаар эргэлзээ байгаа шүү дээ. Тэгэхээр бид энэ эргэлзээг тайлах ёстой. Гэрээ бол гэрээ. Мөн тэр компани Монгол Улсын хуулийг дагаж мөрдөх үүргийг хүлээсэн. Гэрээгээр бүтээн байгуулалтынхаа хөрөнгө, санхүүжилтийг босгох, хугацаанд нь ашиглалтад оруулах энэ үүрэг бол компани дээр байгаа. Тэгээд бид үүнийг нотлох шаардлагатай. Энэ эргэлзээг тайлах шаардлага бол байгаа. Тийм учраас тун богинохон ойлгомжтой энэ өгүүлбэрийг оруулъя гэсэн санал оруулж байгаа юм.

**Б.Гарамгайбаатар: -** О.Содбилэг гишүүн түрүүнээс хойш тодруулъя гээд гээд байгаа юм. Тодруулчих. Тэгээд дараа Д.Ганхуяг сайд нэмж тайлбарлах юм байна.

**О.Содбилэг: -** Би асуусан асуултдаа яг гүйцэд хариулт авсангүй. Одоо энэ гэрээнд ингээд өөрчлөлт оруулна гээд яриад яваад байсан. Тэгээд юу хэлэлцээд юуг сайжруулж, ямар өөрчлөл оруулсан юм бэ энэ Оюу Толгойн гэрээндээ. Маш олон юм ярьсан шүү дээ. 10-н заалт өөрчилнө. Сүүлдээ 12 болсон уу? Тийм ээ. Тэднээс хэд нь ингээд хэрэгжээд гэрээндээ өөрчлөлт оруулаад ингээд урагшаа алхаад явж байгаа юм бэ? Ямар үр дүн өгсөн юм. Одоо техник, эдийн засгийн үзүүлэлт дээрээ жишээлбэл өртөг нь ямар байх юм, ашиг нь ямар байх юм. Эцсийн эцэст Монголын ард түмэнд тэр дивидент[dividends-ногдол ашиг] нь хэдэн онд хэдэн төгрөг болж орж ирэх юм бэ гэдэг нь одо хүртэл хариу байхгүй байна шүү дээ.

**Б.Гарамгайбаатар: -** Д.Ганхуяг сайд хариулах гэж байна.

**Д.Ганбат: -** Б.Гарамгайбаатар дарга аа. Энэ асуултад нь та хариулуулаачээ. Хүмүүсийн. Тийм ээ. Тэгэхгүй бол мөнгө угаадаг гэдэг шиг асуудал угаадаг юм шиг нэг ийм хурал хийж хэрэггүй шүү дээ.

**Б.Гарамгайбаатар: -** Хариулаад л байна шүү дээ энэ чинь одоо.

**Д.Ганхуяг: -** За О.Содбилэг гишүүн, С.Бямбацогт гишүүний асуултад хариулъя. Би түрүүн хариулсан. Одоо хоёр гишүүний асуултад хариулъя. Гэрээнд өөрчлөлт оруулах хэлэлцээрийг үргэлжлүүлэх саналыг тавьсан. Тэгээд хөрөнгө оруулагч талаас юу ирсэн бэ гэхээр наад гэрээнийхээ эхний хэсэгт орсон 57 дугаар тогтоол, Монгол Улсын хууль, тогтоолыг биелүүлнэ. Хамгийн сүүлд нь орсон 57 хууль бүх биелсэн гэсэн наад үгээ хар. Тийм учраас боломжгүй гэсэн саналыг өгсөн гэдгийг би хэлсэн байгаа.

Ер нь бодит байдал нь бол тэр байгаа. Дараагийн асуудал нь тэр ашиг орлого гээд энд чинь яг нэлээн их урт ярих хэрэгтэй. Манай яаман дээр очоод сонсч болно. Техник, эдийн засгийн үндэслэлээ өгсөн байгаа. Тэр дээр өртөг, зарлага, ашиг орлого, ашгийн төвшин, за энэ төслөөс хоёр талын хүртэх ашиг гээд ингээд бүх тоо ойлгомжтой байгаа шүү дээ. Ийм л асуудал.

Одоо бол ерөөсөө бүх юм ойлгомжтой болсон. Үүнийг та бүхэн маань мэдэж байгаа байх. Би яг байгаа бодит мэдээллийг нь л өгье. Монголд геологи, уул уурхайн салбарт үйл ажиллагаа явагдаж байгаа бүх аж ахуйн нэгжүүд нөөцөө батлуулаад техник, эдийн засгийн үндэслэлээ Эрдэс баялгийн мэргэжлийн зөвлөлөөр хэлэлцүүлээд үйл ажиллагаагаа явуулдаг.

За далд уурхайтай холбогдсон техник, эдийн засгийн үндэслэлд орох өөрчлөлт, нэмэлт нөөц энэ асуудал нь хараахан эцэслэгдэж Эрдэс баялгийн мэргэжлийн зөвлөлөөр хэлэлцэгдээгүй байна.

Нэгдүгээрт, үүнийгээ энэ 6 сард багтаагаад хийчихье. Хоёрт нь, яг өнөөдрийн байдлаар зэсийн ханш сайнгүй байна. Тийм учраас 9 сард энэ дараагийнхаа ажлыг тэр гэрээгээ хүлээсэн үүрэг, компанийн тухай хуулиар хүлээсэн үүрэг. Өөрөөр хэлбэл бүтээн байгуулалтаа ч хийх ёстой, санхүүжүүлэх ёстой. Баяжмалаа ч, үйлдвэрлэх ёстой, экспортлох ёстой энэ ажлаа хийгээд явъя гэж. Ийм л байгаа шүү дээ. Бүх юм ийм ойлгомжтой л байгаа.

**Б.Гарамгайбаатар: -** Гишүүдэд бас дахиад хэлчихье. Би бол дэгээ л барьж явж байгаа шүү. Түүнээс гишүүд бид энэ ажлыг аль болохоор хурдан шуурхай, зөв зүйтэй, ойлгомжтой гаргахын тулд бүлэг тус бүр дээр нь нэг бүрчлэн яриулсан байгаа.

Дээр нь бүлгээс гарсан санал болгоныг нэгтгэж ажлын хэсэг дээрээ ярьсан байгаа. Бүлэг дээрээ гишүүд өөрсдөө оролцож, өөрсдийнхөө санал бодол, асууж тодруулах бүх зүйлээ асуусан гэж ойлгож байгаа. Энэ дээр тодорхой асуудлууд байгаа бол тэр тэр тодорхой асуудлууд дээрээ асуултаа асуугаад хариулт авах нь зөв байх. Тэрнээс радио, телевиз, янз бүрийн сэтгүүлчдийн өмнө тодрох гэсний хэрэггүй.

Н.Золжаргал гишүүн хариултаа өгчих. Д.Ганбат гишүүн асуултад.

**Н.Золжаргал: -** Д.Ганбат гишүүний асуултад хариулъя. Эхний хэлэлцүүлэг дээр энэ асуудал дээр бас яг энэ сэдвээр хариулт өгсөн. Хариулт маань бол түрүүн манай ажлын хэсгийн ахлагчийн хэлдэг. Бид нар ажлын хэсэг дээр ч гэсэн энэ сэдвийг нэлээн их ярилцсан. Хууль эрх зүйн хувьд бол нээлттэй асуудал. Зүгээр яг хийдэг журам, процедурынхаа хувьд бол Монголбанкнаас зөвшөөрлөө авдаг.

Ялангуяа гадаадын хөрөнгө оруулалттай банкны хувьд бол Үндэсний аюулгүй байдлын зөвлөлийн зөвлөмжийн дагуу бид нар тэнд танилцуулах үүрэгтэй. Хэрэв өргөдөл нь ирээд, тэрийг нь судалж үзээд өгөх тухай асуудал байгаа бол зөвшөөрлийг.

За төрийн өмчлөлтэй ийм банкны хувьд бол мэдээж гадаадын хөрөнгө оруулалтын хуулийнхаа тэр заалтын дагуу эхний зөвшөөрлийг бол Засгийн газрын зүгээс өгөх ёстой байгаа. Журмынхаа дагуу. Хуулиараа. Тэрний дараа Монголбанк дээр энэ асуудлыг хэлэлцэнэ.

Зүгээр гишүүдийн болон бусад юу гэдэг юу гэдэг юм зах зээл дээр оролцогчдын хувьд энэ асуудал дээр эмзэг хандаад, энэ асуудал дээр анхаарал тавиад байгаа дээр нь тайлбарлаж өгөхөд хоёр зүйл байгаа юм л даа. Нэгдүгээрт, өнөөдөр бол урьд нь ч гэсэн би хэлж байсан. Албан ёсоор нэг тийм гадаадын банкны Монголд салбараа, нэгжээ, үйл ажиллагаагаа явуулах тийм зөвшөөрөл хүссэн өргөдөл одоогоор Монголбанк дээр байхгүй.

Хоёрдугаарт, хэрэв ийм хүсэлт ирэх юм бол дотоод журмынхаа дагуу бид нар тухайн өргөдлийг судалж үздэг. Судалж үзэж байхдаа энэ нь өөрөө Монголын санхүүгийн системд ямархуу нөлөөтэй байх нь вэ. Үүнийг хамгийн түрүүлж үздэг. Тэгээд дээрээс эдийн засаг, бусад өөр нөлөөллүүдийг мэдээж бид судалж үздэг. За хамгийн түрүүн хийгдэх ажлуудын нэг нь ялангуяа томоохон банкуудын хувьд бол, гадаадын томоохон банкуудын хувьд дотоодын зах зээл дээр дотоодын нийт санхүүгийн зах зээл, эдийн засгийн орчинд ямар нөлөөлөл үзүүлэх нь вэ гэдэг дээр стресс тестүүдийг бид хийх үзэх учиртай. Тэрийг хийхийн тулд яг үнэхээр ширээн дээр өргөдөл нь, бизнес план, хүсэлт нь, ажлынх нь төлөвлөгөө нь байх ёстой. Одоогоор ийм юм байхгүй байгаа учраас бид нар энэ дээр хариулт өгч чадахгүй байна. Тэгэхээр хүсэлтүүд ирсний дараа л бид нар энэ дээр ямархуу байр суурьтай болно. Түрүүн ажлын хэсгийн дарга ажлын хэсэг дээр ч гэсэн бид нар энэ тухай нэлээн их ярьсан. Хууль тогтоомжийн хувьд бол энэ маань нээлттэй байгаа асуудал.

**Б.Гарамгайбаатар: -** За тодруулчих.

**Д.Ганбат: -** За ойлголоо. Гэхдээ би энд маш тодорхой асуудал тавиад байгаа шүү дээ. Оюу Толгой өнөөдөр бол одоо ингээд яг манай эталон болсон. Тийм ээ. Тийм хөрөнгө оруулалт шүү дээ. Тэр бол одоо бид нарын санасан хэмжээнд явахгүй байгаа. Би нар хөрөнгө оруулалтын хуулиа баталсан. Нэлээн юм хийсэн. Тэгсэн ч гэсэн гаднын хөрөнгө оруулалт гараад яваад байгаа. Энэ маань валютын ханш, бүх юмтай холбоотой.

Би тэгэхээр асуугаад байна л даа. Оюу Толгой хийсэн гэрээгээрээ бол энэ гаднын том том хөрөнгө оруулалт орж ирэхдээ бүгд л мөнгөө аль болохоор гадаадын дансанд байршуулахыг хүсдэг. Тийм учраас би ингэж хэлэх гээд байна. Үнэхээр энд одоо яг гаднын том мөнгө байршуулаад байлгачих тийм итгэлтэй тийм сайн банкууд байна уу? Гадна дотнын хэвлэлээр бол байнга шүүмжлүүлж байгаа. Тийм учраас аль болохоор энэ хөрөнгө оруулалтаар орж ирсэн юмнууд чинь бүгд Монголын банкны системд итгэх итгэл нь бага байна уу, ямар байна? Энд хариулаад өгөөч.

Сүүлийн 20 жилд зах зээлд орсноос хойш нэг ч удаа энэ арилжааны банкинд хоёр шатлалтай банкны систем байгуулсан бид нар. Арилжааны банкууд нэг ч удаа тэр аж ахуйн нэгжийнхээ хуулиар дампуурч үзээгүй. Энэ явдлууд нөлөөлөөд байна.

Хоёрт нь, бид алтыг 2.5 хувийн татвартай болгосон. Монголбанк, арилжааны банкинд тушаавал. Энд Оюу Толгой бол 5 хувийн татвар төлөх ёстой. Бас тусгай тэр гэрээгээрээ. Өнөөдөр тэд нарт сонголт нь байгаа. 2.5 хувийг төлөөд Монголбанкинд, арилжааны банкинд алтаа зарах. Үүнийхээ альныг нь сонгосон бэ?

**Б.Гарамгайбаатар: -** За хажуугийн саналууд маш их хэмжээгээр ирж байгаа. Тийм учраас бид нар бас цагаа хэмнэх ёстой. Хоёрдугаарт, тогтоолын төсөлд ороогүй асуудлыг задалж янз бүрийн байдлаар асуугаад байх хэрэггүй.

**Д.Ганбат: -** Гаднын хувийн хөрөнгө оруулалттай банкийг оруулж ирэхгүй бол монголын ард түмэн сүүлийн 20 жилд хувь хүмүүс, манай малчид. Миний сонгосон хүмүүс жилийн 4, 5 хувийн хүүтэй, нийтдээ жилдээ бараг 30, 40 хувийн зээлтэй явлаа. Аж ахуйн нэгжүүд хамгийн багадаа 18 хувийн хүүтэй зээлтэй явлаа. Энэ маань хэзээ хөгжингүй орнуудад байдаг шиг энгийн хэмжээний тийм зээл аваад ийм амьдрах орчин нь хэзээ бүрдэх юм бэ? Үүнийгээ одоо энэ юмандаа хийж чадсан юм уу?

**Б.Гарамгайбаатар: -** За Монголбанкны Ерөнхийлөгч хариулт өгчих. Товчхон. Одоо энэ тогтоолын төсөлд тусгасан асуудлаар л ярина шүү.

**Н.Золжаргал: -** Тэгэхээр зээлийн хүүгийн буудаг орчны талаар 3 зүйлээс бүрддэгийг бол мэдэж байгаа байх. Гишүүд тэгэхээр энэ дээр хамгийн гол зүйлийг нь анхаарч яриад байгаа нь болохоор одоо эх үүсвэрийн өртгийн асуудал байгаа юм л даа. Гадаад эх үүсвэрийн өртөг хямдхан учраас дотоодод энэ нь өөрөө хямдхан зээл болж хувирах юм гэж тооцоод байгаа юм. Энэ нь бол өөрөө яг бодит амьдрал дээр ингэдэггүйг сүүлийн олон жилийн гадаадын банкуудын дотоодод өгч байгаа зээлээс харагдаж байгаа. Зүгээр нэг үнэн зүйл нь болохоор дотоод эдийн засгийн эрсдэлээс энэ маань өөрөө шууд хамааралтай.

Тэгэхээр дотоод эдийн засгийн эрсдэлийн үнэлгээгээ бид нар инфляциараа хэмжээд, дээрээс нь бусад эрх зүйн эрсдэлүүдээ тооцож үздэг. Тэгэхээр ийм учраас зээлийн хүү буухгүй байгаа үндсэн шалтгаануудын нэг маань энэ. Бид нарын хүсээд байгаа түвшинд. Гэхдээ Монголбанк мөнгөний бодлогынхоо хүрээнд, Их Хурлаас авсан чиглэлийнхээ дагуу ойрын 2 жилийн дотор зээлийн хүүг инфляциа бууруулах замаар, дээрээс нь арилжааны банкуудын дотоод эдийн засаг дотор зээл дээр нь бий болж байгаа эрсдэлийг бууруулах эрх зүйн орчинг сайжруулах энэ өнцгөөсөө бид нар зээлийн хүүгээ ер нь нэг оронтой тоо руугаа оруулах гэсэн ийм шалтгаантай юм. Тэрнээс гадаад эх үүсвэрээс болоод шууд дотоод зээлийн хүү буураад эхэлдэг энэ өнцөг маань өөрөө эргээд дотоодын иргэдийн аж ахуйн нэгжийн хадгаламж, харилцахад нь эрсдэл учруулах ийм нөлөөлөлттэй байдгаа бас нөгөө тал нь. Тэгэхээр энэ маань өөрөө яг зоос шиг хоёр талтай. Аль алиныг бид нар тооцож харж эрсдэлийг нь тооцох үүрэгтэй ийм үйл ажиллагаа явуулж байгаа юм.

Тэгэхээр алтны хувьд бол зүгээр Оюу Толгойгоос одоохондоо хүсэлт. Мэдээж Оюу Толгойг бол бид нар алтаа Монголбанкинд төгрөгөөр тушаана гэсэн ийм хүлээлттэй байгаа. Тэгэхээр хуулийн хүрээнд Оюу Толгойг бид нар орж байна гэж бид нар ойлгож байгаа. Тэр хуульд бол. Зүгээр манай ашигт малтмалын нөөц ашиглалтын төлбөрийн татварын маань зохицуулалт нь өөрөө жаахан бүрхэг юм билээ. Олборлолт, тээвэрлэлт, борлуулалтын дараа авна гэсэн томъёололттой. Тэгэхээр борлуулалтын дараа авах, олборлоод авах хоёрын хоорондын зөрүү бол цаг хугацааны хувьд бол нэлээн зөрөх магадлалтай юм билээ. Тэгээд ийм учраас энэ маань өөрөө одоогийн түвшинд яг бодит амьдрал дээр асуудлыг шийдсэн шийдвэр бол алга. Мэдээж Оюу Толгой компани луу энэ талаар хэрхэн ямар байр суурьтай байгаа талаар тодруулахаар бид нар ажиллаж байгаа.

**Б.Гарамгайбаатар: -** С.Дэмбэрэл гишүүн. С.Дэмбэрэл гишүүн тэгэхдээ асуулт байна уу, юу юм бэ? Та ажлын хэсгийн гишүүн шүү дээ. Ажлын хэсгийн гишүүн шүү дээ. Тэгээд ажлын хэсгийн гишүүн байж та одоо.. Бид ажлын хэсэг дээрээ өчнөөн ярьсан шүү дээ.

**С.Дэмбэрэл: -** Ямар хуулийн ямар заалтаар эхлээд ярьчих. Одоо би зүгээр үгээ хэлье.

**Б.Гарамгайбаатар: -** Үг хэлэх юм байхгүй шүү дээ. За тэгвэл асуултаа асуучих.

**С.Дэмбэрэл: -** Оюу Толгойд байгуулсан гэрээгээ битгий өөрчил. Тэгээд ажлаа хурдан хий л гэсэн юм хэлэх гэж байна шүү дээ энүүгээр чинь. Тэгээд яагаад. Би асууж байна шүү одоо. Яагаад Оюу Толгойн 34, төрд оногдож байгаа 34.0 хувийг Монголын хөрөнгийн биржийг зэрэг идэвхжүүлэхээр хөрөнгийн биржээр дамжуулаад хувьчлах асуудлыг бид хөндөж болохгүй байгаа юм бэ?

**Б.Гарамгайбаатар: -** За Д.Зоригт гишүүн хариулъя.

**Д.Зоригт: -** Энэ тогтоолд бид төрийн өмчийн хувьчлал, удирдлагын менежментийг төр хувийн хэвшилд түншлэлд нийцүүлэх чиглэлээр тусгайлан бүлэг, заалт орж байгаа. Хэрвээ Оюу Толгойн 34.0 хувийн хувьчлал яригдвал тэр хүрээндээ хамрагдаад л Их Хурал дээр, Засгийн газар дээрээ яригдана. Нээлттэй байгаа.

**Б.Гарамгайбаатар: -** За Ц.Нямдорж гишүүн асуултаа асууя.

**Ц.Нямдорж: -** Үгүй энэ Оюу Толгой төслийн талаар. Энэ төсөл рүү анх байгуулагдсан өдрөөс нь эхлээд л дайрч эхэлсэн шүү дээ. Энэ кампанит ажил одоо 6, 7 жил болж байна. Миний мэдэхийн. Дандаа улс төрийн зорилгоор. Энэ гэрээг муучилж байж цаад талд нь сонгуульд санал авах гэсэн ийм л хоёрын хооронд улс төр явсан шүү дээ.

Одоо ч гэсэн энэ гэрээг гол хорлож байгаа этгээдүүд Их Хурал дотор л байгаа шүү дээ. Дараачийн сонгуульд нэг сонгогдох гэсэн өчүүхэн хувийн хүсэл шуналдаа хөтлөгдөж энэ гэрээг өдөр болгон харлуулж амьдарч байгаа гишүүд байгаа шүү дээ. Хэрвээ Оюу Толгой гэрээг цаашаа жаахан явуулъя гэж Монгол Улс бодож байгаа бол энэ цадиггүй этгээдүүд эхний ээлжинд амаа хаах ёстой юм байгаа юм. Улс төрчид, улс төрийн хүрээнийхэн.

Дөрвөн жил энэ Оюу Толгой руу дайрсан шүлс үзлээ. Үүнээс сайн юм Монголын төрд хэн авчрав. Байхгүй. Энэ хөрөнгө оруулалтын гэрээг харилцан ашигтайгаар өөрчилнө гэдэг саналыг энэ МАХН гээч юмны саналаар Н.Алтанхуягийн Засгийн газрын мөрийн хөтөлбөрт орсон заалт шүү дээ. Үнэн биз. Оюу Толгойн хөрөнгө оруулалтын гэрээ ашиггүй болсон. Энэ гэрээг Монголын талд ашигтай болгоно гэж МАХН-ынхан дайрсаар байгаад Засгийн газрын мөрийн хөтөлбөрт оруулсан. Одоо чадахгүй юм оруулчихаад Засгийн газар хаашаа юу ч хийж чадахгүй байгаа нь бас үнэн шүү дээ. Нөгөө Ч.Улаан хаачив. Гэх мэтээр.

Ер нь баавгайг алаагүй байхад л арьсыг нь хуулаад байх юм байна шүү дээ. Нэг ганц үйлдвэртэй болох юмсан. Энэ Эрдэнэттэй дүйцэхүйц Монголын эдийн засгийг хүнд бэрх үед нуруун дээрээ чирээд явах нэг ганц үйлдвэртэй болох гэхээр ингээд хорлоод байх юм байна шүү дээ. Гаагийн шүүхэд өгнө л гэнэ. Үхсэнээ хийхэд ийм гэрээг Гаагийн шүүхэд өгдөг гэж хаашаа харсан юм байдаг юм. Тэр Гаагийн шүүх гэдэг чинь хүн төрөлхтний эсрэг гэмт хэрэг үйлдсэн алуурчдыг аваачиж шийтгэдэг газар шүү дээ. Ингэж хүртэл улс төр хийж энэ гэрээг хорлож байгаа шүү дээ. Тэгээд ард түмэн юу хожсон юм. Би дуусаагүй байна.

Энэ гэрээг явуулах хэрэгтэй. Энэ заалтыг яаж өөрчлөх ёстой вэ гэхээр одоо хүчин хүчин төгөлдөр үйлчилж байгаа гэрээний хүрээнд далд уурхай барих ажлыг яаралтай хий. Гэрээ хэлэлцээгээ хий. Ажлаа явуулаа. Хэрэгжилтийг нь Их Хуралд мэдэгд гэдэг ийм томъёоллоор Д.Зоригт хийх ёстой юм. Одоо гол асуудал далд уурхайн асуудал байгаа. 5.0 тэрбум доллар бол эд нар цааргалаад байгаа боловч эд нарт мөнгө биш шүү дээ. Хүсвэл мөнгө биш наадах чинь. Хүсвэл мөнгө биш. Улс төрийн саад тотгор учирч болзошгүй эрсдэл их байна гэж үзээд эд нар цааргалаад байх шиг байгаа юм. Аргаггүй шүү дээ. Энэ улсын зовлонг мэдэж, энэ улсын төлөө зөв шийдвэр гаргах ёстой гэж үздэг энэ Их Хурлын гишүүд нь галзуу чоно хонь руу дайрч байгаа юм шиг энэ гэрээ рүү чинь дайраад байхаар чинь яаж энэ Монгол хүн гаднын хөрөнгө мөнгө тогтдог юм. Яг л ийм байдалтай хэдэн жилийг өнгөрөөж байна шүү дээ. Тэгээд юу хожсон юм. Ард түмэн юу хожсон. Монгол юу хожсон юм.

Тийм учраас би сая томъёоллыг нь хэллээ. Д.Зоригт гишүүн. Санал нэг байна уу, үгүй юу? Одоо хүчин төгөлдөр үйлчилж байгаа гэрээний хүрээнд далд уурхайн ажлыг эхлүүлэх талаар нөлөө талтайгаа яриа хэлэлцээр хийж үүнийг хөдөлгө гэдэг үүргийг л Их Хурал өгөх ёстой. Ингээд томъёолчихмоор байна. Нэгдүгээрт,

Хоёрдугаарт, энэ Засгийн газар Монголын том дарга нар энэ ажлаа энэ Оюу Толгой компани өөрсдөө мэдэх ёстой юм байгаа юм гэж хуцдагаа болих хэрэгтэй. Засгийн газар энэ чиглэлээр идэвхтэй ажиллах хэрэгтэй. Та нар гэрээ байгуулсан. Одоо далд уурхайгаа барь. Засгийн талаас яах вэ, та нар яах вэ гэдгээ харилцан ширээний хойно суугаад ингээд ярих хэрэгтэй шүү дээ, Д.Ганхуяг сайд аа, Н.Батбаяр сайд аа. Сайн ярих хэрэгтэй. Ойлголцож болох байх. Надад хамаагүй. Уурхай асуудлаа мэднэ шүү дээ гэж ингэж төрийн хүмүүс нь үүнээс холдоод байх юм бол наад ажил чинь явахгүй. Ер нь энэ цадиггүй Их Хурлын гишүүдээ яах гэж байгаа юм. Энэ улс төрчид нь хэт их тэнэглэхээр юу болдгийг энэ хүрээнээс сайн харж авцгаа. Энэ Их Хурлын гишүүд харанхуй өрөөнд оруулж ирж байгаад энэ хүрээнд болж байгаа хэрэг явдлыг 3 хоног тасралтгүй үзүүл. Хэнээс болов, юунаас болов, ямар байдалд хүрч байна вэ гэдгийг харах хэрэгтэй.

Энэ Украин гэдэг улс чинь яг Монголд болж байгаа ийм цадиггүй явдал парламентад нь эхэлж бий болсон. Тэр нь 10-аад жил үргэлжлээд өнөөдөр юу болж байна. Энэ Монголын Их Хурлын гишүүн нэртэй цадиггүй улс чинь энэ хөрөнгө оруулалтыг хөөж тууж байгаа шүү дээ. Үнэн шүү дээ. Дааганаас унаж үхдэггүй, дарвагараас унаж үхдэг гэдэг ардын үг байдаг. Энэ Оюу Толгойн хөрөнгө оруулалтын ажил тодорхойгүй байдалд орсон явдал Их Хурлын гишүүдтэй холбоотой шүү. Өдөр болгон нэг дэх өдөр гарч яваад нэг их том даргын царайтай хүн гараад л Оюу Толгойн хөрөнгө оруулалтын гэрээг хянаж үзнэ, бид тийм байр суурьтай байгаа гээд л дайрч байгаа шүү дээ. Болих хэрэгтэй шүү дээ.

**Б.Гарамгайбаатар: -** Х.Болорчулуун гишүүн асуултаа асууя.

**Д.Зоригт: -** Ц.Нямдорж гишүүн бас энэ томъёололтой холбогдуулж асууж байна. Би үүнийг илүү тодорхой болгох нь зүйтэй юм байна. Түрүүний томъёоллоо бас тэгж сайжруулъя. Одоо мөрдөгдөж байгаа хөрөнгө оруулалтын гэрээний хүрээнд Оюу Толгой төслийн хоёр дахь шатны санхүүжилтийн хэрэгжилтийг далд уурхайн. Далд уурхай гэдэг чинь хоёр дахь шат байх. Тийм ээ. Далд уурхайн ч юм уу, тийм ээ хэрэгжилтийг, санхүүжилтийг түргэтгэх. Магадгүй төрөөс, Засгийн газраас бодлогын дэмжлэг үзүүлэх гэсэн үг ч бас нэмэх нь зүйтэй байх.

**Б.Гарамгайбаатар: -** Би Х.Болорчулуун гишүүнийг асуултаа асуусны дараа яг энэ найруулгыг хэлээд хураалгая гэсэн бодолтой байгаад байгаа юм. Асуулт асуух гээд байна л даа.

**Х.Болорчулуун: -** Тогтоолын төсөлд Оюу Толгойн төслийн хэрэгжилтийг байгуулсан гэрээний хөрөнгө оруулалтын гэрээний хүрээнд түргэсгэх гээд нэмж оруулж байна. Үнэхээр бид яах вэ Их Хурлаас ингэж одоо хэдийгээр ингэж заагаад өгч байгаа ч гэсэн Засгийн газар маань одоо Их Хурлын гаргасан тогтоолын хүрээнд биш ажиллаад байгаа юм биш үү гэж. Үнэхээр энэ шинэчлэлийн Засгийн газар, ялангуяа Д.Ганхуяг сайд бол Оюу Толгойг их ярьж байсан. Оюу Толгойн гэрээг сайжруулна гэж байсан. Сайжруулж бол чадахгүй нь тодорхой болсон юм байна. Харин сайжруулж чадахгүй. Гэхдээ ядахдаа гэрээнд нь гэрээнийх нь хэмжээнд одоо цаашид үргэлжлүүлэх дээр бол сайн анхаарах хэрэгтэй байна.

Гэрээнд заагдаагүй тэр 2 миллиард долларын нэмэлт санхүүжилтийг авах хүсэлтийг Засгийн газар, Олон Улсын байгууллага, банк, санхүүд явуулчихсан юм биш үү. Гэрээнд байхгүй шүү дээ. Тэгвэл 2021 оноос Монгол Улс цэвэр ашгаа авах байсан. Дахиад 5, 6 жилээр цаашаа болно биз дээ Д.Ганхуяг сайд аа. Үүнийг явуулсан юм уу, явуулаагүй юм уу? Ийм зөвшөөрсөн бичгийг. Үүнийг хэлж өгөхгүй юу гэж нэг асуулт байна.

**Б.Гарамгайбаатар: -** За Д.Зоригт гишүүн хариулах уу?

**Д.Зоригт: -** Гишүүний асуултад хариулъя. Оюу Толгойн гэрээг тойрсон энэ маргаантай, олон жил үргэлжилсэн энэ маргаан яриа хөөрөө бол зөвхөн энэ төслийг төдийгүй Монгол Улсын гадаадын хөрөнгө оруулалтын нэр хүндэд сөрөг нөлөө үзүүлж байгаа юм. Монгол Улсын нэр хүндэд сөрөг нөлөө үзүүлж байгаа. Тийм учраас бид байгуулсан гэрээгээ хүндэтгэнэ, мөрдөнө гэдгээ нотлох шаардлагатай. Ахин нотлох шаардлагатай. Үүний зэрэгцээ саяны гишүүдээс гаргаж байгаатай холбогдуулаад энэ тогтоолын заалтаар илүү тодорхой болгоё. Ялангуяа одоо байгаа гэрээнийхээ хүрээнд ажлаа явуулъя. Далд уурхайн санхүүжилтийн асуудлыг хурдан шийдвэрлэе. Ер нь энэ төслийн хэрэгжилтэд Засгийн газар бодлогын дэмжлэг үзүүлье гэсэн ийм ингэж тодотгож оруулъя гэсэн.

**Б.Гарамгайбаатар: -** 31 дүгээр заалтаар Д.Зоригт гишүүний саяны нэмж тодотгосон тодотголыг найруулгатай нь цуг аваад 31-ийг.

**Х.Болорчулуун: -** Би Уул уурхайн сайдаас асуусан шүү дээ. Одоо тэр асуултын хариулт тодорхой биш байна шүү дээ. Нэмэлт санхүүжилт тэр 2.0 миллиард долларыг зөвшөөрсөн бичгийг өгсөн юм уу, өгөөгүй юм уу? Хэрэв өгсөн бол.

**Б.Гарамгайбаатар: -** Би Д.Ганхуяг сайд нэмээд хариулчихаач.

**Д.Ганхуяг –** Х.Болорчулуун гишүүний асуултад хариулъя. Тэр нэмэлт санхүүжилтийн асуудлыг бичгээр дэмжиж байна гэдэг асуудлаасаа илүү яг компанийн тухай хууль, гэрээнд заасны дагуу ТУЗ дээрээ ярьж ярилцаж байгаад байнга ярилцаж байгаад тэгж шийдэх учиртай юм.

Зүгээр ер нь тавьж байгаа нэг нөхцөл бол энэ төслийн хүрээнд ашгийн түвшинг 53. 47 гэсэн тэр нөхцөлөө хадгалах ёстой гэсэн ийм байр суурьтай ийм нөхцөлөөр яриа хэлэлцээр явагдаж байгаа.

**Б.Гарамгайбаатар: -** За Н.Номтойбаяр гишүүн асуултаа асууя.

**Н.Номтойбаяр: -** Асуулт биш ээ. Надад зүгээр санал байгаа юм. Яг энэ 31 дүгээр заалтын дагуу томъёолол нь бол өөрөө олон улсын хууль зөрчсөн томъёолол гэж би үзээд байна л даа. Яагаад гэхээр Их Хуралд бол нэг талын зурагч тал биш байхгүй юу. Тэгэхээр бидэнд тэгж түргэтгэх эрх ердөөсөө байхгүй. Харин сүүлд ажлын хэсгийг ахалж байгаа Д.Зоригт гишүүний хэлдэг томъёолол нь бол Засгийн газрыг бодлогоор дэмжиж ажиллахыг бид хийж болно. Тэгэхээр яг энэ томъёоллоор бол эргээд бид өөрсдөө олон улсын шүүх рүү очих тийм л томъёолол болно. Тийм учраас Д.Зоригт гишүүний томъёоллоор саналаа хураасан нь дээр байхгүй юу.

**Б.Гарамгайбаатар: -** Одоо 31-ээр санал хураана. Д.Зоригт гишүүний түрүүний хэлдэг томъёоллыг оруулж ирж байгаа юм. Энүүгээрээ биш болгож. Арай ойр тодотгол хийсэн.

Д.Зоригт гишүүн ахиад нэг хэлэх үү.

**Д.Зоригт: -** Гишүүд засаж илүү сайн найруулна биз. Одоо мөрдөгдөж буй хөрөнгө оруулалтын гэрээний хүрээнд Оюу Толгой төслийн далд уурхайн бүтээн байгуулалтыг түргэтгэх, уг төслийн хэрэгжилтэд Засгийн газраас бодлогын дэмжлэг үзүүлж ажиллах гэсэн ийм томъёолол байгаа. Улсын Их Хурал, Засгийн газар.

**Б.Гарамгайбаатар: -** Тэр томъёолол, тэр найруулгаар нь 31-ийг өөрчилж оруулах нь байна шүү. За санал хураалт явуулъя. Ирц ямар байна. Дэмжиж байгаа гишүүд гараа өргөнө үү. Саяны найруулгаар шүү.

16-аас 9.

Одоо бол 12 цаг 30 болж байна. Тэгээд энэ санал хураалгах ажил бол ажлын хэсгийн саналын томъёолол бол арваад байна. Дээр нь дахиад хажуугийн саналаар ийм багц саналууд орж ирж байна. Тийм учраас ямар ч байсан 1 цаг болтол явуулъя. Тэгээд хэрвээ болохгүй бол завсарлаад дахиж эргэж орж ирэхээс өөр аргагүй болж байна шүү. Гишүүд үүнийг анхаараасай гэж. Энэ бол их ач холбогдолтой тогтоол гарах гэж байгаа учраас ирцийн асуудлыг их анхаарна шүү.

Гучин хоёр. Тогтоолын төслийн хавсралтад доор дурдсан агуулга бүхий 1.6 дахь дэд заалт нэмэх:

“Таван толгой-Гашуун сухайт, Нарийн сухайт-Шивээхүрэнгийн төмөр зам болон тээврийн бусад дэд бүтцийг төр, хувийн хэвшлийн түншлэлийн зарчмаар барьж байгуулах”. Дэмжиж байгаа гишүүд гараа өргөнө үү.

17-оос 10.

Гучин гурав. Тогтоолын төслийн хавсралтад доор дурдсан агуулга бүхий 2.2 дахь дэд заалт нэмэх:

“Бизнесийн байгууллагын үйл ажиллагааны нээлттэй, ил тод байдлыг хангах, далд эдийн засгийг бууруулах, татварын бааз, суурийг өргөтгөх чиглэлээр Эдийн засгийн өршөөлийн тухай хуулийн төслийг боловсруулж, өргөн мэдүүлэх”. Дэмжиж байгаа гишүүд гараа өргөнө үү.

17-оос 10. За дэмжигдлээ.

Гучин дөрөв. Тогтоолын төслийн хавсралтад доор дурдсан агуулга бүхий 2.3 дахь дэд заалт нэмэх:

“Өмчлөх эрхийн тухай хуулийн төслийг боловсруулж, өргөн мэдүүлэх”. Дэмжиж байгаа гишүүд гараа өргөнө үү.

17-оос 12. За дэмжигдлээ.

Гучин тав. Тогтоолын төслийн хавсралтад доор дурдсан агуулга бүхий 2.4 дэх дэд заалт нэмэх:

“Төрийн байгууллагын хүнд суртлыг багасгах, тусгай зөвшөөрлийн тоог эрс цөөлөх чиглэлээр Аж ахуйн үйл ажиллагааны тусгай зөвшөөрлийн тухай хууль болон холбогдох бусад хуульд нэмэлт, өөрчлөлт оруулах тухай хуулийн төслийг боловсруулж, өргөн мэдүүлэх”. Дэмжиж байгаа гишүүд гараа өргөнө үү.

17-оос 12.

Гучин зургаа. Тогтоолын төслийн хавсралтад доор дурдсан агуулга бүхий 2.7 дахь дэд заалт нэмэх:

“Хөдлөх эд хөрөнгө болон эдийн бус хөрөнгийн барьцааны тухай хуулийн төслийг боловсруулж, өргөн мэдүүлэх. Дэмжиж байгаа гишүүд гараа өргөнө үү.

17-оос 12. Дэмжигдлээ.

Гучин долоо. Тогтоолын төслийн хавсралтад доор дурдсан агуулга бүхий 3.2 дахь дэд заалт нэмэх:

“Бодлогын залгамж чанар, тогтвортой байдлыг хангах хүрээнд Хөгжлийн бодлого, төлөвлөлтийн тухай хуулийн төслийг боловсруулж, өргөн мэдүүлэх”.

17-оос 13.

Гучин найм. Тогтоолын төслийн хавсралтад доор дурдсан агуулгатай 4.4 дэх дэд заалт нэмэх:

“Уламжлалт бус газрын тос, нүүрс шингэрүүлэх, хийжүүлэх, эрчим хүч экспортлох төсөл, хөтөлбөрийн хэрэгжилтэд бодлогын дэмжлэг үзүүлэх” гэж нэмэх. Дэмжиж байгаа гишүүд гараа өргөнө үү.

17-оос 13.

Гучин ес. Тогтоолын төслийн хавсралтад доор дурдсан агуулгатай 3.5 дахь дэд заалт нэмэх:

“Соёл, урлаг, спортын салбарт төр, хувийн хэвшлийн хамтын ажиллагааг идэвхжүүлэх, эрх зүйн орчныг сайжруулах” гэж нэмэх. Дэмжиж байгаа гишүүд гараа өргөнө үү.

17-оос 13.

Ажлын хэсгийн найруулгын санал байна. Үүнийг уншчихаад дараа нь хажуугийн саналуудыг уншина. Найруулгын санал. Нэг.

1.Тогтоолын төслийн 2 дахь заалтыг 4 дэх заалт болгох. Дэмжиж байгаа гишүүд гараа өргөнө үү.

17-оос 13.

За ажлын хэсгээс гаргасан саналын томъёоллоор санал хурааж дууслаа. Одоо хажуугийн саналуудыг, гишүүдээс ирсэн хажуугийн саналуудаар санал хураалт явуулъя. Бичгээр ирүүлсэн.

Эхнийх нь уншъя. Ц.Нямдорж, С.Бямбацогт, А.Тлейхан, Л.Энх-Амгалан. Тогтоолын төслийн хавсралтад дараах арга хэмжээг нэмэх. Монгол Улсын Засгийн газар Монголбанкны хооронд 2012 оны 10 дугаар сарын 22-ны өдрийн байгуулсан гол нэрийн бараа, бүтээгдэхүүн, үнийг тогтворжуулах дунд хугацааны хөтөлбөрийг хамтран хэрэгжүүлэх, харилцан ойлголцох санамж бичгийн хүрээнд хэрэгжүүлж байгаа хөтөлбөрт иж бүрэн дүн дүн шинжилгээ хийж 2014 оны 6 дугаар сарын 1-ний дотор Улсын Их Хуралд танилцуулж, цаашид уг хөтөлбөрийг үргэлжлүүлэн хэрэгжүүлэх эсэхийг шийдвэрлэх. За ийм горимын санал байна. Дэмжиж байгаа гишүүд гараа өргөнө үү.

16-аас 7.

За Ч.Хүрэлбаатар гишүүүн тайлбарлая гээд байна.

**Ч.Хүрэлбаатар: -** Энэ дээр бас яг ний нуугүй хэлэхэд Монгол Улсын эдийн засгийн хямралыг бий болгоход энэ нөлөөлсөн гол зүйлийн нэг нь энэ шүү дээ.

Тэгэхээр бид нар бодлогын алдаануудыг засахгүйгээр энэ хямралаас гарна гэж байхгүй. Яагаад вэ гэхээр энэ их хэмжээний мөнгийг хэвлэж төсвөөс гадуур хэрэгжүүлэхээр нэгдүгээрт хяналтгүй болж байгаа юм.

Хоёрдугаарт нь, энэ их хэмжээний мөнгө очоод юун дээр дарамт учруулж байна вэ гэхээр доллар дээр очиж дарамт учруулж байгаа. Яагаад вэ гэхээр энэ мөнгө нь гараад энэ мөнгөний бараг 80 хувь нь импортыг дэмжиж байгаа юм. Импортыг чинь бид нар доллараараа хуралдаж авдаг. Тэгэхээр илүү хэмжээний долларын эрэлтийг бий болгож байгаа учраас долларын ханш цаашаа явсан.

Энэ хөтөлбөр дахиад цаашаагаа үргэлжилбэл, үнэ тогтворжуулах хөтөлбөр дахиад үргэлжилбэл долларын ханш дахиад цаашаа явна. Тэгэхээр бид нар энэ бодлогынхоо алдаануудыг засмаар байна.

Олон улсын валютын сангаас ирээд Монголбанк, Засгийн газар, Сангийн яам, Хөгжлийн яамдуудтай уулзахдаа үүнийгээ боль л гэдгийг та бүгдэд зөвлөөд байгаа шүү дээ. Бид нар цөөнхийн хувьд хэлэхэд та нар хүлээж авдаггүй юм бол тэр олон улсын хэмжээнд эдийн засгийн бодлогуудад судалгаа хийдэг, зөвлөмж өгдөг байгууллагынхаа саналыг авчихаач. Эндээ нэг суулгаад өгөөч. Нэг.

Хоёрдугаарт нь, төсвөөс гадуур хэрэгжүүлж байгаа бүх хөтөлбөрүүд Монгол Улсын эдийн засгийг самарч байна. Монголын Ард түмнийг нэг хүнд оногдох өрийн хэмжээ бол 4-өөс 5 сая төгрөг болсон. Энэ их хэмжээний мөнгийг зарцуулж байгаа тэр Чингис бондын хөрөнгө, Самурай бонд зэрэг энэ төсвөөс гадуур явж байгаа зүйлийг Их Хурлынхаа хяналтад оруулж төсвийн нэг бүрэлдэхүүн хэсэг нь болгож явуулаачээ гэдэг ийм хоёр хүсэлтийг бид нар энэ ажлын хэсэг дээр тавьсан. Ажлын хэсгийнхэн хүлээж авахгүй байгаа.

Их Хурлаас гадуур, Их Хурал мэдэхгүйгээр ихээхэн хэмжээний хөрөнгө мөнгийг зарцуулдаг энэ явдлыг зогсоомоор байна. Би эхлээд саналаа хэлье л дээ. Тийм учраас та бүгд маань энэ дээр эрүүлээр хандаж үзээч. Хэрвээ энэ хоёрыг хийхгүй бол Монгол Улсад үргэлж энэ хямрал цаашаагаа улам эрчимжинэ. Үүнийг зогсоох ёстой. Тийм учраас та бүгдэд бас энэ санал дээр дэмжиж санал өгөөчээ гэж гэдгийг би хэлмээр байна. Яагаад вэ гэхээр эцсийн эцэст Эдийн засгийн байнгын хорооноос гарч байгаа энэ шийдвэр бол Монгол Улсын хямрал зогсох уу, үгүй юу гэдэг хувь заяа шийдэх юм. Тийм учраас та бүгд маань энэ дээр санал хурааж өгөөч. Дэмжиж өгөөч гэж хүсэж байна.

**Б.Гарамгайбаатар: -** Д.Зоригт гишүүн энэ түрүүчийнх дээр тайлбар өгөх гэж байна уу?

**Д.Зоригт: -** Би аль аль дээр нь өгье.

**Ч.Хүрэлбаатар: -** Б.Гарамгайбаатар дарга аа, Үнэ тогтворжуулах хөтөлбөрийг цааш үргэлжлүүлж болохгүй ээ. Өмнө нь би гараа өргөөд та ерөөсөө тэрийг тоогоогүй байхгүй юу.

**Д.Зоригт: -** Б.Гарамгайбаатар дарга аа. Тайлбар өгье. Яагаад гэвэл гишүүд бас мэдээллийн зөрүү байна л даа. Бид нар үүнийг эсэргүүцэж байгаа юм биш ээ. Бид нар үнэ тогтворжуулах хөтөлбөрийг дүн шинжилгээ хийгээд, түүний үр өгөөжийг нэмэгдүүлэх, түүний арга хэрэгслийг зах зээлийн механизм, хэлбэрт шат дараатай шилжүүлэх, хяналтын тогтолцоог сайжруулах, энэ хөтөлбөр хэрэгжиж байгаа салбарт шударга өрсөлдөөний орчинг хамгаалах, ил тод нээлттэй байдлыг хангах чиглэлээр Их Хурал 11 сард Мөнгөний бодлогоороо Засгийн газарт үүрэг өгчихсөн байгаа. Энэ хөтөлбөрийг энэ зарчим нийлүүлэхээр ингээд ажиллаж байгаа. Нэлээн хөндсөн байгаа. Нэлээн өөрчлөгдөж байгаа. Тийм учраас урьд нь гаргасан шийдвэрээ дахин дахин тогтоолоор давхардуулж гаргах шаардлагагүй биз үзээд байгаа юм л даа. Түүнээс энэ ажил бол хийгдэж байгаа юм.

Хоёрдугаарт нь, тэр асуулт дээр нь хариулъя даа.

**Б.Гарамгайбаатар: -** За тодруулъя.

**Ч.Хүрэлбаатар: -** За Засгийн газрын зүгээс Үнэ тогтворжуулах хөтөлбөрөө зогсоосон юм байна. Тийм ээ. Тэгээд та сая хумиж байгаа гэсэн нэг юм ярьчихав уу, үгүй юу?

**Д.Зоригт: -** Ер нь Их Хурлаас зааж өгсөн Улсын Их Хурлын 62 дугаар тогтоолын 4.1-ийн заалтад нийцүүлж энэ хөтөлбөрт тодорхой зарчмын өөрчлөлтүүд орж байгаа.

**Ч.Хүрэлбаатар: -** Яаж оруулсан, хэзээ оруулсан юм?

**Д.Зоригт: -** Энийг бид нар 5 сард Эдийн засгийн байнгын хороон дээр ойрын үед сонсоно.

**Ч.Хүрэлбаатар: -** Үгүй үгүй. Сонсох яах вэ. Энийг чинь одоо хийхгүй болбол энэ эдийн засаг чинь байхгүй болоод дууслаа шүү дээ. Зогсооно гэдэг шийдвэрийг Эдийн засгийн байнгын хороо гаргачихъя л даа.

**Д.Зоригт: -** Байнгын хороондоо тусгайлан авч энэ зээлийн хэрэгжилтийг яръя гэж.

**Ч.Хүрэлбаатар: -** Одоо ярилцахгүй. Одоо хэзээ тусгайлан ярих юм бэ? Энэ чинь эдийн засгийн хямралыг зогсооё гэж.

**Б.Гарамгайбаатар: -** Ингэж маргавал мөрд дуусахгүй шүү дээ. Сая бол эхний саналаар бол санал хураалгаад уначихсан байгаа. Тэрийгээ чуулган дээр дахиад ярь л даа. Одоо хоёр дахь санал хураалтаа явуулъя.

**Ч.Хүрэлбаатар: -** Саяных дээр цөөнх болж байгаа шүү.

**Б.Гарамгайбаатар: -** За цөөнх болж байгаа юм байна. Тэрийг нь бичээд авчих.

За Ц.Нямдорж, С.Бямбацогт, А.Тлейхайн, Л.Энх-Амгалан нарын саналын томъёоллоор уншъя.

Монгол Улсын нэгдсэн төсвөөс гадуур хяналтгүй зарцуулагдаж буй Чингис болон Самурай бонд, Хөгжлийн банкны зээлийн хөрөнгийг Төсвийн тухай хууль, Төсвийн тогтвортой байдлын тухай хуульд нийцүүлэн төсөвт тусгах арга хэмжээ авах гэж нэмэх гэж байгаа юм.

За Д.Зоригт гишүүнээр эхэлье. Тайлбар өгье гэж байна шүү дээ.

**Д.Зоригт: -** Энэ асуудлыг бол бид ойлголцсон шүү дээ. Ажлын хэсэг дээрээ яриад. Бид гурав дөрөв хоног хамтарч ажилласан. Ярьсан тохирсон хүрээндээ бид нар томъёоллоо оруулж ирсэн.

**Ч.Хүрэлбаатар: -** Огтхон ч ойлголцоогүй. Зарчмаа бид ойлголцоогүй.

**Д.Зоригт: -** Улс төрийн чиглэлтэй л ийм асуулт явж байх шиг байна л даа. Бид бол зарчмыг зөвшөөрч байгаа. Ардчилсан намын бүлэг дээр энэ төсвийн гадуур хийгдэж байгаа Хөгжлийн банкны бондоор, хөрөнгө оруулалтаар хийгдэж. Зарчмын хувьд бол улс төрийн төсөвтөө тусгаад явах нь зүйтэй. Үүнтэй холбогдсон эрх зүйн зохицуулалтуудыг хийе. Өрийн удирдлагын тухай хуулийг баталж гаргая. Үүнтэй холбогдуулж Төсвийн хууль, Төсвийн тогтвортой байдлууддаа нэмэлт, өөрчлөлт оруулъя. Энэ хүрээндээ хөгжлийн санхүүжилт, хөгжлийн зээлийн харилцаагаа, эрх зүйн орчингоо улам сайжруулъя гэж бид тохироод ингээд энэ хавсралтын 3.1 дэх заалт бол орсон явж байгаа.

Ойлголцол бол нэг байна. Одоо нэг санааг хоёр өөр заалтаар оруулж болохгүй л дээ. Энэ тогтоолд. Хоорондоо бас агуулгын хувьд зөрчилдсөн. Одоогийн энэ төсвийн хууль, 2014 оны төсвийн хуульд оруулах боломж бол байхгүй байна. Яагаад гэвэл эрх зүйн орчин дутагдалтай байна. Тийм учраас бид нар эхлээд эрх зүйн орчноо бүрдүүлье. Тэгээд дараа дараагийн төсвийн тодотгол, эсвэл 2015 оныхоо хуульд нэг баланстай, нэг төсөвтэй болъё гэдэг зарчим дээр санал нэгдсэн.

**Б.Гарамгайбаатар: -** За Ч.Хүрэлбаатар гишүүн, Д.Хаянхярваа гишүүн хоёр бол ажлын хэсгийн гишүүд шүү дээ. Бид хангалттай ярьсан.

**Ч.Хүрэлбаатар: -** Буруу тайлбарлаад байгаа учраас бас тайлбар өгмөөр байх юм. Яагаад вэ гэхээр ажлын хэсэг дээр бид нар ярихдаа.

**Б.Гарамгайбаатар: -** Ц.Нямдорж гишүүн тайлбар өгье гэж байсан шүү дээ. Энэ чинь та нар нэгдсэн олон хүмүүс энэ саналыг гаргасан учраас нэг нь тайлбарлая.

**Ч.Хүрэлбаатар: -** Бусад нь яагаад хэлж болдоггүй юм. Хэлнэ шүү дээ. Өчнөөн цаг болж байна шүү дээ. Бид нар ярьж л байна шүү дээ. Бүгд ярьсан шүү дээ.

**Б.Гарамгайбаатар: -** Урьд нь бид нар дөрөв таван өдөр ярьсан шүү дээ энэ асуудлаар.

**Ч.Хүрэлбаатар: -** Энийг бид нар гурав дөрөв хоног ярьж байгаа юм биш шүү дээ. Анх л Чингис бондыг аваад зарцуулаад ирэхэд манай намын бүлэг олон удаа ярьсан. Та нар огтхон ч хүлээж аваагүй.

**Б.Гарамгайбаатар: -** Эдийн засаг болохоо байчихлаа. Үүнийг хурдалъя, баръя гэж ярьж ярьчихаад тэгээд бид яриад бүлэг дээрээ тохироод. Бид нар бүх юмаа нэгтгэж оруулж ирчихээр өнөөдөр дахиад задлаад байх ямар хэрэг байгаа юм бэ гэж асуугаад байна шүү дээ. Тэгвэл Ц.Нямдорж гишүүн тайлбар өгөөд байгаа юм уу, эсвэл та нар бүгдээрээ зэрэг зэрэг тайлбар өгөөд байгаа юм уу.

**С.Бямбацогт: -** Дэгийн хуулийнхаа дагуу бүгдээрээ тайлбар өгнө. Ц.Нямдорж гишүүн гээд би сая хэлчихлээ шүү дээ.

**Ч.Хүрэлбаатар: -** Б.Гарамгайбаатар дарга аа, бид нар зарчмаа тохиролцсон юун дээр чив чимээгүй л сууж байгаа.

**Б.Гарамгайбаатар: -** Харин үгээ хэлэх гээд энэ хүн чинь хүлээгээд байна шүү дээ.

**Ц.Нямдорж: -** Б.Гарамгайбаатар дарга аа. Та чинь одоо санал хэлж байгаа гишүүдтэй хариу эргэж хэрэлдээд. Тэгээд энэ Байнгын хорооны чинь хурал завхраад байна шүү дээ.

**Б.Гарамгайбаатар: -** Зэрэг зэрэг ингээд дайраад байхаар чинь би зохицуулах гэж оролдож байна шүү дээ.

**Ц.Нямдорж: -** За тэвчээд сонсож сур л даа. Зовлонтой юм. 2008 онд Их Хурлын үед хамтарсан Засгийн газар байхад энэ төсвийн тогтвортой байдлыг батлуулчихаад С.Баярцогт төсвийн зарлагын тал дээр энэ Их Хурал реформ хийлээ. Мундаг хууль баталж өгсөнд баярлалаа гээд үг хэлж байсан юм л даа. Тэр С.Баярцогтын батлуулдаг хууль дотор энэ нэг заалт байдаг юм л даа. Хариу эргээд төсвөөс төлж болох бүх өрийг энэ хуульд нийцүүлж тооцно гээд заачихсан байдаг юм.

Одоо энэ Чингис бонд элдэв юмыг төсөвт тусгахгүй байгаа явдал нь, төсвийн зарлагын тал дээр тусгахгүй байгаа явдал нь тэр С.Баярцогтын батлуулсан хуулийг зөрчөөд байгаа юм л даа. Сая Д.Зоригт гишүүн энэ чинь хуулийн орчин байхгүй гээд худлаа хэлээд байх юм. Наадах чинь худлаа. Төлж болох бүх юмыг өрөнд тооцно гээд биччихсэн байдаг юм. Наад Чингис бондын чинь 2017 онд 500.0 саяыг төлнө, 2023 онд 1.0 тэрбумыг төлнө. Төсвөөс төлнө. Өөр хаанаас ч үүнийг төлөхгүй.

Тийм учраас үүнийгээ зүгээр энэ төсөвтөө тусгаад явуул гэсэн ийм л санал оруулж, хуулиа биелүүл гэдэг л санал оруулж байна шүү дээ. Энэ дээр найман ойлголцол байхгүй шүү дээ. Тэр С.Баярцогтын батлуулсан хуулиар чинь бол энэ зарлагын талд орох ёстой. Нэгэнт Их Хурал шийдвэр гаргаад авчихсан юм чинь үүнийг одоо төсвийн зарлага талд оруулчихлаа гээд хүн яллаад байх юм байхгүй шүү дээ. Зүгээр л хуулиа биелүүл л дээ. Нэг.

Хоёрдугаарт, эдийн засгийн хямрал, элдэв хүндрэлээс гарах гэж байгаа юм бол эрх баригчид та нар энэ цөөнхийн яриад байгаа нэг ажил хэрэгч, хуулийн дагуу тавьж байгаа саналыг хүлээгээд авч сур л даа. Энэнээс л энэ цаашдын хамтын ажиллагаа байх уу, эс байх уу гэдэг чинь шийдэгдэнэ шүү дээ.

Би энэ хагас сайн өдөр та бүхний сайн мэддэг нэг сэтгүүлчтэй нэг дэлгүүрийн үүдэн дээр таардаг юм. Тэгээд та нарт ер нь энэ эдийн засгийн хүндрэл мэдрэгдэж байна уу гэсэн чинь мэдрэгдэж байна гэж байна. Яаж мэдрэгдэж байна гэсэн чинь нэгдүгээрт, реклам өгөхөө байчихлаа. Хоёрдугаарт, бэлэн мөнгө байхгүй болчихлоо гэж ярьж байна шүү дээ. Зүгээр л гудамжинд байгаа үнэн бол энэ. Байдал ноцтой хэлбэр дээр орж байгаа үнэн.

Би тэгээд жишээ нь гайхаад байгаа юм. 2013 онд энэ Засгийн газар 7.0 триллион төгрөгийн хөрөнгө оруулалтын ажиллагааг хийсэн. Чингис бондын 1.5 сая доллар, Үнэ тогтворжуулахын 3.0 триллион төгрөг, Хөгжлийн банкны 700.0 тэрбум төгрөг гээд ингээд нийт дүнгээрээ 7.0 триллион төгрөгийн ийм хөрөнгө оруулалт зөвхөн хөрөнгө оруулалтын чиглэлээр зарчихаад байгаа юм. Ийм ийм мөнгө гарчихаад байхад мөнгө байхгүй болчихсон гэдгийг чинь юу гэж ойлгох юм бэ? Ийм бэрхшээл л үнэхээр амьдрал дээр тулаад байгаа учраас зүгээр л энэ нэг тал талаасаа ярьж байгаад хуулиа биелүүлээд явчих асуудал ярихаар л ингээд эсэргүүцээд байх юм. Тэртээ тэргүй авсан нь үнэн, төлөх нь үнэн шүү дээ.

Ийм учраас энэ саяны оруулж байгаа саналыг та бүхэн нэг ойлгоод дэмжээд энийг энэ юм нь дотор оруулчихлаа гээд мань мэт нь нэг их улс төр хийгээд. Та нарыг муучлаад давхиад байхгүй л дээ. Зүгээр л хуулиа биелүүл л дээ.

Тэр үнэ тогтворжуулахын тухайд би үгээ хэлчихье. Тэрийг та нар хүлээж авахгүй байгаа чинь буруу. Монголбанк одоо мөрдөж байгаа хуулиар үнэ тогтворжуулах хөтөлбөрт мөнгө зарах эрх байхгүй. Засгийн газрын зуучлагчийн хувиар мөнгөний бодлого Засгийн газар оролцоно гээд ингээд тэр Монголбанкны чинь хуулийн 6 дугаар зүйл дээр нь байна уу заачихсан байдаг юм.

Мөнгөний зуучлагчийн үйлчлэлийн чиглэлээр ийм ийм үйл ажиллагаа явуулна гээд 5, 6 юмыг яг хуульд яс заачихсан байдаг юм. Тэрийг зөрчиж энэ үнэ тогтворжуулах хөтөлбөрийг хийсэн шүү дээ. Одоо энийгээ засах цаг чинь болсон. Хууль бус гэдгийг өмнө нь Монголбанкны Ерөнхийлөгч байсан, одоо танай Засгийн газрын бүрэлдэхүүнд дэд сайд хийж байгаа О.Чулуунбат хэлсэн шүү. Би яриад байгаа юм биш. О.Чулуунбат чинь хүлээн зөвшөөрсөн.

Тэгээд та бүхэн үнэхээр хүндрэлээс гаръя гэж байгаа бол нэг номерын асуудал бол бодит байдлаа байгаа нүдээр нь харж сур. Энэ үнэ тогтворжуулах хөтөлбөр гээч юм чинь миний мэдэхийн лав л нефтийн компаниуд дээр цэвэр алдагдлын хөшүүрэг болж хувирсан. Үнийг хатуу барь гээд шахчихсан. Нэг литр бензинээс 240-өөс 300 төгрөг компаниуд алдаж байгаа шүү Н.Батбаяр сайд аа.

**Б.Гарамгайбаатар: -** Хажуугийн санал бол маш олон байна. 30, 40-өөд санал байна. Тийм учраас одоо 1 цаг боллоо. Байнгын хорооны хуралдааныг завсарлуулаад 2 хагаст цуглая. Харин 2 хагаст яг цагтаа цуглана шүү. Угаасаа санал хураалгаад ойлгомжтой шүү. Тэгээд дахиад үгээ хэлнэ шүү дээ. Тав дахь өдөр, дөрөв дэх өдөр ярь л даа та нар.

***Хуралдаан 12* *цаг 53 минутад завсарлаж, 15*** ***цаг 07 минутаас үргэлжлэв.***

**Б.Гарамгайбаатар: -** За өглөөнийхээ хуралдааныг үргэлжлүүлэн хэлэлцье. Тэгэхээр Монгол Ардын намын гишүүдийн хажуугийн санал. Одоо Д.Хаянхярваа гишүүн үгээ хэлнэ.

**Д.Хаянхярваа: -** Нөгөө нэг Чингис бондыг. Тэгэхээр бид нар ингээд байгаа юм л даа. Нөгөө аж хэсэг дээр бол бид нар үнэхээр сайн ярилцсан. Ажлын хэсэг бол нэлээн олон зүйл дээр, олон зарчмын зүйл дээр саналаа тохиролцсон. Бид нар өнөөдөр энэ төлөвлөгөөн дээр үнэхээр ажил хэрэгч ажиллаж байгаа гэж ингэж ойлгож байгаа. Энэ хоёр зүйл дээр бид нарын саналыг хүлээж аваагүй л дээ. Эхнийх нь бол үдээс өмнө хэлэлцээд орхичихсон тэр асуудал. Дараагийнх нь одоо энэ яг Чингис бонд, Самурай бонд, Хөгжлийн банкны мөнгө гээд энэ бүх мөнгөнүүдийг Төсвийн тухай хууль, Төсвийн тогтвортой байдлын тухай хуульд нийцүүлж одоо ингээд шаардлага хангасан ийм төсөв байх ёстой гэж.

Тэгэхээр энэ дээр яагаад бид нар санал зөрөөд байгаа вэ гэхээр үүнийг бид нар нийцүүлээд хийнэ гэхэд одоо энэ ондоо бид нар бараг амжихгүй. 2015 оныхоо төсвийг л хийхэд болох юм гэсэн ийм санаа. Тэгээд энэ хооронд нь хууль эрх зүйн орчноо бид нар хуульдаа нийцүүлж янзлах ёстой гэсэн ийм яриатай байгаа юм.

Тэгэхээр ийм шүү дээ. Манай эрх баригчид өөрсдөө та нар мэдэж байгаа байх. Чингис бондыг гарч ирсэн цагаасаа эхлээд яг үнэн хэрэг дээрээ бид нар өнөөдрийг хүртэл маш туманный байдалтай яваад байгаа шүү дээ. Тухайлбал, анх Чингис бондыг гарч ирж байхад Монголбанкинд менежментийг нь шилжүүлчихсэн. Хүүг нь Засгийн газар төлөхгүй. Монголбанк төлнө гэж Н.Батбаяр сайд удаа дараа мэдэгдэж байсан. Гэтэл өнөөдөр хүүг нь төсвөөс төлөөд явж байгаа шүү дээ. Хүүг нь төсвөөс төлөөд явж байгаа.

Тэгэхээр бид нар бол одоо өнөөдөр та нар хүссэн ч, эс хүссэн ч үнэхээр бодитой үнэн зөв тооцоо судалгаа гардаг юм уу бол төсвийн тодотгол хийгээд ороод ирэхэд чинь одоо байгаа нөхцөл байдал чинь төсвийн тогтвортой байдлынхаа хуулийн тусгай шаардлагуудыг зөрчсөн байгаа. Тэртээ тэргүй зөрчсөн байгаа. Тийм учраас бид нар одоо энэ хуулиудыг, тэр Өрийн удирдлагын тухай хууль, үүнтэй холбогдох бусад хуулиудыг хэлэлцэхийн өмнө бид нарын тавьж байгаа санал бол нэгэнтээ бид нар өнөөдөр энэ төсөв чинь жаахан ийм задгайраад одоо бас ийм хуулийн хүрээнд биш болсон учраас тооцоо үндэслэлээ маш зөв гаргаад төсвийн тодотголдоо оруулаад ирье. Манайхны баримталж байгаа зарчим бол. Тэгээд үүнээсээ улбаалаад бодит амьдрал дээр өнөөдөр ямар болчихоод байгаа юм бэ? Үнэхээр бид нар тэр хөрөнгийн эх үүсвэр, төсвөөс гадуурх хөрөнгийн эх үүсвэр, төсвийн хөрөнгийн эх үүсвэр.

Тэгэхээр төсөв чинь одоо тэр алдагдал, нөгөө ДНБ-нд эзлэх хувь хэмжээгээрээ тогтвортой байдлын тухай хуулиудын тусгай заалтуудыг зөрчөөд байгаа юм чинь бол ямархуу хэмжээнд яаж ярилцвал хууль, эрх зүйн орчноо бид бас зөв болгож өөрчилж чадах вэ гэдэг дээр хэрэг болох болов уу гэсэн үндэслэлээр манайхан одоо үүнийг энэ төсвийнхээ хуульд л нийцүүлчихье. Хуульд нийцүүлэхэд бид нар та нар өөрсдөө ойлгож байгаа шүү дээ. Тэртээ тэргүй Чингис бонд, Хөгжлийн банкны бонд гээд, энэ Самурай бонд гээд энэ бүх мөнгөнүүдийг бид нар төсвийнхээ хуульд нийцүүлнэ гэдэг удаа дараа шаардлага тавьж байгаа. Хуульд эд нар төсвийн хууль дотроо багтаж явах ёстой тэр бүх хуулиуддаа. Гэтэл өнөөдөр бид нар үүнийг төсвөөс гадуур яваад байгаа юм чинь үүнийг оруулчихаар төсвийн шаардлага чинь ингээд ингээд хэт үсрээд тэдэн процент, одоо хувиар, одоо хоёр биш 10 хувиар ч гэдэг юм уу ДНБ-нд эзлэх хувь чинь ийм болох юм байна. Тэгвэл одоо бид нар цаашдаа энэ хууль дээрээ, Өрийн удирдлагын хууль дээрээ, Төсвийн тогтвортой байдлын тухай хууль дээрээ, энэ бусад хууль дээрээ яах юм бэ гэдэг юм аа ярилцахад чинь бодит мэдээлэл дээр үндэслэх юм бол би арай илүү үнэнд ойртож очно гэсэн ийм байр суурьтай байгаа юм.

Тийм учраас энэ дээр энэ саналыг хураахдаа би бусад хүмүүсийг миний энэ саналыг анхаарч үзээд манай энэ Эдийн засгийн байнгын хороон дээр бид нарын одоо нөгөө хажуугийн оруулж байгаа саналыг дэмжиж өгөөчээ гэж хүсэж байгаа юм.

**Б.Гарамгайбаатар: -** За С.Бямбацогт гишүүн.

**С.Бямбацогт: -** Яах аргагүй л бас л тийм буруу асуудал хөндөөгүй байгаад байгаа л даа. Өнгөрсөн 12 сард бид нар 2 сайдыг огцруулах асуудал ярихдаа үүнийг л ярьж байсан. Монгол Улсын төсвийн хууль, төсвийн тогтвортой байдлын тухай хуулийг зөрчсөн байна. Монгол Улс нэгдсэн төсөвтэй. Чингис бондыг, Чингис бондын хүүг энэ төсөв дээр заавал тусгаж явж байх ёстой. Өнөөдөр хууль зөрчөөд яваад байна гэсэн. Харамсалтай нь хууль зөрчөөд л одоо хэвээрээ л байж байгаа. Цаашдаа ийм хууль зөрчсөн байдлаараа байгаад байх юм уу, байхгүй байх ёстой юм уу? Алдаа гарсан бол алдаагаа доор нь засаад явах ёстой. Алдаагаа.

Өнөөдөр эдийн засаг хүндэрчихлээ, хямарчихлаа, эдийн засгийн хүндрэл хямралыг бид нар яаж давах вэ гэдэг асуудал ярьж байгаа юм. Ингэхийн тулд нөхцөл байдлыг бодитойгоор үнэлж, бодитой зөв хөрсөн дээрээс асуудлыг зөв гаргалгааг нь гаргаад зөв шийдлээ олоод явах юм бол үр дүр нь зөв гарна. Тэгэхгүй эргээд л тус тусдаа төсөвтэй. Монгол Улсын төсөв гэж, Чингис бонд, Үнэ тогтворжуулах хөтөлбөр гээд бүх юм нь тусдаа. Мэдээлэл нь бодитой биш. Ийм байгаад байх юм бол энэ асуудал улам даамжирна гэж үзээд байгаа юм л даа. Тийм болохоор үүнийгээ нэгдсэн төсөвтөө суулгадаг болъё. Нэгдсэн мэдээлэлтэй болгоё, оношоо зөв тавъя. Оношоо зөв тавьж чадах юм бол өвчнөө хурдан илааршуулна. Оношоо буруу тавих юм бол өвчин эдгэхгүй гэдэг үүднээс л энэ асуудлыг яриад байгаа юм.

Тийм болохоор Чингис бондыг, Самурай бондыг, Хөгжлийн банкны санхүүҮүнийг дэмжээд яагаад асуудлаа шийдчихэж болохгүй байгаа юм бэ? Буруу зүйл яриагүй бид нар. Бид нар нийт тавьж байгаа цөөнх гэж тийм үү цөөнхийн тавьж байгаа саналыг ерөөсөө л няц дарж байх, нуга дарж байх ёстой гэж битгий асуудалд хандаачээ. Зөв асуудал тавьж байгаа бол тэрийг нь дэмжээд яваачээ. Монгол Улсад хэрэгтэй гэдэг үүднээс асуудлыг хөндөж байгаа юм шүү. Гишүүдээ та бүхэн тэгээд дэмжиж өгөөчээ л гэж та бүхнээсээ хүсье.

**Б.Гарамгайбаатар: -** За ирц хүрэхгүй байна. Ирц бүрдүүлнэ шүү. Энэ орж ирсэн улсуудыг сайн яагаач. Энэ ирц хүрэхгүй байна шүү дээ.

А.Тлейхан гишүүн, Ц.Баярсайхан гишүүн, Д.Тэрбишдагва гишүүн, Х.Болорчулуун, Д.Ганбат, Д.Бат-Эрдэнэ гээд.

За ирц хүрлээ. За санал хураалт явуулъя. Саяны хажуугийн саналыг дахиад уншъя. Үүгээр санал хураалт явуулна.

Монгол Улсын нэгдсэн төсвөөс гадуур хяналтгүй зарцуулагдаж буй Чингис болон Самурай бонд, Хөгжлийн банкны зээлийн хөрөнгийг төсвийн тухай хууль, Төсвийн тогтвортой байдлын тухай хуульд нийцүүлэн төсөвт тусгах. Үүнийг одоо тусгах ийм хажуугийн санал орж ирсэн. Тэгээд үүнийг дэмжих гишүүд гараа өргөөрэй.

18-аас 3. За дэмжигдсэнгүй.

Дараагийнх нь дахиад. Ц.Нямдорж гишүүн, С.Бямбацогт гишүүн, Л.Энх-Амгалан гишүүн нарын хажуугийн санал. Бондын өртөг 2017 оноос төлж эхлэх тул төсвийн тодотголд төлөх өрийн гуравны нэг хувийг бүрдүүлэх эх үүсвэрийг тусгаж нөөц сан бүрдүүлэх арга хэмжээ авах гэдгийг нэмэх гэж байна. Үүнийг дэмжиж байгаа гишүүд гараа өргөнө үү.

18-аас 2. Дэмжигдсэнгүй.

С.Бямбацогт, Л.Энх-Амгалан, А.Тлейхан гишүүн нарын хажуугийн санал. Чингис бондын хуваарилагдаагүй болон зарцуулагдаагүй хөрөнгийн эх үүсвэрийг бодитой үйлдвэрлэлд хөрөнгө оруулах буюу үйл ажиллагаа нь жигдэрсэн экспортыг нэмэгдүүлэх, импортыг орлох үйлдвэрлэл явуулж байгаа аж ахуйн нэгжийн үйлдвэрлэлийн хүчин чадлыг нэмэгдүүлэхэд хөрөнгө санхүүгийн дэмжлэг үзүүлэх гэснийг нэмэх гэж байна. За дэмжиж байгаа гишүүд гараа өргөнө үү.

За тайлбарлая гэж байна.

**С.Бямбацогт: -** Чингис бондыг ер л даа. Чингис бондыг зарцуулалтын зөвлөл гэж хууль ёсны ч юм уу, хууль бус ч юм уу нэг зөвлөл гараад Чингис бонд, Самурай бонд, Хөгжлийн банкны мөнгийг зарцуулж байгаа. Хөгжлийн банкны тухай хуулиар бид нар төмөр зам, шинэ бүтээн байгуулалт хөтөлбөр, за дээрээс нь цахилгаан станц билүү дээ хэдхэн зүйлд ерөөсөө энэ Хөгжлийн банкны санхүүжилтийг санхүүжүүлнэ гээд заачихсан байгаа. Өнөөдөр Чингис бонд маань ерөөсөө хаа хамаагүй, тэр ноос ноолуур, оёмол сүлжмэл, даавуу даалимба гээд хаа хамаагүй зүйлд. Тэгээд гудамж, цэцэг ногоо услах хүртэл орчихсон явж байна гэж байгаа шүү дээ бас. Ийм байдлаар яваад байгаа нь зөв үү, буруу юу?

Өнөөдөр тэгээд нэг хэсэг нь Засгийн газрын хоёр гишүүний нэг нь болохоор мөнгө байгаа, бондын тал нь байгаа гээд байдаг. Нэг сайд нь орж ирээд мөнгө дууссан. Хамгийн чухал, Монгол Улсын стратегийн хувьд хамгийн ач холбогдолтой төмөр зам барихад бондоос санхүүжүүлнэ гэж хэлсэн. Одоо ингээд санхүүжилт байхгүй. Төмөр замаа барьж чадахаа болилоо гэж яриад байдаг. Ийм байдлаар асуудал маань ойлгомжгүй байгаад байгаа юм. Тийм болохоор одоо Н.Батбаяр сайд хэлэх л байх л даа. Энэ мөнгөний тал нь байж байгаа. Ерөнхийдөө бид нар хуваагаад дуусчихсан. Хуваарилаад дуусчихсан. Зарцуулалт нь тал нь байж байгаа гэж хэлэх гээд байгаа байх. Гэтэл энэ хуваарилагдаад дууссан мөнгөө бас эргэж хуваарилалтыг нь эргэж харж болохгүй юу? Хэрэгтэй хэрэггүй олон янзын төсөл хөтөлбөр, одоо юу гэдэг юм сонгуулийн мөрийн хөтөлбөрөө биелүүлэх гэж ингэж явж байхынхаа оронд Монгол Улсад нэн шаардлагатай, үнэхээр ач холбогдол бүхий тэр төмөр зам, цахилгаан станц, дээрээс нь экспортыг дэмжих, импортыг орлох энэ томоохон орлого оруулах энэ чиглэлийн юу руу дахин хуваарилалтыг нь хийж болохгүй юу.

Уг нь бол Чингис бонд, Хөгжлийн банкны зээл, Самурай бондыг бол Улсын Их Хурал дээр оруулж ирж Улсын Их Хурал хуваарилалтыг нь шийдэх ёстой. Харамсалтай нь тэр бонд зөвлөл гэж хууль ёсны юм уу, хууль бус байгууллагаар шийдүүлж байгаа. Энэ буруу байна. Тийм болохоор хуваарилалтыг эргэж үзье. Зарцуулаагүй мөнгөнүүдийг буцааж татаад, буцаагаад хуваарилалтыг эргэж шийдье гэдэг асуудлыг оруулж ирж байгаа юм.

**Б.Гарамгайбаатар: -** За тайлбар өгөх үү? За Н.Батбаяр сайд.

**Н.Батбаяр: -** За бонд хувьд, Чингис бондын хувьд гэх юм бол өнөөдөр үлдэгдэл нь 50 хувьтай байж байгаа данс дээр. Төгрөгөөр байрлаж байгаа. Нэгдүгээрт.

Үүнээс хуваарилагдсан ч байгаа, хуваарилагдаагүй ч байгаа. Хуваарилагдаагүй үлдэгдэл хэсгийг бид нар Самурай бондтойгоо нийлүүлээд үндсэндээ экспортыг дэмжих, импортыг орлох үйлдвэрт зориулъя гээд Засгийн түвшинд бодлогоо гаргачихсан явж байгаа.

Төмөр замын хувьд гэж ярих юм бол төмөр замд эхний ээлжийн мөнгө 200.0 сая доллар бол хуваарилагдаад явж байгаа. Өшөө үүний санхүүжилт нь бол, одоо мөнгө нь зарцуулагдаж дуусаагүй байгаа. Цаашдаа бид нар төмөр замын санхүүжилтийг шийдээд явах уу, шийдээд явна. Тэгэхдээ ямар хэлбэрээр яаж явах вэ гэдэг асуудал ярих ёстой. Яагаад гэвэл төмөр замын чинь зөвхөн Таван толгой, Гашуун Сухайтын төмөр зам чинь 800, 900 сая доллар байж байгаа шүү дээ. Тэгэхээр түүнийхээ эх үүсвэрүүдийг ямаршуухан байдлаар яах вэ гэдэг бол нэлээн өргөн хүрээтэй хэрэгжиж шийдэгдэнэ гэдгийг хэлэхийг хүсэж байна.

Цахилгаан станцын хувьд бол бид нар төслийн нэгжүүд байгуулчихаад ажиллаад явж байгаа. Өөрөөр хэлэх юм бол төслийн нэгжийг гаргаад мөнгө босгох схемээ хийгээд ингээд тэрэнд мөнгө нь босгогдоод хийгдээд явах юм. Тийм учраас таны хэлж байгаа экспортыг дэмжих, импортыг орлох, үйлдвэржилтийг дэмжих тэр төсөл дээр жишээлбэл зориулагдаад явж байгаа. Тайлан мэдээ бүгдэд нь та нарт хүргэж өгч байгаа. Одоо тав дахь өдрийн хурлаар бас дахиад энэ тухай мэдээлэх болно. Баярлалаа.

**Б.Гарамгайбаатар: -** С.Дэмбэрэл гишүүн.

**С.Дэмбэрэл: -** Би зүгээр С.Бямбацогтын тэр хэлсэнтэй холбогдуулаад. С.Бямбацогтын хэлж байгаа зөв. Бид энэ Чингис бондын хөрөнгийг урт хугацааны үр дүнгээ өгөх хөтөлбөрүүдээс гадна богино хугацаанд, ялангуяа ийм нөхцөлд тийм ээ шууд үр өгөөжөө өгөх тийм төсөл хөтөлбөрүүдэд хэрэгжүүлэх нь зүйтэй. Гэхдээ анх энэ Чингис бондын зөвлөл, энэ нь иймэрхүү юм ингээд ил тод биш тэгээд нэг Засгийн газар тав дахь өдөр. Энэ юм яагаад үүссэн юм бэ гэхээр анх энэ зөвлөл гээд сая хэллээ шүү дээ. Хууль бус ч юм шиг, хууль ч юм шиг. Тэр зөвлөл байгуулахдаа Улсын Их Хурлын хоёр гол хорооны дарга нь тийшээ орчихсон байхгүй юу. Тухайн үед нь би асууж байсан юм. Та бүхэн хувь гишүүнийхээ хувьд орж байна уу, албан тушаалынхаа хувьд орж байна уу гэж. Энэ тэгэхэд бол хариулт байхгүй байсан. Тийм учраас хэрэв албан тушаалынхаа хувьд орсон бол Эдийн засгийн байнгын хорооны хуралдаан дээр энэ асуудал байнга яригдаж, бид бүрэн мэдээлэлтэй. Тэгээд үүнийгээ ингээд цаашаа хөтлөөд явах боломж байсан.

Тэгэхээр одоо нэгэнт ийм байсан юм чинь энэ бондтой холбоотой энэ тэр асуудал бол. Жишээлбэл, Хөгжлийн банкны хуулийг өөрчлөх. Бид оруулсан байгаа. Хөгжлийн банкны хуульд бол яг үнэндээ хэлэхэд зарим нэгэн заалтууд нь төсвөөс гадуурх явах тийм боломжийг хангасан. Тендергүйгээр явах тийм боломжийг хангасан тийм заалтууд л байгаа шүү дээ. Тийм учраас энэ талаас нь бодож ямар ч гэсэн Хөгжлийн банкнуудын хуульд өөрчлөлт оруулах ёстой. Төсвийн тодотгол хийнэ гэдэг маань төсвийн хариуцлагын тухай хуулиараа явах ёстой. Төсвийн хариуцлагын тухай хуулиар бол яг хуульд юу гэж заасан тэр шаардлагуудын дагуу энэ хөрөнгө оруулалтын төсөл, бонд энэ тэрийг оруулах ёстой л доо. Энэ талаасаа эд нар би яриад байгаа гэж бодож байна.

Гэхдээ өнөөдөр бид энэ хариуцлага, сахилга гэж ярих гэж ярих гэж байгаа юм уу, эдийн засгийн идэвхжүүллээ нэмэгдүүлэх юм бэ гэсэн гол акцент маань эдийн засгийнхаа идэвхжлийг нэмэгдүүлэх гээд байгаа болохоор хууль болон хууль бус гэсэн тэр маргаанаа түр орхиод эрүүгээ гол анхаарлаа хандуулаад ингээд явбал дараа нь тэртээ тэргүй төсвийн тодотгол орж ирэхэд энэ асуудлууд босоод ирнэ. Би тэр дээр би өөрөө босгож ирнэ гэж бодож байгаа. Энэ яагаад ингэдэг юм, энэ ямар учиртай юм гээд. Яг ингэж байгаад бид нар цаашаа явах боломжтой. Энэ тогтоолдоо бол одоо гол нь эдийн засгийнхаа идэвхжлийг хангах энэ гол заалтууд дээрээ л анхааръя гэсэн. Би нэг тийм л бодол байгаад л түрүүнээс хойш янз янзын юм яриад байна л даа.

**Б.Гарамгайбаатар: -** За С.Бямбацогт нарын гишүүдийн саналын зөрүүтэй саналын томъёоллоор санал хураалт явуулъя. Дэмжиж байгаа гишүүд байвал гараа өргөнө үү.

18-өөс 4. За дэмжигдсэнгүй.

За дахиад С.Бямбацогт, Л.Энэ-Амгалан, А.Тлейхан гишүүн нарын зарчмын зөрүүтэй саналын томъёолол байна. Уншъя. Бага дунд орлоготой иргэдэд хүн амын орлогын албан татварын хөнгөлөлт үзүүлэх гэсэн арга хэмжээг нэмэх гэж байна. Дэмжиж байгаа гишүүд гараа өргөнө үү.

18-аас 3. За дэмжигдсэнгүй.

Ц.Нямдорж, С.Бямбацогт, Л.Энх-Амгалан гишүүн нарын зарчмын зөрүүтэй саналын томъёолол байна. За уншъя. Саналын томъёоллыг цалин, тэтгэвэр, тэтгэмж, хөдөлмөрийн хөлсний доод хэмжээг нэмэгдүүлэх эрх зүйн орчинг яаралтай бүрдүүлэх гэсэн арга хэмжээ нэмэх гэж байна. Энэ саналыг дэмжиж байгаа гишүүд гараа өргөөрэй.

18-аас 4. За дэмжигдсэнгүй.

Улсын Их Хурлын гишүүн Ц.Оюунбаатарын зарчмын зөрүүтэй саналын томъёолол байна. 30 дугаар зүйл буюу хавсралт 1.1-д. Нэг. Төсвийн хөрөнгийн урсгал зардлыг 20.0 хувиар бууруулах. Хоёрдугаарт, төрийн байгууллагын албан тушаалтан баяр, ойн арга хэмжээ, дайллага, хүлээн авалт, бэлэг дурсгалд төсвийн хөрөнгөнөөс гаргахыг хориглоно гэсэн заалт оруулах. Гуравдугаарт, төсвийн хөрөнгөөр хэвлэл мэдээлэлд сурталчилгаа хийх, хаалтын гэрээ хийхийг хориглоно гэсэн ийм саналыг нэмэх гэж байна. Дэмжиж байгаа гишүүд гараа өргөнө үү.

За үгээ хэлье гэж байна. За Ц.Оюунбаатар гишүүн.

**Ц.Оюунбаатар: -**  Та бүхэн маань татвар төлөгчдын мөнгөөр элдэв шүүмжлэлд ордог, буруу зарцуулсан юманд ордог. Яг нийгэмд харагдаж байгаа татварын мөнгийг зориулалт бусаар зарцуулж байгаа юм бол саяны зүйлүүд байж байгаа. Урсгал зардал маш өндөр төлөвлөгддөг. Элдэв байдлаар урсгадаг. Тэр нь байна шүү дээ 200-хан мянган төгрөгийн цалин аваад түүнээсээ 20 мянган төгрөгийг нь татварт өгч байгаа тэр хүний мөнгө байхгүй юу. Би энэ татварын зовлонг 2 жил 8 сар эдэлсэн. Үнэхээр тэр хүмүүс, энэ компанийн захирлуудын мөнгө, тэдний үйл ажиллагаанд орсон мөнгийг өнөөдөр энэ нэг зүй бус байдлаар зарцуулдгийг үнэхээр хаачихъя. Одоо өмнөд хөршийг хар л даа. Дайллага цайллага, элдэв бэлэг сэлтээ бүгдийг нь зогсоосон байгаа шүү дээ. Энэ Ши Жин Пинь гарч ирээд л.

Энэ бол энгийн л байх ёстой зүйл. Энэ ард түмний хөрөнгөөр, өнөөдөр тэр хүний талхны мөнгийг хүрэхгүй байгаа тэр мөнгийг нь бид өнөөдөр хурааж авчихаад тэгээд үүнийг нь замбараагүй явуулдгийг нь л бид хаачихъя. Энэ чинь эдийн засгийг эрчимжүүлэх энгийн мөртлөө маш чухал арга хэмжээ болно. За тэр сонин хэвлэлийн асуудал байж байна. Засгийн газар, яамдууд нь, агентлагийн дарга нар нь өөрсдийгөө рекламдаад сууж байгаа шүү дээ. Сонинд мөнгө өгөөд. Энэ чинь болохгүй шүү дээ. Хувь хүний хөлс хүчээ урсгаж байж олж ирсэн мөнгө. Тэрнээсээ ард түмнийхээ, эрүүл мэндийн төлөө, боловсролын төлөө өгч байгаа мөнгө шүү дээ. Тийм учраас үүнийг дэмжих нь өнөөгийн Их Хурал, Засгийн газрын томоохон нүүр царайг харуулах юм шүү. Энэ ганц миний санал биш. Энэ Шударга Ёс эвслийн ажлын хэсгийн санал. Би гишүүний хувиар оруулдаг учраас оруулж байгаа юм.

**Б.Гарамгайбаатар: -** Н.Оюунбаатар гишүүний зарчмын зөрүүтэй санал гэж бичигдсэн байна. Д.Зоригт гишүүн тайлбар өгөх үү.

**Д.Зоригт: -** Энэ их зөв зүйтэй саналууд. Гэхдээ бид төсвийн хуульдаа тодотгол хийнэ. Гол барих зарчим бол бид нар чинь урсгал зардлаа буруулъя. Хэмнэлтийн горимд шилжье гэсэн энэ хүрээндээ бид нар төсвийн тодотголоороо Ц.Оюунбаатар гишүүний саналуудыг ярилцана, хасна, танана, зогсооно. Тийм ээ.

**Б.Гарамгайбаатар: -** Санал хураалт явуулъя. Энэ заалтыг дэмжиж гишүүд гараа өргөнө үү.

**Ц.Оюунбаатар: -** Хэсэгчилж тус тусад нь хураалгая гэсэн санал байна. Наадах чинь бөөнд нь хандаж болохгүй л дээ. Олон нийт маш тодорхой харж байгаа нөхцөлд. Төсвийн мөнгө урсдаг томоохон хэсэг нь энэ байгаа юм. Урсгал зардлыг зүгээр хэмнэнэ гээд орчихоор юу ч орохгүй. Тус тусад нь хураалгая би. Төрийн байгууллага гээд таслал тавиад албан тушаалтан гэж байгаа шүү. Б.Гарамгайбаатар даргаа та буруу уншчихлаа. Аль алинд нь хамаарч байгаа заалт.

**Б.Гарамгайбаатар: -** За тус тусад нь хурааж болох юм уу? За болох юм байна тэгвэл.

Нэгдүгээрт нь, Төсвийн хөрөнгийн урсгал зардлыг 20.0 хувиар бууруулах гэдгийг дэмжиж байгаа гишүүд гараа өргөнө үү.

18-аас 4. Цөөнх болно гэж байна.

Хоёрдугаарт нь, Төрийн байгууллагын албан тушаалтан баяр, ойн арга хэмжээ, дайллага, хүлээн авалт, бэлэн дурсгал төсвийн хөрөнгөнөөс гаргахыг хориглоно гэсэн заалт оруулъя гэж байна. Дэмжиж байгаа гишүүд гараа өргөнө үү.

18-аас 5. За дэмжигдсэнгүй. Цөөнх.

Төсвийн хөрөнгөөр хэвлэл мэдээлэл, сурталчилгаа хийх, хаалтын гэрээ хийхийг хориглоно гэсэн ийм заалтыг оруулъя гэж байна. Дэмжиж байгаа гишүүд гараа өргөнө үү.

18-аас 7. Дэмжигдсэнгүй.

Ц.Оюунбаатар гишүүний оруулж ирж байгаа зарчмын зөрүүтэй саналын томъёолол. Саналын томъёоллыг уншъя. Төслийн хавсралтын 1 дэх хэсэгт татвар төлөгчид төрийн бус байгууллагаас төсвийн хөрөнгийн зарцуулалтаар хяналт тавих, шалгалт хийх. Дараагийнх нь төсвийн зарцуулалтыг хамт олондоо мэдээлэх, хэвлэлд тайлангаа мэдээлж байх гэж тус тус нэмэх гэнэ.

За тайлбар хийе гэж байна.

**Ц.Оюунбаатар: -** Наадах чинь нөгөө Ерөнхийлөгчийн өргөн барьсан шилэн данс дээр байж байгаа утга агуулгатай үг өгүүлбэр.

**Б.Гарамгайбаатар: -** Тэр чинь дахин өргөн баригдана гээд байгаа биз дээ.

**Ц.Оюунбаатар: -** Бид эдийн засгийг эрчимжүүлэх гэж байгаа бол, шинэчлэх гэж байгаа бол энэ л асуудал дээр хандах хэрэгтэй байна. Тэр татвар төлөгчдийн мөнгөнд хяналт тавьдаг тэр төрийн бус байгууллагууд, иргэний нийгмийнхний энэ хяналтын үйл ажиллагаанд оруул л даа. Хүний мөнгийг хурааж авчихаад яаж зарцуулж байгаагаа тэдэнд нь үзүүлэхгүй, танилцуулахгүйгээр хийдгээс энэ төр засаг чинь авлигалд идэгдсэн, бөөн хардалтын бай болж байгаа шүү дээ.

Тэр татвар төлөгчдийн нийгэмлэг нь, тэр ажил олгогч эздийн холбоо нь, тэр худалдаа аж үйлдвэрийн танхим нь бүгд үүнийгээ хянаад явдаг байя. Хэвлэл мэдээлэлд тайлагнадаг байя. Шилэн дансныхаа юмыг энд тусгачих л даа. Тэгэхээр зэрэг тэр хууль орж ирнэ үү, орж ирэхгүй юу. Энэ амин чухал асуудал болж байгаа байхгүй юу. Нөгөө ил тод, ардчиллын зарчим чинь энэ шүү дээ. Өөр юу хүсээд байгаа юм. Яг нөгөө хуучин аргаараа ингээд хуучин төрийн буруу хэлж, шүүмжилж гарч ирсэн аргаараа бид нар хуучнаараа яваад байна шүү дээ.

**Б.Гарамгайбаатар: -** За Ц.Оюунбаатар гишүүний оруулж ирсэн зарчмын зөрүүтэй саналын томъёоллоор санал хураалт явуулъя. Дэмжиж байгаа гишүүд гараа өргөнө үү.

18-аас 5. За дэмжигдсэнгүй.

Дахиад Ц.Оюунбаатар гишүүний зарчмын зөрүүтэй саналын томъёолол. Гадаадын банкны салбарыг хязгаарлагдмал нөхцөлтэйгөөр гэрээ байгуулж оруулж ирэх. Зээлийн хүүг олон улсын түвшинд хүртэл бууруулах, хөрөнгө, санхүүжилтийн таатай нөхцөл бүрдүүлэх гэж нэмэх гэж байна. Дэмжиж байгаа гишүүд гараа өргөөрэй.

**Ц.Оюунбаатар: -** Монголбанкийг сонсож болох л доо.Ер нь үүнийг хийхгүйгээр юун эдийн засаг эрчимжүүлэх юм бэ. Худлаа баахан цаасны ажил болно шүү дээ.

**Б.Гарамгайбаатар: -** Дахиад уншъя. Сайн сонсоорой. Гадаадын банкны салбарыг хязгаарлагдмал нөхцөлтэйгөөр гэрээ байгуулж оруулж ирэх. Зээлийн хүүг олон улсын түвшин хүртэл бууруулах, хөрөнгө оруулалт, санхүүжилтийн таатай нөхцөл бүрдүүлэх гэж нэмэх гэж байгаа юм. Дэмжиж байгаа гишүүд гараа өргөнө үү.

**Ц.Нямдорж: -** Үгүй ээ наадах чинь томъёолол нь хэтэрхий хатуу байна шүү дээ. Би нэг юм хэлчих үү. Ер нь бол судалж үзэх ёстой асуудал шүү дээ. Нэгдүгээрт. Судалж үзэх гэдэг хэлбэрээрээ судалж үзээд ийм ийм юм байдаг юм байна. Ийм нөхцөл байдаг юм байна гэдгийг Их Хурал дээр ярихад гэм байхгүй шүү дээ. Ер нь манай энэ арилжааны банкууд, одоо 23 дахь дахь жилдээ явж байна уу даа. Хэтэрхий өндөр хүүтэй байгаа шүү дээ. Зээлийнхээ хүүг ерөөсөө бууруулахгүй байгаа шүү дээ.

Энэ арилжааны банкинд зээлийн хүүг зохистой түвшинд бууруулах арга хэмжээ авахгүй бол. Тэрийг зөөлрүүлэх нэмэлт хөшүүрэг төр авч таараа шүү дээ. Эндээ нэг баахан монополь болчихсон. Өгч байгаа зээлийнх нь хэмжээ улс орны хөгжлийн шаардлагыг хангахгүй. Хугацаа нь богино. Хүү нь өндөр. Тэгээд хатуухан хэлэх юм бол энэ банкныхан сууж байна. Зүгээр л шулж амьдарч байгаа шүү дээ эд нар. Жилд 0.5 хувиар хүүгээ бууруулах замаар нэг зохистой түвшинд Н.Золжаргал Ерөнхийлөгч энд байж байна. Энэ зээлийн хүүг бууруулах ийм арга хэмжээ авах хэрэгтэй шүү дээ. Энэ банкуудад ашиг орлогоо боддог нэг сэтгэл байхад бас эх орноо урагшаа явуулчихъя гэсэн нэг сэтгэл байх хэрэгтэй шүү дээ. Өнөөдөр 17, 18 хувийн хүүтэй банк хаана байгаа юм? Энэ барууны орнууд Япон эд нар 2, 3 хувийн хүүн дээр л амьдарч байгаа шүү дээ. Манайх 5, 6 дахин их өндөр хүүгээр л бүх юм боймолж байгаа шүү дээ. Хэрвээ арилжааны банк, Монголбанк энэ эх оронч сэтгэл гаргаж энэ хүү дээрээ зохистой бодлого явуулахгүй бол аль болгон эд нарын хүүнд идэгдэж ярих юм бэ гэдэг асуудлыг ярих эрх нь ард түмэнд байгаа шүү дээ.

Зээлийн хүү бага байх юм бол тэр ер нь хэний мөнгө байсан ч ядаг юм. Мөнгө эзнээ таньдаггүй гэж үг байдаг шүү дээ. Мөн биз. Одоо энэ банкны нөхдүүдтэй тулж ярих хэрэгтэй. Энэ хүүгээ та нар яах юм гэж. Тэр нэг юм уу, ашиг нь жаахан муудах юм яригдаад ирэхээр бөөнөөрөө гүйдэг хүмүүс одоо хөтлөлцөж яваад хүүгээ яаж бууруулах вэ, эх орондоо яаж тус болох вэ гэдгээ бодох хэрэгтэй шүү дээ. Олон Засгийн газрыг дамжуулж энэ асуудал яригдаад ерөөсөө болж өгөхгүй байгаа юм. Буруулна гэдэг байдаггүй.

Тийм учраас энэ сая яригдаад байгаа саналыг одоо бол судалж оруулж ирэх түвшинд нь биш судалж үзэж саналаа хэлэх түвшинд нь асуудал байж болно. Ямар оруулаад ирэх гэж байгаа биш. Тийм хэлбэрээр байвал яасан юм гишүүд. Тэгээд болдоггүй юм бол тэр л биз. Болзог бол тэр л биз. Энэ хооронд арилжааны банк, Монголбанкуудын хийх ёстой зайлшгүй асуудал бол энэ өндөр зээлийн хүүгээ бууруулах шат дараалсан арга хэмжээг богино хугацаанд авах хэрэгтэй. Ийм арга хэмжээ авахгүйгээр цаашаа явахгүй.

Гадна дотноос 0.75 хувийн хүүтэй зээлүүд орж ирээд 90 оноос хойш. Тувт энэ арилжааны банкуудад очиж 15.0 хувийн хүүтэй зээл болж хувираад л. Дундаас нь ашгийг нь эд нар л авсан шүү дээ. Ард түмэнд юу наалдсан юм. Байхгүй шүү дээ. Энийг л хэлэх гэсэн юм.

**Б.Гарамгайбаатар: -** Ц.Оюунбаатар гишүүн тодруулж хэлэхгүй бол болохгүй юм шиг байна.

**Ц.Оюунбаатар: -** Үнэхээр өнөөдөр 17, 18 хувийн хүүтэй зээлтэй аж ахуйн нэгж, бизнес, компани, хувь иргэн аж ахуй эрхлээд ашигтай ажиллах бололцоо байхгүй. Эдийн засгийн өсөлт эндээс үнэхээр гарахгүй. Яг тэрэнтэй хамт төсвийн орлого чинь нэмэгдэхгүй, иргэд, аж ахуйн нэгжийн амьжиргааны төвшин ч сайжрахгүй. Тэгэхээр үүнийг шийдэх зайлшгүй шаардлагатай байгаа. Тэгэхдээ судалгаа хийх ёстой гэдэг зөв асуудал. Энэ дээр Монголбанкны удирдлагыг бас бид сонсох ёстой байх. Түрүүн надад бас зарим асуудлуудыг ярьсан юм. Энэ тулгамдсан асуудлыг бид барьж авах ёстой. Шийдэх шаардлагатай. Ер нь энэ тогтоолдоо тусгах юм бол эдийн засгийн гол шинэчлэл болно.

Ер нь бол татвар төлөгч тэр хэдэн компани, аж ахуйн нэгж, иргэдийнхээ юмыг сонсохгүй байна шүү манай гишүүд ээ. Арван хэдэн хүн суучихаад л тэгээд санал нь хуваагдаад овоо хэд гар өргөхөөр зэрэг л хориод хүн болчихоод ингээд эсрэг санал болчихоод байгаа юм. Манай тоолдог хүнд нэлээн будлиан байгаа юм биш биз.

**Б.Гарамгайбаатар: -** За С.Дэмбэрэл гишүүн, дараа нь Ц.Баярсайхан гишүүн.

**С.Дэмбэрэл: -** Монголын компаниуд үнэхээр хоёр орон тооны хүүд 20-иод жил ингэж зовоод байгаа юм. Томорч өгдөггүй. Жижигхэн давжаа алим шиг байгаа нь үнэн. За 2014 оны мөнгөний бодлогод зээлийн хүүг нэг оронтой тоонд оруулах бодлогыг суулгаж өгсөн. Дээр нь Засгийн газрын 2012-2016 оны мөрийн хөтөлбөрт зээлийн хүүг нэг оронтой тоонд оруулна гээд тов тодхон биччихсэн байгаа. Энэ тохиолдолд би түрүүн яг Ц.Оюунбаатарынхтай ижилхэн гадаадын банкны салбарыг Монголд оруулж ирэх, гэхдээ хязгаарлагдмал хүрээнд зээлийн хямдхан эх үүсвэр, арилжааны банкуудтай томоохон төслүүдийг хамтарч хэрэгжүүлэх, синдикат зээл олгох гэх мэт арилжааны банкуудын өрсөлдөх чадвар болон Монголын банкны сектор бүхэлд нь эерэг үзүүлэх чиглэлээр, эерэг нөлөө үзүүлэх чиглэлээр оруулах нь зүйтэй гэсэн тийм утгатай санааг бичиж аваад хураалгах гэснээ больчихлоо. Яагаад гэвэл өчигдрийн ажлын хэсгийн хуралдаан дээр зээлийн хүүг нэг оронтой тоонд оруулах хөтөлбөрийг гэсэн тийм заалт байсан. Хасагдсан. Яагаад гэвэл мөнгөний бодлогод тусгагдсан юм. Тийм учраас энэ Эдийн засгийн байнгын хорооны 5 дугаар сарын эхний хуралдаанаар маш анхааралтай тусгайлан авч хэлэлцэж энэ дотроо бас энэ гадаадын банкны салбарыг оруулах асуудлыг ярина гэсэн. Нэгдүгээрт.

Хоёрдугаарх нь, яг энэ дээр бас оруулах гээд нэг болохгүй юм нь юу байна вэ гэхээр одоогоор кейс гараагүй байхгүй юу. Ямар нэгэн гадаадын банкуудаас манай салбарыг байгуулж өгөөчээ гэсэн өргөдөл одоогийн байдлаар Монголбанкинд ирээгүй байгаа. Энэ байхгүй юмыг бид нар өнөөдөр урьдчилж хэлэх ёстой юм уу, эсвэл яг кейс гараад ирснийх нь дараа тэртээ тэргүй зөвлөмж, Үндэсний аюулгүй байдлын зөвлөл, за тэгээд Эдийн засгийн байнгын хороо, ингээд Их Хурлаар хэлэлцэгдээд ном журмаараа хэлэлцэгдээд явах асуудлыг угтаж ингэж заах нь дэмий юм байх гэж бодоод би сая саналаа татаад авчихсан. Ийм байдлаар л явсан нь дээр байх гэж бодож байна.

**Б.Гарамгайбаатар: -** Ц.Баярсайхан сайд.

**Ц.Баярсайхан: -** Би нэг ийм горимын маягийн санал байна л даа.

**Ц.Баярсайхан: -** Одоо гишүүд олонхи цөөнх болоод яриад нэлээн олон асуудлаар цөөнх болоод байна шүү дээ. Жишээлбэл, сая одоо Ц.Оюунбаатар гишүүний гаргасан тэр төсвийн үргүй зардлыг багасгая, төрийн мөнгөөр янз янзын арга хэмжээ авдгаа болъё гэсэн тийм саналууд байна шүү дээ. Энэ санал бол агуулгаараа тогтоод орчихсон байгаа. Тэгэхээр үүнийгээ бид нар чуулган дээр оруулахгүйгээр Байнгын хороон дээрээсээ тэмдэглэл гаргаад үүнийг бас Засгийн газарт чиглэл болгоод өгчихөж болно шүү дээ. Тогтоол үнэхээр бид нар төсвийн хөрөнгийг ингэж үр дүнтэй байлгая, хүлээн авалт юманд зарахгүй, зар сурталчилгаа хийлгэхгүй гэж гаргах юм бол энэ чинь бас нэг талаасаа зохимжид тааруухан болно. Түрүүн оруулсан саналын хувьд бол ажлын хэсгээс гарсан саналын бараг эхний санал дээр энэ зарчим агуулгаараа тусчихсан. Үүнийг хэрэгжүүлэхийн тулд та бүхэн үүнийг шийдээ гэдэг ийм чиглэлийг Байнгын хороо чиглэлээ гаргаад өгчихмөөр байгаа юм.

Хоёрдугаарт нь, бас зайлшгүй хийх ёстой ажлуудын талаар түрүүн бас гишүүд санал гаргасан. Өөрөөр хэлбэл Хөгжлийн банкаар явж байгаа энэ бондуудын хөрөнгө оруулалт хийгдэж байгаа зүйлүүд бол бас яваандаа бид нар төсвийн бүрэлдэхүүн хэсэгтээ оруулна. Мэдээж одоо бол эрх зүйн орчин байхгүй учраас энэ дээр олонхи цөөнх биш цаашдаа үүнийгээ судлаад явах тэр юмандаа оруулчихвал зүгээр байна.

Дээр нь энэ банкны асуудал байгаа шүү дээ. Өнөөдөр манай банкуудын байдал ямар байна, эдийн засгийн байдал ямар байна, зээл олголт нь ямар байна. Одоо бид нар хүн хүсэлт тавиагүй байхад банк оруулъя гээд л ярьж байна. Яг тодорхой банк асуудал тавихад яахаа одоо мэдэх тийм шийдлүүд байхгүй байна шүү дээ. Төрийн өмчийн оролцоотой банк байх юм бол Засгийн газар шийд гаргана гэж байгаа юм. Тэгэхээр энэ дээр нь одоо Байнгын хорооноосоо ажлын хэсэг гаргаад, хоёр гурван зүйл дээр ажлын хэсэг гаргачихаж болохоор байна шүү дээ. Тэгэхгүй одоо ингээд цөөнх олонхи болоод л явж байгаа. Тэр нь шийдэхгүй гэж байгаа юм шиг ингэж харуулахын оронд үүнийгээ улам ажил хэрэгч болгоод үнэхээр олон талаас нь суугаад Монголбанк, арилжааны банкны удирдлагууд, Монголбанкны холбоодыг суулгаж байгаад. Юу нь болохгүй байгаа юм, юу нь болохгүй байгаа юм. Нэг талаасаа үнэлэлдээ. Өөрөөр хэлбэл цөөн хэдэн арилжааны банкны өндөр хүүгээр манай эдийн засаг урагшлахгүй байна. Эдийн засаг тэлэхгүй байна. Тэгээд ингээд ярьж байгаа. Гэтэл зарим үнэ тогтворжуулах тодорхой хөтөлбөр чинь бол бас энэ эдийн засгийг тэлж байгаа арга хэмжээний нэг л аргаа ядсан хэлбэр шүү дээ.

Тэгэхээр үүнийг бид нар мөнгөний бодлогоороо хийнэ гэдгээ хэлсэн. Тэгэхээр Монголбанкийг юм уу, Засгийн газрыг буруутгахын оронд ямар механизм байна вэ гэдгээ олж тогтоохын тулд би бол одоо бодож байна. Гурав дөрвөн зүйл дээр жишээлбэл Эдийн засгийн байнгын хороо ажлын хэсэг байгуулчих. Нам намаас орсон ажлын хэсгүүд, мэргэжлийн хүмүүсээ оруулчих. Тогтоолын ерөнхий заалт дээр орсон саналуудаа Засгийн газар дараагийн шийдвэр боловсруулахдаа оруулж ирээд. Засгийн газар дээр эртээд ярьсан. Энэ төсвийн мөнгөөр янз янзын мэндчилгээ тавьдгаа болъё гэдэг тийм шийдэл гарсан. Аман шийдэл шүү дээ. Тэгэхээр үүнийгээ хэрэг болох хүрээнд жишээлбэл Ц.Оюунбаатар гишүүний саналыг аваад заавал чуулганы хуралдаан дээр олонхи цөөнх болоод л. Зарим нь одоо хамгаалаад ч байгаа юм шиг, зарим нь үгүй гээд хэмнэх гээд ч байгаа юм шиг ийм байдлаар мэтгэлцэх нь энэ Их Хурлын үйл ажиллагаанд бас тийм сайнгүй. Олон нийтэд ч тийм сайнгүй харагдаад байгаа юм.

Ийм юм нь дээр ойлголцоод Байнгын хороон дээр зарим асуудлыг нь шийдчихмээр гарц байна. Үүнийг тийм горимын саналаар санал гаргасан хүмүүстэйгээ яриад Байнгын хороон дээрээ яриад шийдчихэж болдоггүй юм уу?

**Б.Гарамгайбаатар: -** За Д.Зоригт гишүүн тайлбар өгөх гэж байна.

**Д.Зоригт: -** Ц.Баярсайхан гишүүнтэй бол санал нэг байгаа. С.Бямбацогт гишүүнээс, А.Тлейхан гишүүн, Л.Энх-Амгалан гишүүдээс гарсан саналууд байна. Би бол зөв зүйтэй л саналууд байгаа л даа. Ц.Оюунбаатар гишүүн, С.Дэмбэрэл гишүүдээс гаргаж байгаа бас тодорхой саналууд байгаа. Энэ саналуудыг Байнгын хорооны хуралдааны тэмдэглэлд оруулаад тэгээд Засгийн газар төсвийн тодотгол оруулж ирэхдээ үүнийг тусга. Холбогдох хуулийн төслөө боловсруулахдаа үүнийг анхаарч тусга гэсэн тийм чигээр гаргачихвал их амар байна л даа.

**Б.Гарамгайбаатар: -** Ц.Баярсайхан гишүүн, Д.Зоригт гишүүний гаргаж байгаа саналуудыг бол авч болох юм байна л даа. Гэхдээ дэгийн хуулиар бол зарчмын зөрүүтэй саналын томъёолол өгсөн гишүүн өөрийнхөө оруулж ирсэн саналын томъёоллыг татаж авахгүй бол болдоггүй юм байна. Хэрвээ татаж авсан тохиолдолд түрүүний хэлдгээр протоколоор чиглэл өгөх, үүрэгжүүлэх тэр боломж нь нээгдэнэ гэж байна. Тийм учраас эсвэл татаж авах, эсвэл одоо татаж авахгүй гэвэл санал хураалгах ийм л асуудал байгаа юм байна. За Ц.Оюунбаатар гишүүн.

**Ц.Оюунбаатар: -** Тэгэхээр яах вэ энэ дээр миний нэрээр санал хураалдаж байгаа боловч энэ Шударга Ёс эвсэл, ажлын хэсгийн санал. Олон хүмүүсийг, мэргэжлийн хүмүүсийг оролцуулж байгаад. Тэр төрийн бус байгууллагуудынхныг оролцуулж байгаад. Татвар төлөгчдийн эрхийг хамгаалах үндэсний нийгэмлэгийн хүмүүс оролцож байгаад гаргасан санал.

Тэгээд нэг нь ч дэмжигдэхгүй байгаа нөхцөлд би одоо саналаа татаж авъя гээд сууж байх үнэхээр хэцүү. Хоёрдугаарт, яах вэ банкны асуудал дээр. Судалгаа хийх нь үнэхээр Ц.Нямдорж гишүүний хэлж байгаа. Монголбанкны яаж байгааг үнэхээр судлах, тодорхой бодлого боловсруулах юм бол бий. Одоо үндэсний аюулгүй байдал талаасаа ч гэдэг юм уу. Тэр үндэслэлийг үнэхээр тийм үндэслэлтэй байх юм бол Н.Золжаргал Ерөнхийлөгчийг сонсоод би зөвхөн энэ асуудлыг л татаж авах тухай асуудал байж болох юм.

**Б.Гарамгайбаатар: -** За тэгвэл Н.Золжаргал Ерөнхийлөгч тайлбар өгье.

**Н.Золжаргал: -** Тэгэхээр гадаадын банкны асуудал дээр түрүүн бас нэлээн дэлгэрэнгүй ярьсан. Одоо зүгээр гишүүнтэй бид нар түрүүн энэ тухай нэлээн санал бодлоо солилцсон юм. Тэгэхээр гадаадын банкны асуудал дээр үнэхээр бид нар судалж үзэх юм бол зөндөө байна. Яг Монголын эдийн засагт ямар нөлөөтэй байх нь вэ, тэр тусмаа санхүүгийн системд ямар нөлөөтэй байх нь вэ. Эерэг тал нь юу байна вэ, сөрөг тал нь юу байна вэ? Энэ болгоны эцэст нь энэ маань өөрөө төрийн өмчийн гадаадын банкны хууль ямар нөлөөтэй байх нь вэ. Энэ болгоныг судалж үзэхийн тулд түрүүн С.Дэмбэрэл гишүүний хэлснээр эхлээд кейс үүсэх ёстой юм. Тэр кейс нь одоохондоо үүсээгүй байна. Жишээ нь, 10 сая долларын банк юм уу, 100 сая долларын банк юм уу, тэрбум долларын тухай ярьж байгаа юм уу. Аливаа нэгэн асуудал маань өөрөө үүсээгүй учраас судалгааг нь хийхэд их хэцүү. Тэрнээс ер нь гадаадын банкуудын эзэмшил, гадаадын иргэд компаниуд Монголд банк эзэмших асуудал дээр бол ерөнхийдөө хууль эрх зүйн актууд маань хориглосон акт бол Монгол Улсад байхгүй. Нэгэнт хориглоогүй учраас энэ дээр нэмээд ирвэл, тэгвэл, ингэвэл гэсэн ийм нөхцөлтэйгөөр үүрэг даалгавар. Одоо энэ тогтоолын ядаж бодлогын хүрээнд бол жаахан зохимжгүй юм болов уу гэдгийг бид нар ажлын хэсэг дээр ярилцаад энэ саналыг урьд нь ажлын хэсгийн гишүүний хувьд ч бай, Монголбанкны Ерөнхийлөгчийн хувьд ч бай ер нь хасаад энэ асуудал дээр санал хураалгахгүй байгаачээ гэдэг тийм хүсэлт гаргасан юм.

**Б.Гарамгайбаатар: -** За болох уу? Ц.Оюунбаатар гишүүн ээ.

**Ц.Оюунбаатар: -** Тэгэхээр яах вэ зүгээр энэ удаад би татъя л даа. Зүгээр энэ бол яг эдийн засгийг эрчимжүүлэх тулгаар асуудал. Тулгуур асуудал гэж байдаг бол. Тэрнээс хэрэгтэй хэрэггүй баахан юм авчихаад 100 хоногт хийнэ гээд ингээд жагсаалт явж байгаа асуудлаас илүү чухал асуудал. Гэхдээ энийг зөвхөн энэ асуудал татаж аваад орхих биш эрчимтэй ажиллах ёстой Монголбанк. Ийм үүрэг хариуцлагыг Монголбанк ёстой нөгөө эндээс Байнгын хорооноос чиглэл бодлогыг өгсний үндсэн дээр одоо энэ асуудлыг би татаж авч байна.

**Б.Гарамгайбаатар: -** За Ц.Оюунбаатар гишүүн зарчмын зөрүүтэй саналын томъёоллоо татаж авлаа. Гэхдээ үүнийг бол бас Байнгын хорооны ажлын хэсэг бүгдийг нь эргэж дахиж шүүж нягталж үзээд өөрсдийнхөө эрх хэмжээний хүрээнд тодорхой чиглэлүүд, үүрэг даалгавар, дахиж судлах энэ арга хэмжээг зохион байгуулж болох юм байна.

Дараагийн зарчмын зөрүүтэй саналын томъёолол. С.Дэмбэрэл гишүүний санал байна. С.Дэмбэрэл гишүүний зарчмын зөрүүтэй саналын томъёоллоор санал хураалт явуулж эхэлье. Эхнийх нь төр, хувийн хэвшлийн түншлэл, концессын гэрээний эрх зүйн зохицуулалтыг төр ба хувийн хэвшлийн эрх үүргийг тэнцвэр, санхүүжилт, төлбөр, тооцооны хариуцлагыг нэмэгдүүлэх чиглэлээр боловсронгуй болгох хуулийн төсөл боловсруулж, Улсын Их Хуралд өргөн мэдүүлэх гэсэн арга хэмжээг нэмэх. За энэ зарчмын зөрүүтэй саналын томъёоллыг дэмжиж байгаа гишүүд байвал гараа өргөөрэй.

18-аас 3. Дэмжигдсэнгүй.

Хоёр дахь зарчмын зөрүүтэй саналын томъёолол. Ядуурлын олон хүчин зүйлээс хамаарч байдаг архаг шинж чанартай болж буй дүгнэлт хийж, архаг шинжтэй болж буй дүгнэлт хийж ядуурлыг бууруулах, үндэсний хөтөлбөрийг боловсруулах, тэтгэвэр, тэтгэмж, халамжийн тогтолцоонд олон улсын туршлагын дагуу нөхцөлт мөнгөн шилжүүлгийн зарчим, арга хэрэгслийг нэвтрүүлэх чиглэлээр нэмэлт, өөрчлөлт оруулах гэсэн арга хэмжээг нэмэх. За тайлбар хийе.

**С.Дэмбэрэл: -** Эхнийх дээрээ юу ч гэсэн. Тэр нар мэдэж байгаа шүү дээ. Энд бүх намын бүлгүүд, ингээд телевиз энэ тэрээр гарахаараа та нар юу гэж ярьж байгаа вэ гэхээр бүгдээрээ л Их Хурлын гишүүд. Энэ зовж байгаа хувийн хэвшлийг битгий дарамтлаачээ, Засгийн газраа гээд л янз янзаар л хэлж байгаа биз дээ. Бодит үнэнийг.

Ерөнхийлөгч хүртэл хамгийн их дарлагдсан ард түмэн гээд бүр тодорхойлсон байгаа шүү дээ. Түүний чинь нэг хэсэг нь одоо бид нар хөгжүүлэх гээд энэ концесс, төр хувийн хэвшлийн хөрөнгө оруулалтын энэ хэлбэрүүд дээр төрийнх нь хариуцлага их дутуу байгааг мөнгөө буцааж өгдөггүй тийм кейсүүд гарчихаад байна л даа. Тийм учраас их гэмгүй заалт байхгүй юу. Төр хувийн хэвшлийн эрх үүргийн тэнцвэрийг хангаж өгье. Төлбөр тооцооны хариуцлагыг нь нэмэгдүүлэх чиглэлээр өөрчлөлт оруулъя гэсэн аягүй энгийн заалт байгаа юм. Үүнийг одоо та бүхэн бүгд мэдэж байгаа. Нэгдүгээрх нь.

Хоёрдугаарх нь, Ядуурлыг бууруулах үндэсний хөтөлбөр гэж байхгүй. Гэхдээ өрхийн хөгжлийг дэмжих үндэсний хөтөлбөр гэж байгаа юм байна гэж 2012 оны 12 дугаар сард тогтоолын хавсралтыг сая Д.Зоригт гишүүн надад өглөө л дөө. Тэгэхээр бид ийм эдийн засгийн их хүндрэлтэй нөхцөлд эдийн засгийг идэвхжүүлэх арга хэмжээнийхээ хажуугаар нийгмийн хамгаалалтын энэ тодорхой арга хэмжээнүүдийг хамгийн их эмзэг хэсгүүдэд зориулсан тийм тодорхой нэг ганц нэг заалт оруулахгүй бол Ардын намын өгсөн саналууд дээр чинь бүгд унасан шүү дээ. Тэгэхдээ тэд бол ямар санал байсан бэ гэхээр нөгөө инфляцийг хөөрөгддөг, цалин хөлсийг индексжүүлэх гэсэн тийм санал. Гэтэл энэ чинь өөрөө инфляцийг хөөрөгдөнө. Энэ оруулж байгаа санал болохоор олон улсын хэмжээний хүн зүгээр юм авдаггүй танд төр халамж тэтгэвэр өгч байгаа бол та оронд нь бас нэг тодорхой хэмжээгээр ямар нэгэн юм хийх ёстой гэсэн утгатай хамгийн сүүлийн үед дэлхий даяар хэрэглэгдэж байгаа манай Монголд байхгүй ийм системтийг бас л гэмгүй байдлаар энэ чиглэлээр хуулийнхаа төсөлд, хуульдаа, холбогдох хуульд тэр тэтгэврийн тухай хууль, халамжийн тухай хууль ч гэдэг юм уу. Тэр ядуурлыг гэснийхээ оронд түүнийг болчихъё гэвэл. Өрхийг хөгжлийг дэмжих үндэсний хөтөлбөр гээд 2012 онд батлагдсан. Үүнийхээ хэрэгжилтийг эрчимжүүлэх гэж оронд нь тавиад тэгээд саяны тэр нөгөө тэтгэвэр, тэтгэмж, халамжийн тогтолцоог олон улсын туршлагын дагуу нөхцөлт мөнгөн шилжүүлгийн зарчим гэх мэтийн энэ заалтаа оруулаад ингээд тавихад бол энэ Улсын Их Хурлын тогтоолд чинь нийгмийн талын бас нэг юм оруулчихсан байна шүү гэж.

Гэтэл нийгмийн талын зорилт нь ийм юм байгаа юм байна гэж ард иргэд чинь эерэгээр хүлээж авах ийм зүйл гарна шүү дээ. Тэр талаас нь бодож би хэлээд байгаа юм л даа. Ийм учраас үүнийг та бүхэн дэмжээд өгчихөөч.

**Б.Гарамгайбаатар: -** За С.Дэмбэрэл гишүүний зарчмын зөрүүтэй саналын томъёоллоор санал хураалт явуулъя. Дэмжиж байгаа гишүүд гараа өргөнө үү.

18-аас 8. Дэмжигдээгүй.

Дахиад С.Дэмбэрэл гишүүний гурав дахь саналын томъёолол. Цалингийн болон тэтгэврийн зээлийн нөхцөлүүдийг хүртээмжтэй, санхүүжилтийн зарчмаар зөөлрүүлэх. Иргэдийн амьжиргааны түвшинд сөргөөр нөлөөлөхгүй ба чиглэлээр Засгийн газар, Монголбанк хамтран ажиллах арилжааны банкуудын нийгмийн хариуцлагыг нэмэгдүүлэх гэсэн арга хэмжээ нэмэх. За С.Дэмбэрэл гишүүн тайлбар өгөх үү.?

**С.Дэмбэрэл: -** Маш сайхан унагацгаа. Гэхдээ би Их Хурал дээр ярина шүү. Ардчилсан намын нэр хүнд муудна шүү.

**Б.Гарамгайбаатар: -** Энэ заалтыг дэмжиж байгаа гишүүд гараа өргөнө үү.

18-аас 6. Дэмжигдсэнгүй.

За зарчмын зөрүүтэй санал хураалт дууслаа. Одоо эдийн засгийг эрчимжүүлэх зарим арга хэмжээний тухай Улсын Их Хурлын тогтоолын төслийн анхны хэлэлцүүлгийг хийх дууслаа. Улсын Их Хурлын чуулганы нэгдсэн хуралдаанд Байнгын хорооны санал, дүгнэлтийг илтгэх гишүүнийг Д.Зоригт гишүүнээр томилж байна.

***Хоёр. “Автозамын тээврийн салбарт төрөөс баримтлах бодлого батлах тухай” Улсын Их Хурлын тогтоолын төсөл /****хэлэлцэх эсэх****/***

За дараагийн асуудалдаа оръё. Дараагийн асуудал Авто замын тээврийн салбарт төрөөс баримтлах бодлого батлах тухай Улсын Их Хурлын тогтоолын төслийг хэлэлцэх эсэх асуудал байгаа. За ажлын хэсгийг оруулаарай. За З.Баянсэлэнгэ гишүүнийг сонсъё. Энэ горимын саналыг сонсох гэж байна.

**З.Баянсэлэнгэ: -** Өнгөрсөн нэг дэх өдөр манай бүлгийн хурал дээр Авто замын тээврийн талаар төрөөс баримтлах бодлогын баримт бичиг орж ирж байгаатай холбогдуулан Зам тээврийн сайдаас мэдээлэл авч сонсъё. Мэдээлэлтэй болъё гэдэг үүднээс Зам тээврийн сайдад хүсэлт тавьсан байгаа. Харамсалтай нь манай сайд тухайн үед тодорхой шалтгааны улмаас бүлгийн хуралд ирж мэдээлэл өгч чадаагүй. Өнөөдөр энэ асуудал Эдийн засгийн байнгын хорооны хуралдаанд орж байна. Тийм учраас манай Шударга Ёс эвслийн бүлгээс энэ асуудалтай холбогдуулан сайдаас тодорхой мэдээлэл авах, гишүүдэд мэдээллээр хангагдах гэдэг үүднээс Улсын Их Хурлын чуулганы дэгийн 29.2-т зааснаар асуудлыг хойшлуулж өгөөчээ гэдэг хүсэлтийг тавьж байгаа юм. Өнөөдөр манай Шударга Ёс эвслийн бүлгийн дарга Д.Батцэрэг өвчтэй байгаа учраас бүлийн дэд даргын хувьд өнөөдөр хүсэлтийг уламжилж байгаа болно.

**Б.Гарамгайбаатар: -** Шударга Ёс эвслийн бүлгийн дэд дарга З.Баянсэлэнгийн горимын саналыг сонслоо. Тэгэхээр энэ горимын саналаар санал хураалт явуулна. Энэ горимын саналыг дэмжиж байгаа гишүүд гараа өргөнө үү.

**З.Баянсэлэнгэ: -** Шаардлагатай бол завсарлага авна шүү дээ. Хойшлуулах гэдэг юу бас дэг дээрээ байгаа. Завсарлага бол бас тусдаа асуудал.

**Б.Гарамгайбаатар: -** Хойшлуулах эсэх дээр санал хураана биз дээ энэ чинь. Хойшлуулах уу, үгүй юу гэдэг дээр санал хураалт явагдана биз дээ. За горимын саналаар энэ Авто замын тээврийн салбарт төрөөс баримтлах бодлогыг батлах тухай тогтоолын төслийг хойшлуулъя гэдгээр санал хураалт явуулъя. Ингэдэг юм байна. Дэгийн хуулиараа бол ирцэд орсон гишүүдээр тоолдог гээд байна.

**З.Баянсэлэнгэ: -** За тэгвэл энэ асуудлаар Шударга Ёс эвсэл завсарлага авч байна.

**Б.Гарамгайбаатар: -** Энэ асуудлаар завсарлага авч байгаа учраас. Шударга Ёс бүлгээс энэ асуудлаар завсарлага авлаа. Гурав дахь асуудал руугаа оръё.

Гурав дахь асуудлаар шалгалт, ажлын байгуулах тухай байгаа. Энэ асуудлаар ирц хүрэхгүй байна шүү дээ. Хойшлуулахаас өөр аргагүй байна. За өнөөдрийн Эдийн засгийн байнгын хорооны хуралдаад идэвх зүтгэлтэй оролцсон Их Хурлын гишүүн та бүхэнд одоо гүн талархлаа илэрхийлье. Ажлын хамт олонд баярлалаа.

***Хуралдаан 16 цаг 00 минутад завсарлав.***

Соронзон хальснаас буулгасан:

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД